﻿ Universitatea „Al. I. Cuza” Iaşi Facultatea de Informatică Departamentul I.D. PSIHOLOGIA EDUCAŢIEI Lect. Dr. Ciprian Ceobanu 2006 CUPRINS CUPRINS--------------------------------------------------------------------------------------------------------------------------1 CAPITOLUL I CE ESTE PSIHOLOGIA EDUCAŢIEI?-----------------------------------------------------------3 1. O PSIHOLOGIE ÎN SERVICIUL EDUCAŢIEI ---------------------------------------------------------------------------------3 2. O PSIHOLOGIE STRÂNS LEGATĂ DE PEDAGOGIE-------------------------------------------------------------------------3 3. IMPORTANŢA PSIHOLOGIEI EDUCAŢIEI -----------------------------------------------------------------------------------4 CAPITOLUL II ÎNVĂŢAREA ŞI TEORIILE ÎNVĂŢĂRII ---------------------------------------------------------6 1. ÎNVĂŢAREA, PROCES ADAPTATIV FUNDAMENTAL----------------------------------------------------------------------6 2. MODELE ASOCIAŢIONISTE ALE ÎNVĂŢĂRII-------------------------------------------------------------------------------6 Condiţionarea clasică-----------------------------------------------------------------------------------------------------6 Conexionismul şi condiţionarea operantă -----------------------------------------------------------------------------7 3. MODELE CONSTRUCTIVISTE ALE ÎNVĂŢĂRII-----------------------------------------------------------------------------9 Constructivismul psihologic (individual)-------------------------------------------------------------------------------9 Constructivismul social (socioconstructivismul)-------------------------------------------------------------------- 10 Teoria genetic-cognitivă------------------------------------------------------------------------------------------------ 10 4. TEORIA ÎNVĂŢĂRII CUMULATIV IERARHICE --------------------------------------------------------------------------- 12 Piramida tipurilor de învăţare----------------------------------------------------------------------------------------- 12 5. CONCLUZII ACŢIONALE CARE DECURG DIN TEORIILE ÎNVĂŢĂRII --------------------------------------------------- 15 6. CONDIŢIILE ÎNVĂŢĂRII --------------------------------------------------------------------------------------------------- 18 CAPITOLUL III PROCESE PSIHICE IMPLICATE ÎN ÎNVĂŢAREA ELEMENTARĂ----------------- 19 1.PERCEPŢIA ŞI ATENŢIA---------------------------------------------------------------------------------------------------- 19 Percepţiile ---------------------------------------------------------------------------------------------------------------- 19 Atenţia--------------------------------------------------------------------------------------------------------------------- 20 2. MEMORIA ÎN CADRUL PROCESULUI DE ÎNVĂŢARE -------------------------------------------------------------------- 22 Memoria------------------------------------------------------------------------------------------------------------------- 22 Aspecte concrete privind memorarea şi învăţarea------------------------------------------------------------------ 25 CAPITOLUL IV CREATIVITATE ŞI IMAGINAŢIE -------------------------------------------------------------- 30 1.NIVELURILE ŞI FACTORII CREATIVITĂŢII ------------------------------------------------------------------------------- 30 Nivelurile creativităţii--------------------------------------------------------------------------------------------------- 30 Factorii creativităţii----------------------------------------------------------------------------------------------------- 31 2.IMAGINAŢIA – COMPONENTĂ CENTRALĂ A CREATIVITĂŢII ---------------------------------------------------------- 32 Formele imaginaţiei----------------------------------------------------------------------------------------------------- 33 Procesele fundamentale şi însuşirile imaginaţiei ------------------------------------------------------------------- 33 3. DEZVOLTAREA PROCESULUI CREATOR--------------------------------------------------------------------------------- 34 Etapele actului creator-------------------------------------------------------------------------------------------------- 34 Stimularea creativităţii şi metode de eliminare a blocajelor acesteia------------------------------------------- 35 4. PREDICŢIA ŞI DIAGNOZA CAPACITĂŢII CREATIVE A ELEVILOR ----------------------------------------------------- 37 CAPITOLUL V GÂNDIREA ŞI LIMBAJUL -------------------------------------------------------------------------- 40 1.FORME ŞI OPERAŢII ALE GÂNDIRII UMANE------------------------------------------------------------------------------ 40 Formele gândirii--------------------------------------------------------------------------------------------------------- 40 Operaţiile generale ale gândirii--------------------------------------------------------------------------------------- 41 Contribuţia lui J. Piaget privind operaţiile specifice ale gândirii------------------------------------------------ 42 2. ROLUL LIMBAJULUI ÎN DEZVOLTAREA GÂNDIRII---------------------------------------------------------------------- 44 3. DEZVOLTAREA GÂNDIRII ELEVILOR ÎN CONTEXTUL ŞCOLII --------------------------------------------------------- 45 CAPITOLUL VI TEORII ALE MOTIVAŢIEI ŞI ÎNVĂŢAREA------------------------------------------------- 47 1. NATURA MOTIVELOR ŞI A MOTIVAŢIEI. MOTIVAŢIA ÎNVĂŢĂRII ---------------------------------------------------- 47 2.TEORII ASUPRA MOTIVAŢIEI UMANE ------------------------------------------------------------------------------------ 48 Teoria lui Maslow asupra motivaţiei --------------------------------------------------------------------------------- 48 Teoria asupra nivelelor ierarhice ale motivaţiei-------------------------------------------------------------------- 49 3. MOTIVAŢIE ŞI REALIZARE ÎN CONTEXT ŞCOLAR ---------------------------------------------------------------------- 50 Autoeficienţa şi nivelul de aspiraţie----------------------------------------------------------------------------------- 52 Sporirea motivaţiei elevilor în cadrul şcolii ------------------------------------------------------------------------- 53 1 CAPITOLUL VII CUNOAŞTEREA PERSONALITĂŢII ELEVULUI ----------------------------------------- 55 1.PERSONALITATEA---------------------------------------------------------------------------------------------------------- 55 Teoriile trăsăturilor de personalitate--------------------------------------------------------------------------------- 56 2.TEMPERAMENTUL --------------------------------------------------------------------------------------------------------- 57 Tipuri temperamentale-------------------------------------------------------------------------------------------------- 58 3.CARACTERUL--------------------------------------------------------------------------------------------------------------- 60 4. APTITUDINILE ------------------------------------------------------------------------------------------------------------- 61 Problema definirii aptitudinilor --------------------------------------------------------------------------------------- 61 Clasificarea aptitudinilor----------------------------------------------------------------------------------------------- 64 Aspecte concrete privind dezvoltarea aptitudinilor elevilor------------------------------------------------------- 65 5. INTELIGENŢA – APTITUDINE GENERALĂ ------------------------------------------------------------------------------- 65 Modele explicative ale inteligenţei------------------------------------------------------------------------------------ 67 Inteligenţa şi dezvoltarea acesteia în context şcolar --------------------------------------------------------------- 69 CAPITOLUL VIII CARACTERISTICILE VÂRSTELOR ŞCOLARE ----------------------------------------- 72 1. ETAPA DE VÂRSTĂ 7-11 ANI (A ŞCOLARULUI MIC) ------------------------------------------------------------------- 72 2. ETAPA DE VÂRSTĂ 12-15 ANI (PREADOLESCENŢA)------------------------------------------------------------------- 74 3. ETAPA DE VÂRSTĂ 16-18 ANI (ADOLESCENŢA)----------------------------------------------------------------------- 77 2 Capitolul I CE ESTE PSIHOLOGIA EDUCAŢIEI? 1. O psihologie în serviciul educaţiei Psihologia educaţiei reprezintă o aplicare a psihologiei şi a metodelor acesteia în cadrul studierii proceselor de predare şi învăţare. În principal, psihologia educaţiei se focalizează asupra interacţiunilor dintre particularităţile dezvoltării umane, cogniţie, metode de instrucţie, măsurare şi evaluare. Studiile asupra unui proces educativ eficient şi de succes au demonstrat faptul că există o serie de comportamente ale profesorului care sunt asociate cu performanţa educaţională: claritatea lecţiilor, varietatea instrucţională şi metodologică, implicarea într-un management eficient al clasei de elevi, ghidarea şi orientarea elevilor, comunicare şi feed-back educaţional adecvat şi, evident, un nivel ridicat de performanţă al elevilor. Întrebarea fundamentală la care ar trebui să răspundă psihologia educaţiei este, sau ar trebui să fie: „Cum învaţă elevii?”. Prin oferirea răspunsului la această întrebare se pot deriva şi soluţii practice pentru a facilita actul educaţional. În literatura psihologică domeniul de studiu acoperit de psihologia educaţiei poate fi întâlnit sub diferite denumiri: psihologie şcolară, psihologia educaţiei, psihologia educaţională, psihopedagogie, psihologie pedagogică. Indiferent de denumire, toate aceste discipline acoperă acelaşi câmp de studiu. Psihologa educaţiei a avut o dezvoltare istorică bogată şi spectaculoasă. Începuturile acesteia ca disciplină sunt legate de fundamentarea psihologiei ca ştiinţă de sine stătătoare. Încă de la sfârşitul sec. al XIX-lea, psihologii au fost interesaţi să studieze procesele şcolare şi actorii implicaţi în actul educaţional, să ofere soluţii şi metode pentru a optimiza actul de predare/învăţare. De aceea, această disciplină s-a dezvoltat în timp ca o aplicare a psihologiei generale asupra câmpului educaţional. În anul 1903 Edward L. Thorndike a publicat prima ediţie a lucrării Psihologia educaţională în care amintea despre specialistul pregătit în domeniul psihologiei educaţionale ca fiind cel care reuşeşte să medieze între ştiinţa psihologiei şi arta educaţiei. O definiţie a domeniului poate fi cea oferită de către A. Cosmovici (1998): „Psihologia şcolară (educaţională) studiază din punct de vedere psihologic, procesul instructiv-educativ desfăşurat în şcoală cu scopul de a spori eficienţa acestuia”. Din această perspectivă poate fi evidenţiat şi faptul că psihologia educaţiei este o disciplină largă, aflată la interacţiunea dintre ştiinţele cognitive, dezvoltarea persoanei, metodele de instrucţie şi educaţie, domeniul evaluării şi măsurării. 2. O psihologie strâns legată de pedagogie Psihologia educaţiei s-a dezvoltat în timp, ca domeniu de sine stătător care are drept menire să-i pregătească pe viitorii profesori pentru sarcinile specifice. Psihologia educaţiei este un domeniu de contact, un domeniu de graniţă, care preia şi valorifică în mod creator rezultate din domenii diverse: psihologie generală, psihologia copilului, psihologie organizaţională, psihologie socială, psihologie cognitivă, sociologia educaţiei, managementul clasei de elevi, consiliere educaţională etc. Faţă de toate aceste discipline înrudite, psihologia educaţiei se apropie cel mai mult de pedagogie (văzută ca ştiinţă a educaţiei). Raporturile dintre cele două discipline sunt deosebit de complexe şi dinamice. Din punctul de vedere al sferei de cuprindere, pedagogia este mai largă, aceasta studiind întregul domeniu al educaţiei şi vizând obiectivele educaţiei intelectuale şi fizice. Pe de altă parte, psihologia educaţiei studiază procesul instructiv şi educativ strict din perspectivă psihologică. 3 De asemenea, trebuie subliniat faptul că psihologia educaţiei constituie principala sursă de informaţii pentru pedagogie. Oricare metodă sau procedeu pedagogic, oricare mijloc de învăţământ trebuie, în primul rând, sa fie evaluat şi validat din perspectivă psihologică. Numai astfel există certitudinea eficienţei actului educaţional. La rândul său, pedagogia şi practica educaţională pot fi preţioase surse de informaţii pentru domeniul psihologiei educaţionale. Multitudinea de date şi fapte educaţionale, culese şi interpretate în mod adecvat pot constitui suporturi pentru dezvoltarea teoriei psihologice. În plus, evoluţiile pedagogiei constituie la rândul lor sugestii şi direcţii de cercetare ulterioare pentru psihologia educaţională experimentală. Temă de reflexie: Evidenţiaţi cât mai multe modalităţi prin care se manifestă interrelaţia psihologia educaţiei-pedagogie. 3. Importanţa psihologiei educaţiei În analiza domeniului psihologiei educaţiei se poare vorbi despre două aspecte referitoare la importanţa sa. În primul rând, psihologia educaţiei are o importanţă teoretică; dintr-o perspectivă istorică se poate aminti despre o influenţă a psihologiei educaţiei asupra pedagogiei, influenţă manifestată prin preluarea de către pedagogi a metodei experimentale, iniţiate în cadrul cercetărilor desfăşurate în şcoli de către psihologi. Într-un plan mai larg, psihologia educaţională este aceea care influenţează într-o măsură importantă cercetările dar şi interpretările pedagogice asupra actului educaţional. În al doilea rând, trebuie amintită importanţa practică a psihologiei educaţiei care se manifestă continuu în cadrul procesului instructiv-educativ. În această postură, psihologia educaţională va încerca să ofere soluţii practice la multitudinea de probleme care apar în cadrul actului educaţional. Şi, nu trebuie uitat un lucru; procesul instructiv educativ este realizat continuu atât în cadre formale cât şi informale, atât de profesori cât şi de părinţi sau comunitate. Pot apare o serie de dificultăţi şi de obstacole în educarea tinerilor, obstacole cărora psihologia educaţională încearcă să le ofere rezolvări. În acelaşi timp, aceste obstacole oferă preţioase indicii asupra nivelului şi tipului de cunoştinţe de ordin psihologic pe care ar trebui să le deţină un viitor profesor, indiferent de specialitatea acestuia. O primă categorie de dificultăţi se referă la evaluarea efectelor reale ale situaţiilor de învăţare şi cunoaşterea cauzelor unor comportamente. Nu trebuie uitat faptul că relaţia dintre metoda pedagogică şi scopul comportamental nu poate fi evaluată în ansamblu. Chiar dacă uneori efectele imediate se apropie de intenţiile educatorului nu poate fi cunoscut cu certitudine efectul pe termen lung, sau efectul asupra comportamentului din exteriorul şcolii. În acest context se uită prea des faptul că marea majoritate a elevilor petrec în şcoală în medie, 6 ore zilnic. Care este „faţa” elevului în afara şcolii? A reuşit metoda pedagogică să asigure o schimbare constantă, trainică, de durată şi în sensul sugerat de educator? Şi mai departe, chiar dacă sunt validate în timp şi în spaţiu, diversele metode pedagogice pot răspunde diversităţii „infinite” de tipuri de personalitate ale elevilor? Putem fi oare siguri că una sau alta dintre metode nu îngrădeşte o dezvoltare liberă a personalităţii unuia sau altuia dintre copii? Sunt întrebări cărora psihologia educaţională caută să le ofere răspunsuri. Teme de reflexie: Ce alte dificultăţi se pot manifesta în evaluarea efectelor situaţiilor de învăţare? Cum poate contribui psihologia educaţiei la cunoaşterea efectelor situaţiilor de învăţare? 4 O a doua categorie importantă de dificultăţi, care a fost deja sugerată, se referă la cunoaşterea particularităţilor diferitelor categorii de vârstă ale elevilor. Psihologia educaţională poate oferi informaţii extrem de importante şi de detaliate referitoare la nevoile, trebuinţele, interesele, aspiraţiile, valorile celor tineri. Sistemul educaţional trebuie astfel modelat încât să poată să se plieze pe aceste particularităţi de vârstă specifice unor categorii diverse. În plus, cunoaşterea acestor particularităţi psihice ale categoriilor de vârstă îi poate permite profesorului să îşi modifice cu uşurinţă „registrul” relaţional în cadrul activităţii din şcoală. Să ne imaginăm situaţia profesorului care, în aceeaşi zi, după o oră desfăşurată la clasa a V-a, continuă la clasa a XI-a. Modalităţile de comunicare, metodele didactice utilizate, abordarea elevilor din cele două clase va fi radical diferită, evident în funcţie de particularităţile fiecărei vârste şcolare. Cunoaşterea particularităţilor categoriilor de vârstă şcolară se poate dovedi, de multe ori, insuficientă pentru a acoperi paleta extrem de largă a individualităţii elevilor. Altfel spus, psihologia pe lângă o cunoaştere a particularităţilor categoriilor de vârstă şcolară, cunoaşterea particularităţilor individuale ale elevilor constituie un alt element important al succesului educaţional. Chiar în interiorul aceleiaşi categorii de vârstă ( consideraţi relativ asemănători din punctul de vedere al trăsăturilor psihice generale), există o multitudine de individualităţi, elevi care sunt diferiţi şi care răspund într-o manieră strict personală la diversele categorii de stimuli educaţionali.. O ultimă categorie de dificultăţi se referă la comunicarea didactică şi la specificul acesteia. În cadre educaţionale comunicarea este extrem de complexă având un caracter specific. Este vorba, în esenţă despre o comunicare între două părţi (elevii şi profesorii) între care există diferenţe foarte mari în ceea ce priveşte nivelul cunoştinţelor şi al experienţelor de viaţă, capacităţile şi abilităţile de comunicare etc. Din această perspectivă, psihologia educaţiei poate fi un sprijin real pentru profesori iar îmbunătăţirea modalităţilor de comunicare poate conduce la un act educaţional mai eficient. Exerciţii şi Întrebări 1. Cum aţi putea descrie relaţia dintre psihologia educaţiei şi pedagogie? 2. De ce este important pentru un viitor profesor să aibă cunoştinţe temeinice de psihologie educaţională? 5 Capitolul II ÎNVĂŢAREAŞI TEORIILE ÎNVĂŢĂRII 1. Învăţarea, proces adaptativ fundamental Învăţarea este un proces larg răspândit în natură. Învăţarea este proprie omului, animalelor dar, în acelaşi timp, cercetări recente au demonstrat faptul că învăţarea poate să apară şi la lumea nevie (materiale de sinteză care pot „învăţa” şi pot „reţine” anumite forme). La om, învăţarea poate fi văzută ca fiind orice achiziţie nouă de comportament, ca rezultat al exersării, menit să conducă spre o acomodare la ambianţă. A învăţa înseamnă a asimila (cunoştinţe), a schimba comportamente, a forma sentimente şi atitudini. Învăţarea are un pronunţat caracter adaptativ, finalitatea acesteia constând în mai buna adaptare la mediu. De aici rezultă ca învăţarea este un complicat proces psihic, ce are ca scop o dezvoltare caracterială adecvată, achiziţionarea unor noi experienţe, formarea unor noi ca-pacităţi şi deprinderi care sa permită individului rezolvarea unor situaţii problematice şi optimizarea relaţiilor sale cu mediul În cadrul procesului instructiv educativ se disting mai multe forme ale învăţării. Criteriile utilizate pentru aceste clasificări sunt diferite şi de aici apar taxonomii extrem de diverse. Din perspectiva prezentei expuneri, două criterii sunt importante: locul şi forma învăţării. După criteriul locului unde are loc învăţarea se vorbeşte despre: 1) învăţarea socială, neorganizată în cadre instituţionale, care are loc în familie, în grupurile de joacă; astăzi se consideră că acest tip de învăţare se poate întinde de-a lungul întregii vieţi a individului etc. 2) învăţarea sistematică realizată în diverse unităţi de învăţământ (de toate gradele) sau în cadrul diferitelor stagii de instruire şi pregătire. Aceasta este o forma de activitate instructiv educativă planificată pe baza unei experienţe acumulate timp de secole şi analizată de psihologi şi pedagogi. După criteriul formei sub care se desfăşoară, se poate vorbi despre două tipuri de învăţare: 1) învăţarea senzorio-motorie - constând în formarea de priceperi şi deprinderi motorii, acte în care esenţial este un răspuns prompt şi adecvat la anumiţi stimuli; acest tip de învăţare se manifestă mai ales în învăţarea scrisului domeniile educaţiei fizice şi sportului, dansului, deprinderilor manuale şi mânuirea unor aparate, etc. 2) învăţarea de tip verbal – ce se referă la însuşirea de cunoştinţe şi priceperi intelectuale, dezvoltarea capacităţilor de interpretare critică, de soluţionare de probleme. Temă de reflexie: De ce este considerată învăţarea „proces adaptativ” fundamental pentru om? 2. Modele asociaţioniste ale învăţării Condiţionarea clasică Unul dintre primele modele explicative considera că o formă elementară de învăţare este reprezentată de asocierea unui anumit stimul cu un răspuns (atipic) datorită faptului că cele două elemente au fost asociate de câteva ori, deşi între acestea nu există o legătură anatomo - funcţională directă. Acest proces este cunoscut sub numele de condiţionare clasică şi a fost pus în evidenţă şi studiat în detaliu de către fiziologul rus I. P. Pavlov (1849-1936, 6 premiul Nobel pentru Medicină în 1904), la începutul sec. al XX-lea. Sunt binecunoscute experimentele realizate de către fiziologul rus asupra unor mamifere (câinii). Dintre aceste experimente, unul poate explica într-o manieră relevantă modul în care Pavlov a conceput actul de învăţare. Aşezat în condiţii de laborator, un câine era hrănit la intervale precise urmându-se un protocol bine pus la punct. Conform acestui protocol, cu puţin timp înainte ca animalul să fie hrănit, se aprindea un bec electric. Odată cu aducerea hranei, în mod firesc, animalul începea să saliveze. Treptat, după o suită de repetiţii a acestei succesiuni: bec aprins – aducerea mâncării - hrănire, s-a observat faptul că animalele începeau să saliveze la aprinderea becului, înainte de a vedea hrana, reacţie anormală, deoarece între stimul (lumină) şi răspuns (salivare) nu există o legătură funcţională directă. Explicaţia oferită de către Pavlov s-a referit la formarea aşa-numitului reflex condiţionat care a fost explicat prin realizarea la nivelul scoarţei cerebrale a unei legături temporare între cei doi centri nervoşi, cel al văzului şi cel al salivării, centri care în mod normal nu au nici o legătură între ei. S-a născut astfel ideea că învăţarea ar putea fi o succesiune de reflexe condiţionate. Ba mai mult, savantul rus a susţinut că modelul propus de către el (condiţionarea clasică) poate fi utilizat şi în cazul explicării învăţării de tip uman. Evident, această viziune asupra învăţării, este reducţionistă şi nu ţine cont de multitudinea de situaţii de învăţare din viaţa reală. Temă de reflexie: De ce asociaţionismul lui Pavlov nu poate explica învăţarea umană? Conexionismul şi condiţionarea operantă Tot în aceeaşi perioadă cu Pavlov şi psihologul american E.L. Thorndike (1874-1949) a arătat că unele răspunsuri sunt învăţate de către o serie de animale, datorită realizării unor conexiuni pe scoarţa cerebrală între un stimul şi un răspuns. Realizarea acestor conexiuni, susţinea marele psiholog, este facilitată de producerea unor consecinţe plăcute pentru animal. În experimentele realizate, Thorndike, a folosit diferite variante ale unui labirint, în interiorul căruia un şoarece încerca să găsească drumul până la hrana aşezată în centru, sau procedeul cuştii problemă. Cuşca, de construcţie specială, avea un buton interior care odată acţionat permitea deschiderea unei trape şi ieşirea animalului. Un experiment clasic, realizat de savantul american, a constat în aşezarea în interiorul unei cuşti problemă a unei pisici flămânde; în faţa trapei, în exterior era aşezată hrană. În acest fel animalul era plasat într-o aşa-numită situaţie problemă. Pisica încerca să ajungă la hrană lovind haotic pereţii cuştii până când, datorită hazardului, era acţionat butonul care deschidea trapa către hrană. Treptat, pus în aceeaşi situaţie de mai multe ori, animalul şi-a redus numărul încercărilor până când a învăţat modalitatea de a se hrăni, prin deschiderea trapei. Rezolvarea situaţiei problematice de către animal s-a făcut prin selectarea răspunsului potrivit, găsit după un număr de încercări nereuşite. Psihologul american a stabilit astfel că un anume tip de învăţare se poate datora unei conexiuni realizate în urma unei succesiuni de încercări şi erori. În acest context Thorndike a formulat legea efectului ( care se referă la întărirea sau slăbirea unei legături datorită consecinţelor plăcute sau neplăcute pe care le are) şi legea întăririi (ce susţine că trăinicia unei conexiuni este dependentă de numărul de repetări realizate). Cele două legi au fost descoperite şi de către Pavlov; diferenţele dintre cei doi se reflectă în modul în care vedeau actul învăţării: Pavlov l-a conceput ca o înlocuire de stimuli în timp ce Thorndike l-a văzut ca o înlocuire de reacţii. Unul dintre cei mai acerbi critici ai lui Thorndike a fost un alt psiholog american J. B. Watson (1878 - 1958) care a afirmat că acesta a utilizat în explicaţiile privind învăţarea prin încercare şi eroare o serie de termeni subiectivi (plăcut, neplăcut) fapt care distorsionează 7 actul de învăţare. Plecând de aici Watson a propus o psihologie absolut obiectivă, exactă, care să renunţe la elemente subiective, individuale şi care să permită o urmărire exactă a comportamentului, care să precizeze şi să înregistreze clar reacţiile animalului în cadrul experimentelor, fără speculaţii ce nu pot fi verificate. Această psihologie, în concepţia lui J. B. Watson, ar trebui să studieze doar stimulul şi reacţia animalului, respectiv comportamentul acestuia. S-a născut astfel un curent nou psihologia comportamentului sau psihologia behavioristă ( în lb. engleză behavior înseamnă comportament). Aceste cercetări au stat la baza cercetărilor asupra unui alt tip de învăţare, numit condiţionare operantă al cărei principal promotor a fost B.F. Skinner (1904-1990), psiholog ce aparţine aceleiaşi şcoli behavioriste. Acesta s-a ocupat în principal de investigarea comportamentului de învăţare la animale. Spre deosebire de condiţionarea clasică (descrisă de către Pavlov) în cadrul căreia animalul are un rol pasiv, învăţarea fiind condiţionată de acţiunea exterioară, în cadrul condiţionării operante, animalul joacă un rol activ, contribuind prin activitatea realizată la întărire. Experimentele pe această direcţie au fost multiple şi au evidenţiat unele aspecte ale învăţării prin întărire. Skinner a utilizat şi el variante ale cuştilor problemă în care plasa animale cărora le studia comportamentul. Cuşca avea în interior o pârghie şi un jgheab pentru aducerea hranei. În timp ce animalul se mişca haotic prin cutie, apăsa în cele din urmă pârghia, moment în care primea prin jgheab o porţie de mâncare. Hrana juca rolul unei recompense cu efect de întărire a comportamentului, făcând mai probabilă repetarea acestuia în viitor. Un fapt important evidenţiat de către Skinner a fost acela că eficienţa învăţării este condiţionată de aplicarea întăririi (hranei) imediat după manifestarea comportamentului. Ideea de condiţionare operantă a fost deseori aplicată în explicarea comportamentului uman. Skinner însuşi considera că acest fenomen al întăririi ar putea explica destul de bine toate caracteristicile psihice ale fiinţelor umane, inclusiv limbajul şi gândirea, dar puţini psihologi au fost de acord cu el. Cu toate acestea, învăţarea prin întărire rămâne un model explicativ valoros pentru descrierea actului de învăţare. Întărirea poate fi pozitivă, atunci când i se furnizează animalului ceva care îi place, îşi doreşte sau are nevoie sau poate fi negativă când i se permite animalului să evite stimuli neplăcuţi. Comportamentul învăţat prin întărire negativă este foarte rezistent la stingere, nu dispare chiar dacă nu mai este întărit de mult timp. Comportamentul învăţat prin întărire pozitivă nu este atât de rezistent la stingere (uitare). În învăţarea şcolară, întărirea poate lua două forme: recompensa şi pedeapsa. Copilul trebuie să fie recompensat şi încurajat atunci când manifestă un comportament de învăţare dorit, în scopul de a persevera pe această direcţie. Pedeapsa nu este niciodată un întăritor deoarece are ca efect doar suprimarea unui anumit răspuns, fără a întări nimic. Skinner şi alţi teoreticieni ai învăţării s-au opus cu argumente extrem de pertinente utilizării pedepsei ca metodă de educare a copiilor. Motivul principal era acela că pedeapsa pentru o greşeală nu îl împiedică pe copil să facă altceva, care poate fi la fel de greşit. Limita principală a behavioriştilor a fost aceea că au încercat să extrapoleze şi la om aceste tipuri de învăţare, fără nici un fel de restricţii. În realitate, învăţarea este mult mai complexă şi deşi aceasta poate pleca de la încercare şi eroare sau poate fi întărită, ea implică şi o multitudine de procese cognitive. Activitate practică: Imaginaţi un model al învăţării prin întărire pentru o temă şi o disciplină la alegere. 8 3. Modele constructiviste ale învăţării Modelele cognitiviste ale învăţării se focalizează asupra studierii structurilor şi componentelor care contribuie la procesarea informaţiei cum ar fi memoria, atenţia, percepţia, gândirea, limbajul, rezolvarea de probleme şi creativitatea. Teoria constructivismului cognitiv susţine că indivizii îşi dezvoltă şi-şi construiesc singuri cunoştinţele printr-un proces de adaptare la evenimente sau prin parcurgerea cât mai multor experienţe de viaţă. Construirea cunoaşterii la o persoană este influenţată atât de cunoştinţele şi de experienţa personală cât şi de mediu, de ceea ce-l înconjoară pe individ. De aici plecând, au apărut interpretări diferite ale constructivismului. Pe de o parte este curentul constructivismului psihologic sau individual, reprezentat de J. Piaget (1896-1980) şi de J. Brunner (n. 1915), care susţin că individul este singurul care conferă sens cunoştinţelor. Pe de altă parte este vorba de curentul constructivismului social reprezentat de L. S. Vîgotski (1896-1934), care consideră individul în situaţie, cu multiplele influenţe pe care le suferă (sociale, culturale, de mediu) sunt cele care conferă sens cunoştinţelor. Constructivismul psihologic (individual) Psihologul elveţian Jean Piaget a desfăşurat o muncă de cercetare extrem de laborioasă şi de complexă. Activitatea lui Piaget s-a centrat asupra studierii evoluţiei intelectului uman în general, vizând probleme privind evoluţia gândirii şi a limbajului, a inteligenţei şi a învăţării etc. Ansamblul concepţiei psihologului şi filosofului elvetian poartă numele de epistemologie genetică. Atunci când s-a referit la evoluţia intelectului uman Piaget a avut în vedere trei perspective largi: (1) o perspectivă biologică focalizată asupra aspectelor fizice şi mentale specifice individului uman (probleme legate de reflexe şi de răspunsurile instinctive, adaptarea la situaţie prin asimilare şi acomodare); (2) o succesiune a stadiilor de evoluţie cognitivă pe care individul le parcurge cu necesitate în timpul copilăriei şi adolescenţei şi legat de aceste stadii analiza problemelor privind cunoaşterea şi gândirea şi (3) problemele legate de competenţa intelectuală care reprezintă nivelul cel mai înalt de funcţionare care poate apare în timpul unui stadiu. Această teorie poartă numele de teoria psihogenezei operaţiilor intelectuale. Din perspectiva psihologiei educaţiei este relevantă îndeosebi perspectiva stadială asupra dezvoltării gândirii şi învăţării. Stadiile în evoluţia cognitivă a copilului şi dezvoltarea gândirii sale sunt următoarele: 1. Stadiul senzoriomotor 2. Stadiul preoperaţional 3. Stadiul operaţiilor concrete 4. Stadiul operaţiilor formale (abstracte) Detalierea acestor stadii se va realiza într-un capitol ulterior când vor fi discutate unele aspecte privind gândirea umană. Cunoaşterea umană nu este o simplă copiere a realităţii, ci un proces de asimilare a informaţiilor la structurile anterioare şi, de aceea, uneori concepţia lui Piaget este caracterizată ca fiind structuralistă. Concepţia piagetiană este una dinamică, la el ideea de structură se îmbină cu ideea de geneză, astfel încât structura apare ca o noţiune contradictorie, deoarece la nivelul ei se îmbină conservarea cunoştinţelor anterioare cu transformările din timpul construcţiei. Transformarea din timpul construcţiei este numită de Piaget acomodare, aceasta fiind, într-un fel, opusă asimilării, dar complementară cu ea. Dezvoltarea premerge prin asimilare şi acomodare, fiind un proces simultan închis (conservativ) şi deschis (transformativ). Ideea de organizare concretizată în noţiunile de schemă şi structură, este esenţială; întotdeauna, între două sau mai multe transformări este interpus un nivel de organizare, ceea ce face ca însuşirile sistemului (reacţiile de răspuns) să fie mai bogate decât intrările. Organizarea este suportul mecanismelor, capacităţilor psihice, indicatorul dezvoltării, ea 9 relevând, de asemenea, caracterul dual al dezvoltării, pentru că, pe de o parte, subiectul vine cu schemele sale de asimilare către obiect, iar obiectul vine cu informaţii integrate în schemă. Conform lui Piaget există patru factori care permit evoluţia individului de la un stagiu la altul: maturizarea (dezvoltarea fizică şi mentală), experienţa (copilul interacţionează cu obiectele reale din mediu), interacţiunea socială (socializarea şi relaţiile cu alţi copii), echilibrarea (tendinţa de a căuta coerenţa între schemele cognitive dezvoltate şi realitatea. Temă de reflexie: De ce consideră Piaget că mecanismele de asimilare şi acomodare constituie baza actului de învăţare? Constructivismul social (socioconstructivismul) Activitatea ştiinţifică a lui L.S. Vîgotski s-a desfăşurat în acelaşi timp cu activitatea lui Pavlov şi a behavioriştilor americani. Nici una însă dintre aceste teorii, susţine savantul rus, nu poate explica învăţarea şi funcţiile psihologice superioare în mod adecvat. De aceea Vîgotski propune o teorie în cadrul căreia sunt evidenţiaţi trei factori importanţi ai procesului de învăţare: cultura, limbajul şi zona de dezvoltare proximă. Cultura, respectiv uneltele şi simbolurile, sunt, în concepţia lui Vîgotski, ceea ce ne deosebeşte pe noi ca oameni de animale. Cultura se dezvoltă şi exercită o influenţă foarte puternică asupra tuturor; ea este aceea care ne impune ceea ce învăţăm şi ce deprinderi trebuie să ne dezvoltăm. Vîgotski a susţinut existenţa unor funcţii mentale elementare (înnăscute), care, sub influenţa factorilor culturali se transformă în funcţii mentale superioare, mediate social. Limbajul este posibil, după cum spune savantul rus, datorită culturii (a instrumentelor şi simbolurilor). Învăţarea limbajului este facilitată de procesele sociale. Altfel spus, un copil aflat într-un stadiu de dezvoltare preverbal, are o inteligenţă văzută ca o potenţialitate. Pe măsura dezvoltării şi a achiziţionării limbajului, procesele gândirii se dezvoltă. Zona de dezvoltare proximă se referă la distanţa dintre nivelul prezent de dezvoltare (determinat prin capacitatea individuală de rezolvare de probleme) şi nivelul potenţialului individual (determinat prin rezolvarea de probleme cu sprijin din exterior). Dacă nivelul prezent de dezvoltare indică acele funcţii mentale care sunt deja certe, funcţionale, zona de dezvoltare proximă indică acele funcţii care sunt în proces de dezvoltare, respectiv potenţialul copilului. Cu cât această zonă este mai largă, cu atât capacităţile şi potenţialităţile respectivului copil sunt mai dezvoltate. Conceptul de zonă de dezvoltare proximă constituie una dintre contribuţiile extrem de importante ale lui Vîgotski în ceea ce priveşte actul de învăţare. Acesta permite profesorului să ştie ce anume este capabil să achiziţioneze elevul prin intermediul unui mediator. De asemenea o altă importantă contribuţie a lui Vîgotski se referă la sublinierea rolului jocului în învăţare, mai ales la copiii mici. Jocul şi dezvoltarea imaginaţiei, spune savantul rus, sunt strâns legate. În plus, jocul cu roluri şi cu reguli permite dezvoltarea gândirii abstracte. Temă de reflexie: Prin ce se deosebeşte teoria socioconstructivista a lui Vîgotsky de psihoconstructivismul lui Piaget? Teoria genetic-cognitivă Americanul Jerome Bruner a avut o contribuţie deosebită în dezvoltarea teoriei învăţării cognitive. Bazată pe ideea de categorizare, teoria lui Bruner susţine că oamenii interpretează lumea în termenii similarităţilor şi diferenţelor. În concepţia lui Bruner, percepţia, conceptualizarea, decizia sunt asimilate procesului de categorizare. O menţiune 10 similară este făcută şi pentru procesul de învăţare care, în opinia psihologului american, este echivalent cu procesul formării categoriilor. Aceste categorii sun aşezate ierarhic, în cadrul unui sistem, în funcţie de similarităţi şi de diferenţe. Obiecte care sunt similare sunt plasate în cadrul aceleiaşi categorii. Variabila majoră a teoriei învăţării propuse de Bruner este sistemul de codificare după care se realizează aşezarea categoriilor. De aceea, actul de învăţare presupune, în concepţia lui Bruner, formarea acestor sisteme de codificare, sisteme care pot facilita transferul cunoştinţelor, pot îmbunătăţi reţinerea acestora, pot spori capacitatea de rezolvare a problemelor şi pot creşte motivaţia învăţării. De asemenea, Bruner a fost unul dintre cei mai pertinenţi critici ai teoriei lui Piaget, el reuşind să elaboreze unele dintre cele mai importante consecinţe pedagogice ale cercetărilor psihologului elveţian. Plecând de la aceste premise, Bruner propune trei modalităţi de cunoaştere a lumii: (1). Modalitatea activă care se realizează prin manipulare şi acţiune liberă asupra obiectelor, prin exersare şi descoperire. Această modalitate caracterizează primii ani de viaţă şi este indispensabilă în formarea priceperilor, deprinderilor dar şi în achiziţionarea primelor cunoştinţe. (2). Modalitatea iconică bazată în special pe imagini vizuale; această modalitate nu presupune cu necesitate manipularea efectivă a obiectelor; vârful dezvoltării acestei modalităţi se află undeva între 5 şi 7 ani. (3). Modalitatea simbolică văzută ca proces de înlocuire a imaginilor prin intermediul simbolurilor (cuvinte sau alte semne convenţionale). Aceste simboluri permit o „comprimare” semnificativă a realităţii astfel încât indivizii pot „manevra” o mare cantitate de informaţii şi pot rezolva problemele. Teoriile cognitiviste sunt extrem de complexe şi de extinse. În general, acestea nu au făcut distincţii foarte clare între învăţare, dezvoltare intelectuală, gândire, inteligenţă, memorare, ci au tratat toate aceste aspecte sub forma unui tot unitar. Pentru raţiuni didactice, vom încerca să realizăm aceste distincţii în capitolele următoare. O consecinţă directă a acestor teorii constructiviste se referă la sublinierea importanţei activizării elevului în procesul de învăţare, a transformării acestuia într-un factor activ al propriei formări prin intermediul metodei problematizării. Profesorii care utilizează metodele problematizării, acţionează ca facilitatori ai actului de învăţare şi de achiziţionare de noi deprinderi. Când ne referim la modelul constructivist nu este vorba doar despre o simplă schimbare a metodei didactice, deşi s-ar părea că aşa este. Dacă elevii îşi construiesc singuri cunoaşterea, care ar mai putea fi rolul profesorului? Profesorul joacă aici un rol de îndrumător şi de consultant al elevului, ghidându-l spre conţinuturile de învăţat. Temă de reflexie: În ce fel credeţi că s-ar putea modifica rolul profesorului din perspectivă constructivistă?Detaliaţi! În cadrul acestui proces, elevul nu doar reţine şi îşi reaminteşte materialul de învăţat. Mai degrabă acesta îşi construieşte o reprezentare mentală unică a materialului pe care trebuie să-l înveţe sau a sarcinii pe care o are de dus la îndeplinire, selectează informaţiile pe care le consideră relevante şi interpretează informaţiile pe baza cunoştinţelor deja achiziţionate şi a nevoilor. De asemenea, cel care învaţă face apel şi la propriile sale informaţii (care nu provin cu necesitate de la profesor), pentru a da sens materialului pe care-l studiază. Procesul este unul activ, în cadrul căruia elevul realizează o multitudine de operaţii asupra materialului nou, cu scopul de a şi-l însuşi şi de a-l înţelege cât mai bine. În cadrul acestui proces elevii sunt activi şi sunt creatori de sens. 11 Uneori în clasă, se observă un lucru extrem de interesant. Deşi toţi elevii parcurg aceeaşi lecţie, citesc aceleaşi materiale, ascultă aceeaşi expunere didactică, răspunsurile pe care le oferă unei întrebări pot fi extrem de diferite. Şi chiar dacă admitem diferenţe semnificative în ceea ce priveşte atitudinile, motivaţiile, atenţia, totuşi există şi alt factor major care face aceste diferenţe. Materialul care urmează să fie învăţat este trecut prin filtrele personale ale cunoştinţelor şi experienţei, iar de aici se construieşte înţelegerea materialului. Cu alte cuvinte, fiecare dintre noi îşi lasă amprenta personală asupra sensului cunoştinţelor. Temă de reflexie: Comentaţi posibilităţile de problematizare a lecţiilor, din perspectivă constructivistă. 4. Teoria învăţării cumulativ ierarhice Făcând o analiză a teoriilor învăţării, psihologul american R. Gagné (n. 1916) propune, în lucrarea „Condiţiile învăţării”, o structurare a acestora în cadrul unui model ierarhic de complexitate crescândă, care are la bază formele elementare de învăţare. Cele 8 niveluri ale teoriei învăţării cumulativ ierarhice sunt următoarele: 1) învăţarea de semnale în cadrul căreia un semnal este înlocuit de un altul; 2) învăţarea de tip stimul – răspuns, în cadrul căreia o reacţie simplă este înlocuită de o altă reacţie simplă; 3) învăţarea înlănţuirii de răspunsuri (mişcări) este prezentă în cazul deprinderii unor mişcări: mersul, scrisul, diferite sporturi, etc.; 4) învăţarea asociaţiilor verbale – învăţarea limbajului, a cuvintelor, rostirea propoziţiilor şi a frazelor; 5) învăţarea prin discriminare – învăţare prin realizarea distincţiilor fine: copilul mic când învaţă culorile, formele; mai apoi când sunt deprinse genurile proxime şi diferenţele specifice ale diverselor obiecte; 6) învăţarea conceptelor concrete – învăţarea utilizării cuvintelor în cazurile adecvate ; 7) învăţarea regulilor, a legilor, a formulelor matematice, a noţiunilor abstracte, de exemplu învăţarea noţiunii de infinit, etc.; 8) rezolvarea de probleme – tipul cel mai complicat de învăţare care se referă la combinarea regulilor, legilor pentru rezolvarea situaţiilor problematice. Ceea ce trebuie subliniat în acest caz, este faptul că o învăţare de tip mai complex (cele care se află către vârful ierarhiei), trebuie realizate (parcurse) modurile mai simple de învăţare. Activitate practică: Oferiţi exemple concrete pentru fiecare dintre cele opt niveluri ale modelului învăţării cumulativ ierarhice. Piramida tipurilor de învăţare Plecând de la ierarhia propusă de către R. Gagné, doi autori americani – Joel Davitz şi Samuel Ball, au aşezat aceste tipuri de învăţare (pe care însă le-au completat şi cu alte modele) într-o structură de tip piramidal, care ar putea descrie într-un mod satisfăcător modul în care se desfăşoară învăţarea umană (vezi fig. 1). După cum se observă, autorii au grupat tipurile de învăţare pe 6 paliere, în funcţie de gradul de complexitate al acestora. În mod evident, atingerea palierelor superioare de învăţare impune parcurgerea celor inferioare. Iată, pe scurt, tipurile de învăţare propuse, cu observaţia că vom insista asupra acelora care nu au fost prezentate. 12 6. Comportamentul creator 5. Rezolvarea de probleme 4. Învăţarea principiilor 3. Învăţarea conceptelor 2.a Generalizarea 2.b Discriminarea 1.a. Învăţarea prin condiţionare clasică 1.b. Învăţarea prin contiguitate; condiţionarea operantă 1.c. Învăţarea prin întărire; condiţionarea instrumentală 1.d. Învăţarea prin imitaţie Fig.1 Piramida tipurilor de învăţare(după J. Davitz şi S. Ball) 1.a Condiţionarea clasica este cea descrisa de către I. P. Pavlov şi parţial de către Watson . Acest tip de învăţare se bazează pe formarea reflexelor condiţionate. 1.b Asociaţiile prin contiguitate(apropiere) - model propus de către Edwin R. Guthrie (1886-1959). Conform acestui model, orice mişcare sau element de comportament care ur-mează îndeaproape un anume grup de stimuli, tinde să se ataşeze de grupul respectiv. Modelul de contiguitate este aplicabil în mare măsura în stadiile de început ale învăţării umane. 1.c Învăţarea prin întărire a fost propusă de E.Thorndike care a exprimat ideea ca învăţarea depinde de ceea ce se întâmpla după o anumită reacţie. Conform legii efectului, atunci când se formează o conexiune modificabila între stimul şi reacţie, şi aceasta este urmata de satisfacţie, legătura este întărită. Aceasta teorie a fost preluata şi modificata de Clark Hull (1884-1952) şi B.F. Skinner. Cu toate ca nu s-a ajuns la un consens, se ştie ca întă-rirea facilitează învăţarea. 1.d Învăţarea prin imitaţie Pionerii acestor cercetări au fost Miller N. şi Dollard J (1941), care au preluat o serie de idei sociologice mai vechi (G. Tarde) privind imitaţia. În cadrul teoriei învăţării sociale prin imitaţie au încercat sa arate ca imitaţia în sine, cel puţin în parte, este un tip de comportament învăţat. S-a demonstrat ca persoana profesorului poate servi în mod efectiv în clasa drept model pentru învăţarea prin imitare. Imitaţia, ca model pentru învăţarea în clasă, se poate observa în mod evident în domeniul activităţii fizice, cognitive şi chiar emotive. Deoarece imitaţia se generalizează în multe situaţii de învăţare, ea interacţionează în mod inevitabil cu alte modele de învăţare. Aceasta interacţiune complică studiul imitaţiei, dar ne ajuta sa înţelegem modul în care învaţă copiii. 2.a Învăţarea prin generalizare 2.b Învăţarea prin discriminare Aceste doua modele au fost sistematic studiate în experimente bazate pe condiţionarea clasică şi instrumentală. Generalizarea este o operaţie a gândirii predominant sintetică. Însuşirile ei sunt reunite intr-un model informaţional menit sa definească o clasa sau o catego-rie de obiecte sau fenomene. O învăţare prin generalizare are loc numai atunci când pentru elevi similitudinile între un complex de stimuli şi altul sunt evidente. Semnificaţia este un alt factor important în procesul comparării diverselor complexe de stimuli. În predare, generalizarea este de obicei sporită la maximum atunci când exista un efort conştient din partea profesorului de a reliefa elementele similare. Totuşi, la copiii mici, caracteristica de 13 dezvoltare a capacităţii de a opera cu elemente abstracte este un factor ce inhibă formarea generalizărilor. Generalizarea fără restricţii poate duce la multe erori în comportamentul elevului. Acest lucru poate fi ilustrat în cazul conduitei verbale a copiilor mici care învaţă sa vorbească. Un copil care a învăţat că un animal de casă ce are patru picioare se numeşte "câine", va generaliza noţiunea de „câine” la toate animalele cu patru picioare. Astfel, pentru ca un elev sa beneficieze optim de generalizare, trebuie sa aplice un al doilea model, învăţarea prin discriminare. Elevul nu trebuie sa înveţe doar sa reacţioneze în mod unic la diverşi stimuli, ci trebuie sa ştie şi când să nu reacţioneze în mod similar respectiv să realizeze discriminarea stimulilor. Discriminarea, ca şi generalizarea, este privită ca un model de învăţare ce capătă aplicabilitate numai după ce s-au dobândit unele noţiuni de bază. Profesorul îi poate ajuta pe elevi să facă discriminări cu un minim de erori dar trebuie sa ia în considerare şi stadiul de dezvoltare al copilului atunci când se încearcă uşurarea sesizării deosebirilor. De aceea, educatorul trebuie să-şi adapteze tehnicile de predare astfel încât acestea să se potrivească cu diferenţele individuale în privinţa modurilor dominante de percepere. 3. Învăţarea conceptelor Conceptul, ca unitate de baza a gândirii, constă dintr-o condensare selectivă sau o integrare de informaţii despre însuşirile generale şi esenţiale ale anumitor clase de obiecte, fenomene, relaţii. Termenul de concept a fost definit drept "o clasificare de stimuli care au caracteristici comune" (McDonald,1965). Se ştie că un concept este învăţat atunci când persoana poate face clasificări raţionale şi înţelege care anume trăsături comune stau la baza clasificărilor; astfel nu este suficient ca o persoana sa poată acţiona în cadrul unei situaţii specifice ca şi cum ar cunoaşte conceptul. Un astfel de comportament ar indica doar că s-a format deprinderea unei simple asociaţii prin contiguitate. Chiar capacitatea de generalizare corectă într-o nouă situaţie, care este un aspect necesar al învăţării conceptului, nu este o dovadă suficientă că respectivul concept a fost, într-adevăr, asimilat. Conceptul se dezvoltă şi se perfecţionează permanent atât de-a lungul vârstelor, cât, mai ales, în procesul utilizării sale, permiţând diferenţieri, asociaţii, integrări succesive. 4.) Învăţarea principiilor R. Gagné defineşte principiul ca fiind "…un lanţ de concepte care formează ceea ce, în general, se numesc cunoştinţe". Dacă despre concept se spune că este unitatea, principiul constituie relaţionarea unităţilor conceptuale. Învăţarea principiilor este, evident, dependentă de învăţarea conceptelor componente. Totuşi, odată ce se cunosc aceste concepte problema metodologică majoră pare a fi aceea de a decide modalitatea de înlănţuire a conceptelor pentru a forma principiul. Altfel spus, există două metode principale pentru realizarea acestui lucru: fie profesorul prezintă principiul şi apoi încearcă sa arate trăsăturile specifice, eventual cu ajutorul elevului (metoda deductivă – de la general către particular ); fie profesorul prezintă împrejurări sau experienţe în care operează cu principiul şi încearcă sa-l pună chiar pe elev să combine conceptele în ordinea adecvata (metoda inductivă – de la particular către general). 5.) Rezolvarea de probleme sau comportamentul de rezolvare a problemelor apare atunci când elevul întâmpina dificultăţi în rezolvarea unui scop propus. Rezolvarea de probleme se realizează cel mai economic atunci când se foloseşte un principiu. Desigur, este posibil să se rezolve probleme şi prin intermediul comportamentului de încercare şi eroare. Acesta este de obicei un proces lent şi nu conduce cu necesitate către generarea de iar cunoştinţe noi ce se pot generaliza asupra procesului de rezolvare a altor probleme. În plus, nu e necesar ca fiecare generaţie sau fiecare individ „să redescopere roata”. Problema apare deci ca un „obstacol cognitiv” în relaţiile dintre subiect şi lumea sa, o „barieră”, o „dificultate teoretică sau practică”. Problema reprezintă un sistem de întrebări asupra unei necunoscute, iar dificultatea se poate datora unei lacune a cunoaşterii. Şi să mai amintim faptul că înainte de problemă poate apare situaţia problematică, o structura 14 generativă de probleme. Aşadar, una din funcţiile principale ale predării este de a-i face pe elevi să folosească principii cunoscute în situaţii noi, pentru a putea acoperi, în parte, lacună din cunoştinţe. Aceasta este în primul rând o problema de îmbunătăţire a „transferului de cunoştinţe”. Este evident faptul că învăţarea unui principiu nu va ajuta în mod necesar la rezolvarea ulterioara a unei probleme. Pentru a rezolva o problemă nu este suficienta doar cunoaşterea principiilor ci mai sunt necesare şi alte aspecte. 6.) Comportamentul creator constituie un aspect nou în ceea ce priveşte teoriile învăţării şi a fost propus în premieră de Davitz şi Ball în acest context. R. Gagné nu a inclus creativitatea în cadrul teoriei învăţării cumulativ ierarhice. Acest comportament a fost propus ca un tip special de rezolvare a problemelor poate fi văzut, în anumite circumstanţe şi ca o modalitate de învăţare. În esenţă însă, definiţia dar şi adecvarea comportamentului creator la grupul teoriilor învăţării rămâne subiectul unei importante controverse. Poate mai corect ar fi să afirmăm că anumite forme de manifestare ale creativităţii umane implică şi acte de învăţare. Aspectele privind creativitatea elevilor vor fi discutate într-un capitol ulterior. Temă de reflexie: Care dintre modalităţile de învăţare incluse în cadrul modelului cumulativ-ierarhic sunt mai solicitate în studiul informaticii? Exemplificaţi şi argumentaţi-vă poziţia! 5. Concluzii acţionale care decurg din teoriile învăţării Deşi contestat de unii psihologi şi pedagogi, rolul învăţării prin întărire, evidenţiat de Thorndike şi Skinner, nu poate fi negat. Practic, întărirea facilitează învăţarea şcolară mai ales la anumite categorii de vârstă şi sub anumite forme. Întărirea este necesară atât pentru consolidarea unor modele de comportament dar şi pentru dezvoltarea unor comportamente noi. O multitudine de experimente au pus în evidenţă importanţa întăririi. Astfel, întotdeauna elevii care au fost lăudaţi după efectuarea unei sarcini au învăţat mai bine decât elevii care nu au fost lăudaţi, sau care au fost blamaţi. Ba mai mult, efectele laudei primite la o disciplină s-au extins şi asupra rezultatelor la alte discipline şcolare. O cercetare asupra efectelor întăririi (după D. Sălăvastru) a fost efectuată de E.D.Page. După un test, elevii au fost grupaţi în funcţie de următoarele condiţii: o treime dintre elevi nu a primit nici un comentariu asupra rezolvării testului; o treime a primit comentarii de natură stereotipă de genul: “excelent”, “continuaţi aşa”, iar ultima treime a primit un comentariu individual scris de profesor şi menit să încurajeze fiecare elev în parte. La un test ulterior, grupul căruia i s-au făcut comentarii ample şi individualizate a reuşit cel mai bine, iar cel lipsit de comentarii au avut cele mai proaste rezultate. Cea mai marcantă îmbunătăţire au prezentat-o elevii slabi din grupul cu comentarii individualizate. Putem aprecia faptul că întărirea a avut o acţiune mai puternică în cazul elevilor slabi decât în cazul elevilor cu rezultate deja bune. Legat de întărire se ridică o serie de probleme care vizează eficienţa acestui procedeu: momentul oferirii întăririi, forma acesteia, eficienţa pentru diverşii elevi. S-a demonstrat experimental că pentru copiii mici o întărire imediată, dar mai mică este de preferat uneia mai consistente dar oferită mai târziu. Pentru elevii mai mari situaţia era inversă; ei răspund mai bine unei întăriri mai consistente chiar îndepărtată în timp. În plus eficienţa întăririi depinde şi de caracteristicile individuale ale elevilor astfel că este necesară o bună cunoaştere a elevilor pentru a alege acele întăriri care sunt mai eficiente. De exemplu pentru unii copii mai sensibili lauda sau reproşul în faţa clasei pot constitui întăriri extrem de eficiente după cum pentru alţii acestea pot să nu aibă nici un efect. La fel nota, poate fi utilizată ca o modalitate de întărire, în unele cazuri. 15 Temă de reflexie: Cum credeţi că poate fi folosită nota ca modalitate de întărire a unor comportamente de învăţare? Care ar fi, în opinia dumneavoastră limitele acestei utilizări? S-a observat, de asemenea, că activităţile în care se angajează o persoana pot fi distribuite în funcţie de preferinţele persoanei. O activitate preferată poate servi drept întărire pentru una mai puţin preferata. Învăţarea prin întărire a stat la baza instruirii programate. Aceasta este o formă de învăţare care a fost propusă la o universitate americană, în anii ‘20 odată cu inventarea unei maşini pentru corectarea mecanică a răspunsurilor date de cei examinaţi. Prin această metodă învăţarea poate fi individualizată ţinând cont de ritmul individual de învăţare, de cunoştinţele anterioare. Practic, se iau în considerare fundamentele psihologice ale actului de învăţare. Acest model activizează elevul, adaptează conţinutul învăţării la particularităţile individuale, oferă informaţii despre rezultatele obţinute, respectă legea efectului şi a exerciţiului. În instruirea programată materia de studiat este fragmentată în unităţi mici, prezentate pe rând, conform unei planificări specifice. După ce şi-a însuşit cunoştinţele dintr-o secţiune, elevul primeşte o întrebare la care trebuie să formuleze în mod independent răspunsul sau alege unul din cele deja formulate şi apoi este informat de corectitudinea răspunsului său. Astfel, întăririle imediate şi numeroase activizează elevii în cadrul actului de învăţare. Au fost propuse mai multe tipuri instruire programată: a. Instruirea programată liniară în cadrul căreia conţinuturile sunt identice pentru toţi elevii, ritmul învăţării este individualizat iar răspunsurile sunt şi ele personalizate. Cunoaşterea consecinţelor învăţării (corectitudinea răspunsului, ce cât şi cum mai are de învăţat elevul) constituie întăriri care fac posibilă creşterea motivaţiei pentru învăţare şi sporirea ratei de învăţare. b. Instruirea programată ramificată se deosebeşte de cea liniară prin faptul că fragmentele de informaţie sunt mai extinse ca volum, iar verificarea cunoştinţelor este realizată într-o formă oarecum diferită. La sfârşitul fiecărui fragment de învăţare există o întrebare care are mai multe variante de răspuns. În funcţie de răspunsul pe care îl alege elevul este îndrumat în mod diferenţiat. Dacă răspunsul este corect, elevul va avansa spre fragmentul următor de învăţare, iar dacă răspunsul este eronat elevul va fi întors spre o pagină unde va primi explicaţii suplimentare, unde i se va explica eroarea şi va fi îndrumat să reia unele fragmente de învăţare. Astfel, ritmul învăţării este diferit, în funcţie de capacităţile fiecărui elev. În special odată cu dezvoltarea tehnicii de calcul acest tip de instruire poate fi uşor realizat. Ritmul individual de parcurgere a conţinuturilor de învăţare, care în mod evident este un avantaj, de loc de neglijat, este pus la îndoială de adversarii acestui model care susţin că prin intermediul programării se pierde mult din independenţa elevului şi din capacitatea sa de liberă exprimare. Activitate practică: Imaginaţi o activitate de instruire programată pentru o lecţie la alegere. Teoriile cognitivist-constructiviste asupra învăţării au determinat o schimbare radicală a modalităţilor de concepere şi de interpretare a educaţiei. Aceste teorii au propus şi fundamentat o modificare esenţială a unor aspecte referitoare la roluri, metode, modalităţi practice, evaluare şi finalităţi în cadrul actului educaţional, faţă de abordarea tradiţională a învăţământului (Tabelul 1). 16 Abordarea directă, tradiţionala Se focalizează asupra abilităţilor de predare şi explicare ale profesorului fără a implica prea mult elevii. Stabileşte obiective clare şi precise ce trebuie atinse de elevi; itemii de evaluare sunt în perfectă concordanţă cu acestea. Pune accentul pe munca individualizată, pe teme ce sunt rezolvate acasă (uneori în volum foarte mare). Activităţile de predare şi evaluare sunt tradiţionale (metode frontale), evaluarea nivelului de cunoştinţe însuşite prin testări clasice (lucrări de control cu rezultate aşteptate, etc.). Rolul principal al profesorului este acela de a transmite informaţiile, de a fi o sursă-expert. Elevii sunt de multe ori receptori pasivi ai informaţiei, trebuie să atingă toţi acelaşi nivel de competenţă; trebuie să înveţe toţi acelaşi material. Abordarea constructivistă Favorizează învăţarea prin problematizare (prin punerea de probleme), antrenând elevii în construcţia propriei cunoaşteri, căutând răspunsuri şi dezvoltând produse şi soluţii. Are în vedere obiective privind dezvoltarea abilităţilor de rezolvare de probleme şi de cercetare (căutare de informaţii, prelucrare critică şi construire de răspunsuri). Pune accentul şi pe munca şi învăţarea în grup. Predarea şi evaluarea se realizează prin modalităţi alternative: problematizare, întrebări cu răspunsuri deschise; realizare de portofolii şi evaluarea acestora. Profesorul joacă rolul de facilitator, ghidând elevii în procesul de construire a propriei cunoaşteri. Elevii colaborează unii cu alţii în învăţare, îşi dezvoltă competenţe; pot să înveţe lucruri diferite. Tabelul 1 Perspectivă comparativă între abordarea tradiţională şi cea constructivistă Pe lângă aceste observaţii, din perspectiva teoriilor constructiviste pot fi făcute şi o serie de sugestii generale cu privire la eficientizarea învăţământului. Astfel, pot fi grupate câteva aspecte de care viitorul profesor trebuie să ţină seama. 1. Caracteristicile şi structura materialului de învăţat. Materialul de învăţat trebuie organizat şi structurat de către profesor astfel încât să uşureze sarcina elevului şi să permită o cât mai bună gestionare a informaţiei de către copil. Gestionarea (controlul) cunoştinţelor depinde de volumul, complexitatea şi modul de organizare al informaţiei de către educator. 2. Învăţarea prin înţelegerea sensurilor materialelor şi a conţinuturilor de învăţare este mai eficientă decât învăţarea de tip mecanic, în contextul teoriei constructiviste. 3. Este extrem de importantă oferirea de feedback cognitiv în învăţare; în acest fel, se pot confirma cunoştinţele corecte şi se corectează cele greşite; în plus, cunoaşterea situaţiei de învăţare este extrem de importantă pentru elev; elevul trebuie să ştie în permanenţă la ce nivel de cunoaştere se găseşte, ce mai are de învăţat, unde greşeşte. Urmărind această schemă, fiecare notă pe care o primeşte elevul, trebuie explicată de către profesor. 4. Stabilirea corectă a scopurilor învăţării şi în concordanţă cu potenţialul elevului constituie un alt aspect de luat în seamă; din această perspectivă, pot fi stabilite scopuri de învăţare diferenţiate pentru elevi, în concordanţă cu potenţialul individual. 5. Activităţile profesorului trebuie să aibă în vedere următoarele: - să încerce să problematizeze diferitele conţinuturi de învăţare, într-o manieră realistă, plecând de la aplicaţii practice, care să aibă sens şi să fie adecvate vârstei elevilor; - să folosească şi punctele de vedere ale elevilor pentru interpretarea şi soluţionarea diverselor probleme şi să ţină cont de variabile cum ar fi nivelul cognitiv, experienţa, motivaţia; - să accepte conflictele cognitive sau confuziile care apar întotdeauna atunci când este vorba despre un comportament care vizează căutarea sensurilor. Temă de reflexie: Cum trebuie organizat materialul care trebuie prezentat elevilor, din perspectiva cognitivistă? 17 6. Condiţiile învăţării Dintr-o perspectiva strict formativă, condiţiile învăţării pot fi înţelese drept cauze care generează diferenţiere în procesualitatea, rezultatele şi transferabilitatea învăţării. Din acest punct de vedere întâlnim condiţii psihologice diferenţiate de însuşi procesul instruirii, condiţii psihologice determinate de natura socială şi condiţii procesual-pedagogice. Aceste condiţii pot fi considerate fie procese, fie factori sau chiar mecanisme generale care facilitează activitatea de învăţare. Ele descriu starea prezentă a dezvoltării elevilor, fiind expresia sintetica, dar diferenţiată a echilibrului în care se află sistemul de instruire la un moment dat. În lucrarea „Condiţiile învăţării”, psihologul R.Gagné, , propune două categorii de condiţii ale învăţării: condiţii interne (care ţin de particularităţile psihice ale elevului) şi condiţii externe (care provin din exterior, din specificul situaţiei de instruire). Condiţiile interne se referă la totalitatea capacităţilor pe care le posedă elevul (persoana care învaţă). Ele includ: ereditatea (dispoziţiile înnăscute), nivelul dezvoltării intelectuale, cunoştinţe, capacităţi, motivaţie, voinţă (Gagné, 1975). Condiţiile externe se referă la ansamblul elementelor care alcătuiesc situaţia de învăţare, respectiv: cerinţele şi exigenţele şcolare, structura şi gradul de dificultate ale materiei, metodele, procedeele, strategiile didactice folosite, competenţa cadrului didactic, relaţiile profesor-elevi, caracteristicile clasei de elevi. Calitatea şi succesul învăţării se datorează influenţei celor două categorii de condiţii. Altfel spus, pentru un învăţământ de calitate şi de succes trebuie respectate toate aceste condiţii. David Ausubel, în cartea „Învăţarea în şcoală” (1981) adânceşte analiza condiţiilor învăţării şi propune două nivele de clasificare. Un prim nivel, cel al variabilelor intrapersonale şi variabilelor situaţionale se suprapune peste clasificarea lui Gagné. Cel de-al doilea nivel, care aparţine variabilelor intrapersonale se referă la distincţia între factorii cognitivi şi factorii socio-afectivi. În cadrul factorilor cognitivi sunt incluşi: structura cognitivă individuală, stadiul dezvoltării cognitive, capacitatea intelectuală, dificultatea conţinuturilor de învăţare, exerciţiul. Factorii socio-afectivi ţin de contextul motivaţional, de atitudini, interese, valori. Autorul susţine că variabilele afective acţionează în principal, în faza învăţării iniţiale, când acestea au o funcţie de energizare şi de activare ce facilitează noile achiziţii. Variabilele afective operează concomitent cu cele cognitive. Învăţarea este influenţată şi de factorii sociali. Omul este o fiinţă socială şi comportamentul său este influenţat de cei din imediata sa apropiere (familia, clasa), dar şi de normele, grupului mai larg din care face parte. Climatul din cadrul tuturor acestor grupuri influenţează într-un mod specific procesul de învăţare. Ausubel menţionează şi trăsăturile de personalitate ale profesorului între condiţiile care influenţează activitatea de învăţare. Sunt citate între acestea: aptitudinile didactice, capacităţile intelectuale , trăsăturile de caracter etc. Dintre toţi aceşti factori, Ausubel consideră că cel mai important este structura cognitivă, respectiv cunoştinţele pe care elevul le posedă deja. Cunoştinţele noi nu pot fi învăţate decât dacă în structura cognitivă există alte cunoştinţe la care primele să poată fi raportate. Acelaşi autor vorbeşte şi despre o stare de pregătire cognitivă, caz în care randamentul în învăţare (măsurat ca un spor de cunoaştere), este proporţional cu efortul depus şi cu exerciţiile făcute Exerciţii şi Întrebări 1. Care este diferenţa dintre învăţarea sistematică şi învăţarea socială? Care este relaţia dintre cele două tipuri de învăţare? 2. Ce diferenţe există între condiţionarea clasică şi cea operantă? 3. Comparaţi constructivismul psihologic (individual) cu cel social. 18 Capitolul III PROCESE PSIHICE IMPLICATE ÎN ÎNVĂŢAREA ELEMENTARĂ Aşa după cum s-a putut observa din prezentarea teoriilor de mai sus, învăţarea este un act extrem de complex care implică întregul psihic uman. Evident, în diversele faze ale învăţării, procesele psihice sunt angrenate în mod diferenţiat dar unitar. 1.Percepţia şi atenţia Percepţiile Percepţiile, împreună cu senzaţiile şi reprezentările constituie aşa-numita triadă a cunoaşterii primare. Astfel, orice act de învăţare debutează cu procesul extrem de simplu, dar, în acelaşi timp, extrem de complex al perceperii elementelor care urmează a fi învăţate. Fie că este vorba despre senzaţii vizuale, auditive, kinestezice (care ţin de mişcare), olfactive sau de altă natură, toate sunt integrate în cadrul unui proces perceptiv de cunoaştere. Percepţia reprezintă o cunoaştere a obiectelor şi a fenomenelor în integralitatea lor şi în momentul în care ele acţionează asupra organelor senzoriale (A. Cosmovici, 1998). Deşi aparent este un fenomen simplu, în realitate, percepţia implică o serie de aspecte ce vizează a) preluarea (prin intermediul organelor de simţ) a informaţiilor exterioare (senzaţiile), b) transmiterea acestor informaţii prin intermediul căilor nervoase spre analizatorii de pe scoarţa cerebrală, c) prelucrarea (pe scoarţa cerebrală) a informaţiilor culese (senzaţiile),d)combinarea acestora cu informaţii anterioare (reprezentări) referitoare la acelaşi tip de obiect şi e) naşterea percepţiei. Percepţia implică astfel o structură de senzaţii, dar, din punct de vedere calitativ, actul perceptual reprezintă mai mult decât suma acestor senzaţii. Astfel, o senzaţie de culoare, una de miros, una tactilă ne oferă împreună percepţia unei flori, a unui trandafir, de pildă. Dar, în constituirea imaginii acestei flori intervin şi alte elemente – imagini ale unor percepţii anterioare care au fost „înmagazinate”; acestea sunt reprezentările – acte cognitive primare care sunt mai schematizate şi mai esenţializate decât percepţiile. De exemplu când încercăm să ne reprezentăm un tei, primul lucru care ne vine în minte este mirosul teiului în floare. Este vorba despre o reprezentare care a reţinut aspectul esenţial al arborelui respectiv chiar dacă, ne putem reprezenta acelaşi tei şi iarna când este dezgolit ori primăvara când nu este înflorit. Percepţia presupune aşadar aportul senzaţiilor şi reprezentărilor. În acelaşi timp însă, recunoaşterea florii sau a arborelui mai sus amintite implică şi intervenţia gândirii. Prelucrarea rapidă a informaţiilor, stabilirea de legături cu alte informaţii deja înmagazinate, încadrarea obiectelor în anumite clase, observarea detaliilor, toate acestea sunt acţiuni realizate prin intermediul operaţiilor gândirii. În plus, în cadrul actului perceptual apar şi o serie de stări de pregătire fizică şi intelectuală. Starea de pregătire fizică se referă la o orientare spaţială şi la adoptarea unei poziţii care să permită o cât mai bună percepere a informaţiilor. Este un act de orientare către sursă; de exemplu, dacă vrem să percepem mai bine o scenă încercăm să ne orientăm cu faţa spre aceasta şi încercăm să ne apropiem pentru a surprinde detaliile. Starea de pregătire intelectuală este cea care ne asigură aşa numita selecţie perceptivă. V-aţi întrebat vreodată care sunt mecanismele psihice care ne permit să găsim cu relativă uşurinţă o persoană cunoscută în mijlocul unei mulţimi de oameni? Este vorba tocmai despre cele două stări de pregătire: cea fizică legată de orientarea spre sursă (în cazul nostru adoptăm o poziţie care să ne permită să vedem cât mai mulţi indivizi) şi cea intelectuală, respectiv activarea selecţiei perceptive. Cum funcţionează selecţia perceptivă? Starea de 19 pregătire intelectuală presupune faptul că vor fi activate o serie de aspecte perceptuale legate tocmai de înfăţişarea persoanei pe care o aşteptăm. Cunoscând persoana respectivă, înfăţişarea acesteia, modul în care ea se îmbracă, postura, mersul, vom percepe strict acele informaţii care se încadrează în acest tipar perceptiv şi vom ignora toate celelalte informaţii. Altfel spus a fost activată selecţia perceptivă, aceasta fiind îndreptată doar către anumite caracteristici. Un experiment de laborator a demonstrat acelaşi lucru. Unor subiecţi le-au fost prezentate pentru timp scurt nişte imagini colorate ale unor forme geometrice, cerându-li-se să memoreze un număr cât mai mare de forme geometrice. Evident subiecţii au reuşit, tocmai datorită stării de pregătire intelectuală, să-şi focalizeze percepţia doar asupra formelor. Când li s-a cerut să indice şi culorile acestor imagini, subiecţii au avut dificultăţi, deoarece selecţia perceptivă se îndreptase doar asupra formelor. De asemenea, percepţia este influenţată şi de atitudinea afectivă individuală, respectiv motivaţia, interesele, dorinţele personale. Această atitudine afectivă se referă la predispoziţia de a reacţiona pozitiv sau negativ faţă de o situaţie, o persoană, etc. Din această perspectivă, se poate afirma faptul că indivizii umani observă (percep) ceea ce îi interesează şi ceea ce le convine. În context şcolar trebuie subliniate câteva elemente privind actul perceptiv la copii. Datorită faptului că elevii au o experienţă de viaţă redusă, manifestată printr-un număr redus de reprezentări, percepţiile copiilor sunt mai sărace şi mai fragmentare decât cele ale adulţilor. Acest lucru este cu atât mai evident cu cât vârsta elevilor este mai mică. O consecinţă directă a acestui aspect se referă la dificultăţile copiilor în a distinge esenţialul de neesenţial. Aspectele educaţionale practice care decurg din studierea elementelor teoretice ale percepţiei au în vedere următoarele elemente: (a) Folosirea unui material didactic cât mai intuitiv, realizat astfel încât să stârnească interesul elevilor. (b) Realizarea cât mai multor activităţi practice (excursii, experimente) care să permită elevilor să acumuleze cât mai multe informaţii, prin intermediul cât mai multor simţuri. (c) Utilizarea schemei lecţiei şi a desenelor schematice pentru a evidenţia aspectele esenţiale ale materialului prezentat şi a evita prezentarea detaliilor neesenţiale. (d) Variaţia materialului intuitiv, în sensul prezentării caracteristicilor comune ale unei clase de obiecte şi apoi prezentarea aspectelor variabile care aparţin obiectelor aceleiaşi clase. (e) Realizarea unei orientări preliminare asupra aspectelor esenţiale ale lecţiei prin intermediul cuvântului; profesorul va sublinia ce este cu adevărat semnificativ. (f) Utilizarea cât mai mult a metodelor care facilitează observaţia independentă realizată de elevi în detrimentul prezentărilor realizate de profesor ( metoda expozitivă). Temă de reflexie: Particularizaţi aspectele practice de mai sus, în realizarea unei ore de informatică. Atenţia Atenţia este unul dintre aspectele cele mai importante prezente în cadrul actului de învăţare. Nu se poate vorbi despre o învăţare cu adevărat eficientă fără o focalizare a atenţiei copilului. Prof. A. Cosmovici arată că atenţia constă în orientarea şi concentrarea activităţii psihice cognitive asupra unui obiect sau fenomen. Între actul percepţiei şi atenţie este o legătură foarte strânsă. Cum activitatea cognitivă debutează cu actul percepţiei, prima treaptă în concentrarea atenţiei se referă la focalizarea actului perceptiv. Din această perspectivă se poate vorbi despre două aspecte esenţiale ale atenţiei: obiectul percepţiei, care este acel obiect asupra căruia este îndreptată atenţia şi câmpul perceptiv, reprezentat de cadrul mai larg în care se desfăşoară actul perceptiv. 20 Atenţia facilitează într-o măsură importantă actul cunoaşterii, în sensul că sesizarea aspectelor ce urmează a fi cunoscute se realizează mai rapid; atenţia sporeşte claritatea cunoştinţelor şi măreşte viteza de prelucrare a informaţiilor achiziţionate. În literatura psihologică sunt prezentate şi discutate diverse tipuri de atenţie. În context educaţional sunt relevante următoarele tipuri: - atenţia involuntară realizată fără efort, în mod natural, doar datorită interesului; - atenţia voluntară care presupune aportul voinţei pentru focalizare; - atenţia postvoluntară apare după ce o activitate care necesita înainte un efort de voinţă se transformă într-o activitate plăcută, care atrage în mod natural. Aspectele educaţionale practice se referă în principal la concentrarea involuntară a atenţiei precum şi la transformarea atenţiei voluntare în atenţie postvoluntară. Din punct de vedere psihopedagogic, dezvoltarea capacităţii de a fi atent se realizează atât prin respectarea anumitor condiţii şi capacitaţi ale psihicului uman, cat şi prin numeroase exerciţii aplicate tuturor elevilor dar mai ales, celor care le lipseşte aceasta abilitate. Dintre strategiile, metodele, tehnicile sau procedeele utilizate şi recomandate pentru formarea şi dezvoltarea atenţiei, reţinem câteva condiţii mai simple şi mai uşor de aplicat în activitatea curentă, acestea putând deveni, prin utilizare, comportamente de autoconducere: A. Condiţii interne: - stimularea şi cultivarea interesului şi a curiozităţii naturale a elevilor şi copiilor; - stabilirea unor relaţii educaţionale de cooperare şi democratice care să inducă stări afective preferenţiale faţă de profesori şi de disciplina predată. B. Condiţii externe: - prezentarea unor obiecte, fenomene, materiale noi, care atrag atenţia; - folosirea unor stimuli intenşi pentru a capta atenţia: dimensiunile mari ale materialului didactic, culorile vii şi contrastante; - folosirea progresivă a unor tipuri speciale de recompense reale, concrete sau simbolice, elevii sa fie stimulaţi în perceperea/observarea cat mai sistematica a stimulilor esenţiali ai învăţării; - organizarea unor situaţii de învăţare pe principiul progresiei în ceea ce priveşte complexitatea şi dificultatea, la care putem adăuga şi variate instrucţiuni verbale; - antrenarea elevilor în observarea (explorarea) simultană a unor evenimente, stări, lucruri, caracterizate prin existenta unor multiple proprietăţi senzoriale, elevul fiind încurajat sa exploreze spatii mai intense şi de adâncime; - atenţionarea elevilor prin îndemnuri verbale asupra elementelor importante ale lecţiei evitându-se formule generale ca: va rog atenţie, etc.; - structurarea cât mai interesantă a conţinutului instruirii prin introducerea diferitelor variaţii de trezire a interesului pentru materialul de învăţat (folosirea unor metode atractive de tipul: filmul didactic, instruirea asistată de calculator, etc.); - utilizarea tehnicilor retorice de comunicare, prin adaptarea acestora la conţinutul şi forma experimentelor sau dialogului, pentru a induce un ecou cu rezonanţă afectivă în psihicul elevilor (de exemplu: gestică, mimică, pauze etc.); - în timpul învăţării în clasă sau în timpul studiului propriu-zis, se recomandă luarea notiţelor, sublinierea pe foaie a aspectelor esenţiale, eventual folosirea unui cod de culori, în funcţie de importanţa şi atenţia ce trebuie acordată diferitelor conţinuturi. De asemenea, ar mai fi de subliniat că una dintre cerinţele de bază pentru desfăşurarea actului educaţional, se referă asigurarea condiţiilor optime pentru un act de percepţie corespunzător şi o bună focalizare a atenţiei elevilor. Această condiţie se referă la dimensiunea ergonomică a managementului clasei de elevi si se referă la aspecte cum ar fi: dimensiunile clasei, raportul dintre iluminatul artificial şi cel natural, aşezarea băncilor, distanţa faţă de tablă, dispunerea ferestrelor, temperatura în clasă, existenţa (intensitatea) 21 factorilor perturbatori, etc. Temă de reflexie: Cum pot fi asigurate condiţiile pentru facilitarea percepţiei şi stimularea atenţiei elevilor? 2. Memoria în cadrul procesului de învăţare Memoria Memoria constituie una dintre componentele importante ale teoriilor cognitiviste privind învăţarea umană. Cele două acţiuni – memorarea şi învăţarea – nu se suprapun în totalitate: învăţarea este un proces mai larg care înglobează memorarea, dar, în acelaşi timp, actul memorării are identitatea sa bine precizată în cadrul procesului mai larg de învăţare. Memoria poate fi văzută ca fiind o bibliotecă în care se păstrează toate informaţiile şi care ne poate ajuta în prezent pentru a lua decizii pentru viitor. În esenţă, memoria este o funcţie psihică fundamentală care face posibilă receptarea, însuşirea, stocarea şi actualizarea informaţiilor. Alte concepţii(A. Cosmovici) susţin existenţa unor etape puţin diferite privind realizarea actului de memorare: fixarea, conservarea, recunoaşterea şi reproducerea informaţiilor Memoria umană nu poate fi asimilată unui album cu imagini, deoarece informaţiile stocate sunt de foarte puţine ori copii identice ale experienţelor şi informaţiilor anterioare. Elementele care sunt reţinute sunt influenţate de o multitudine de factori care operează în decursul fiecăreia dintre fazele procesului în discuţie: receptarea, însuşirea, stocarea şi actualizarea informaţiilor. De asemenea, actul de memorare este influenţat şi de alţi factori cum ar fi: starea de sănătate fizică şi mentală, atenţia, starea afectivă curentă a individului. O interesantă perspectivă contemporană concepe actul complex al învăţării-memorării sub forma unui fenomen ce se desfăşoară pe o serie de nivele: nivelul comportamental în cadrul căruia actul învăţării-memorării este conceput în contextul unei relaţii complexe între intrări şi ieşiri în cadrul organismului uman; acest nivel este interfaţa între neurobiologie şi psihologia comportamentală; nivelul sistemului neuronal integrat – aici apar întrebările legate de modalităţile în care funcţionează creierul uman ca întreg, în cadrul actului de învăţare memorare; nivelul circuitelor (al suborganului) care determină rolul specific al diferitelor părţi ale creierului şi al circuitelor neuronale în actul de memorare-învăţare; nivelul celular care priveşte modul de funcţionare al neuronilor şi conexiunile dintre aceştia; nivelul molecular care analizează aspectele biochimice şi biofizice asociate memorării. În mod evident, mecanismele memorării şi învăţării pot fi studiate la fiecare dintre aceste nivele. Deşi au fost realizate progrese semnificative în studierea acestor nivele la care se desfăşoară procesul învăţării-memorării, există încă numeroase semne de întrebare în ceea ce priveşte realizarea unei imagini clare şi unitare. În ciuda controverselor privind mecanismele memorării şi învăţării, există o serie de puncte de convergenţă în contextul ştiinţific actual. Aceste puncte de convergenţă vizează recunoaşterea câtorva tipuri funcţionale ale memoriei umane: A. Memoria senzorială Este tipul care permite păstrarea pentru un timp extrem de scurt a impresiilor venite pe calea senzaţiilor sub forma unor stimuli vizuali, auditivi, olfactivi, tactili, kinestezici. Toate aceste senzaţii participă şi contribuie în mod decisiv la formarea percepţiilor. Acesta este şi motivul pentru care actul memorării senzoriale este, de multe ori, văzut ca o componentă a actului perceptiv, în general. Din această perspectivă, se poate vorbi despre un set de memorii, incluse în cadrul memoriei senzoriale, care au caracteristici distincte şi care se referă la principalele simţuri ale omului. Se aminteşte astfel 22 despre o memorie senzorială vizuală, care permite reţinerea informaţiilor vizuale, o memorie senzorială auditivă, una olfactivă, alta tactilă, kinestezică, etc. Dintre acestea, cele mai importante sunt memoria senzorială vizuală şi cea auditivă. Cea mai mare parte a informaţiilor pe care un individ le recepţionează provine din cele două surse (aproximativ 95%). Un aspect practic referitor la cele două tipuri de senzaţii este acela că informaţiile auditive se păstrează un timp mai îndelungat decât informaţiile vizuale. Altfel spus, ultimele cuvinte dintr-o serie sunt reamintite mai bine dacă sunt auzite decât citite. B. Memoria de scurtă durată înmagazinează informaţiile percepute recent, pentru o durată limitată de timp, în cazul în care nu se acordă o importanţă deosebită acestor informaţii prin întărire sau prin repetare. După estimările psihologului George Miller, canalul perceptual uman este saturat, în aproape toate domeniile senzoriale, la aproximativ 7 elemente (chunks) de informaţie. Astfel, volumul memoriei de scurtă durată, stabilit în mod experimental (Miller,1956), este de 7+ 2 elemente ale unui şir. Altfel spus, dintr-un şir de cuvinte care nu au relaţii logice între ele, un individ uman mediu (care nu a făcut exerciţii pentru îmbunătăţirea calităţii memoriei de scurtă durată), poate reţine între 5 şi 9 cuvinte. Durata memoriei de scurtă durată a fost stabilită, tot experimental la maxim 20 de secunde. Există opinii care leagă memoria de scurtă durată şi de o aşa-numită memorie de lucru(Baddeley, 1998). Memoria de lucru constituie în esenţă un cadru teoretic ce se referă la structurile şi la procesele utilizate temporar pentru stocarea şi manipularea informaţiei. Există opinii care leagă memoria de lucru de o aşa-numită atenţie de lucru. Memoria de scurtă durată se referă la o stocare a informaţiilor într-o manieră mai degrabă neutră în timp ce memoria de lucru vizează o modalitate activă de a prelucra informaţia. În cadrul modelului memoriei de lucru propus de către Baddeley, pot fi amintite două mecanisme de stocare a informaţiei pe termen scurt: mecanismul fonologic (bazat pe sonorităţile cuvintelor) şi mecanismul schemelor vizuale. Activitate practică: Care este volumul memoriei de scurtă durată? 9 7 5 4 3 8 2 5 6 5 1 4 9 4 3 1 8 6 8 2 5 9 3 8 1 4 7 9 1 3 8 2 5 6 4 8 3 7 1 5 9 6 3 8 2 7 9 5 8 4 3 2 5 3 1 6 8 4 2 7 9 1 8 5 4 6 9 6 9 5 1 3 7 2 5 1 7 3 9 8 2 6 5 1 3 9 8 2 4 7 7 1 9 3 8 4 2 6 1 1 6 3 8 7 4 9 5 2 6 2 5 9 4 3 8 2 6 9 1 5 2 4 3 8 1 6 2 7 1 5 4 8 5 6 1 9 3 1 5 2 8 4 6 7 3 1 8 3 2 8 4 3 6 7 8 9 1 2 La sfârşitul sec. al XIX-lea, J Jacobs a imaginat tehnica şirului limită pentru a determina experimental care este volumul memoriei de scurtă durată. Subiectului i se prezintă un şir de cifre şi i se cere să le reproducă în aceeaşi ordine. Lungimea şirului este continuu mărită până când subiectul va greşi. Lungimea şirului pentru care subiectul îşi reaminteşte corect cifrele în cazul încercărilor admise este definită ca fiind şirul său limită. Încercaţi singuri! Citiţi cu voce tare succesiunea de cifre din stânga. După fiecare şir închideţi ochii şi repetaţi, în gând cifrele, în ordinea corectă. Observaţi de fiecare dată dacă puteţi sau nu să reproduceţi întregul şir. Dacă reuşiţi, treceţi la următorul şir care conţine mai multe cifre. Dacă greşiţi, citiţi şirul următor care are ace-laşi nr. de cifre. Continuaţi până când atingeţi o lungime unde aţi greşit de două ori la rând. Şirul dumneavoastră limită este cel mai lung şir care poate fi repetat fără greşeală. Repetaţi 23 6 3 9 3 7 2 4 8 5 2 1 5 9 4 6 2 7 3 1 5 8 3 testul cu voce tare. Ce observaţi? (după Baddeley, 1998) C. Memoria de lungă durată înmagazinează informaţiile pentru o perioadă foarte lungă de timp, uneori pentru toată viaţa. Practic, în cadrul acestei memorii sunt stocate toate cunoştinţele noastre despre lume şi viaţă. Această memorie este considerată a fi nelimitată din punctul de vedere al duratei şi volumului de stocare deşi este impropriu spus acest lucru, pentru că există limitele fizice umane. Cu toate acestea, din punctul de vedere al volumului nu se cunoaşte limita maximă a memoriei umane. Termenul de memorie de lungă durată face referire la informaţia cu durabilitate suficient de mare pentru a fi accesată după un interval mai mare decât cele 20 de secunde ale memoriei de scurtă durată. Paradoxal, în cadrul memoriei, informaţia înmagazinată de1-2 minute, este tratată şi prelucrată în mod similar cu informaţia înmagazinată de ani de zile. În cadrul memoriei de lungă durată pot fi distinse două structuri importante: memoria episodică ce presupune reamintirea unor episoade şi întâmplări personale memoria semantică, legată în principal de cunoştinţele asupra lumii şi de informaţiile din orice domeniu pe care le deţinem. Memoria semantică este cea care ne interesează în cadrul procesului de învăţare şcolară. Memoria semantică include două mari tipuri de cunoştinţe: • cunoştinţele factuale şi declarative care includ date, fapte, informaţii; • cunoştinţele procedurale cele care oferă „instrucţiunile de folosire” metode, mijloace, procedee de rezolvare a unor situaţii problematice indiferent în ce domeniu. Mare parte din materiile învăţate în şcoală au fost, o lungă perioadă de timp, dependente de actul (aproape mecanic) al memorizării cunoştinţelor factuale şi declarative. Tendinţele actuale în domeniul educaţional se referă la integrarea cunoştinţelor factuale şi declarative şi a cunoştinţelor procedurale. Să mai remarcăm faptul că, în cadrul cunoştinţelor procedurale se poate face distincţie între: - deprinderi acte învăţate în care predomină reacţii relativ constante şi automatizate: mersul, scrisul, calculul mintal elementar şi - priceperi (acte învăţate în care predomină reacţiile variabile, plastice, de adaptare continuă la mediu sau la situaţia problematică). Indiferent de faptul că este vorba despre cunoştinţe factuale, de priceperi sau deprinderi procesul de memorare se desfăşoară în mod identic, urmând aproximativ aceleaşi faze. Pentru exemplificare poate fi prezentat exemplul deprinderii scrisului. Faza I-a Familiarizarea cu acţiunea În cadrul acestei faze are loc „intrarea în sarcina de învăţare”. Se realizează o studiere preliminară a mişcărilor care trebuie învăţate. Se începe exersarea unor elemente componente ale literelor, care de obicei este destul de neproductivă, sunt realizate mişcări sau acţiuni inutile. Această fază cere un efort de concentrare susţinut asupra sarcinii. Faza a II-a Organizarea deprinderii Această fază debutează după un număr mare de repetări şi de exerciţii. Acţiunile încep să fie tot mai bine organizate. Copilul va depăşi faza semnelor şi le va contopi în litere, care treptat, vor fi realizate tot mai uşor. Sunt eliminate acţiunile inutile iar mişcările vor fi tot mai mult schematizate. Faza a III-a Automatizarea Deja activitatea în sine nu mai necesită efortul de concentrare anterior. Atenţia se focalizează mai ales asupra formei generale a scrisului, apare o anticipare a mişcărilor şi creşte mult viteza activităţii. Faza a IV-a Faza de perfecţionare apare după o activitate îndelungată. Acum, copilul poate învăţa stiluri diferite de scris, poate scrie pe suprafeţe diferite, etc. 24 Schema generală a actului de memorare este bine reliefată de aşa numitul Model al procesării informaţiei (vezi Fig.2) REPETARE INFORMAŢIE TRANSFER MEMORIA DE SCURTA DURATA TRANSFER RETINERE MEMORIA DE LUNGA DURATA UITARE UITARE Fig.2 Modelul procesării informaţiei Aspecte concrete privind memorarea şi învăţarea Condiţiile care asigură o memorare corectă şi de durată pot fi grupate în câteva categorii mari: 1. Memorarea temeinică este facilitată de existenţa unei puternice motivaţii interne pentru actul de învăţare precum şi de voinţa de a reţine, de a memora informaţiile. Învăţarea şi memorarea pentru a cunoaşte, este mai de durată decât învăţarea pentru notă. 2. Memorarea şi învăţarea sunt favorizate de cunoaşterea efectelor şi a rezultatelor învăţării. Elevul trebuie să ştie în permanenţă la ce nivel de cunoaştere se găseşte, ce mai are de învăţat, unde greşeşte, aspecte evidenţiate în cadrul legii (cunoaşterii) efectelor învăţării formulată de către Thorndike. De altfel, acelaşi psiholog a realizat un experiment simplu, dar foarte sugestiv, referitor la influenţa cunoaşterii efectelor şi a rezultatelor activităţii asupra procesului de învăţare. Două grupe de subiecţi au fost „instruiţi” să traseze cu creionul pe o foaie de hârtie, o serie de linii paralele, lungi de 4 cm, dar cu ochii legaţi. Subiecţii din prima grupă au încercat să urmeze protocolul de lucru dar, chiar după multe încercări rezultatele au fost departe de cerinţe. Subiecţilor din cea de-a doua grupă li se comunica după fiecare linie trasată rezultatul acţiunii (linia e prea scurtă, prea lungă, la stânga, la dreapta, etc.). Evident, în comparaţie cu prima grupă subiecţii din cea de-a doua au înregistrat progrese extrem de spectaculoase, tocmai datorită faptului că aceştia luau permanent la cunoştinţă efectele acţiunii întreprinse. 3. Învăţarea mecanică vs. Învăţarea logică. Învăţarea mecanică a fost „la modă” o perioadă îndelungată, începând cu epoca medievală până în epoca modernă. Astăzi este recunoscut şi demonstrat experimental faptul că învăţarea logică, realizată în mod conştient, care face legături de înţeles cu informaţiile anterior asimilate este mai facilă şi asigură o mai bună păstrare şi recunoaştere a informaţiilor, decât învăţarea mecanică. Înţelegerea materialului care urmează să fie memorat şi învăţat este un factor facilitator al progresului. În plus, timpul necesar învăţării scade. O serie de experimente care au comparat cele două tipuri de memorare au evidenţiat faptul că memorarea inteligentă dar involuntară este mai eficientă decât memorarea mecanică şi voluntară. 4. Timpul de conservare a informaţiilor în memorie. În ceea ce priveşte problema timpului de conservare a informaţiilor, trebuie precizate două aspecte referitoare la memoria de scurtă durată, respectiv la memoria semantică. 25 Plecând de la volumul memoriei de scurtă durată (7+ 2 elemente) şi de la durata reţinerii acestor elemente (max. 20 sec.), în cadrul procesului de predare, profesorul trebuie să fie atent la ritmul (viteza) enunţării şi prezentării diferitelor informaţii şi conţinuturi în timpul predării. O viteză prea mare, duce la suprasolicitarea memoriei de scurtă durată, respectiv la pierderea de informaţie; deci, cu cât viteza de enunţare a informaţiilor este mai mare, cu atât scade timpul de păstrare a acestora, în memoria de lucru. Scăzând timpul de înmagazinare scad şi şansele ca aceste informaţii să fie prelucrate logic şi să treacă în memoria de lungă durată. Deci, profesorul trebuie să aibă continuu în vedere limitele memoriei de scurtă durată, în procesul conceperii şi designului sistemelor instrucţionale. În al doilea rând, profesorul trebuie să prelucreze informaţia pe care o transmite astfel încât să o facă suficient de relevantă pentru a-l face pe elev să transfere cunoştinţele în memoria de lungă durată. În ceea ce priveşte conservarea informaţiilor pe termen lung în memoria semantică, apare problema intervalului propus pentru conservare. Pentru a ilustra acest lucru a fost făcut următorul experiment. Două grupe de elevi au primit un text de memorat. Cei din prima grupă au fost informaţi că vor fi testaţi a doua zi, în timp ce elevii din cea de-a doua grupă au aflat că vor fi ascultaţi după 10 zile. În realitate, toţi elevii din cele două grupe au fost examinaţi după 14 zile. Rezultatele au arătat că cei din prima grupă uitaseră aproape complet materialul ce fusese învăţat, în timp ce elevii din cea de-a doua grupă au avut rezultate foarte bune. Aceasta demonstrează faptul că dorinţa şi intenţia de a păstra cunoştinţele cât mai mult contează în procesul de învăţare. Obiceiul studenţilor, mai ales, de a învăţa în asalt (doar câteva zile în timpul sesiunii) deşi poate fi satisfăcător din punctul de vedere al rezultatului – obţinerea unei note bune – nu garantează păstrarea celor învăţate, un timp îndelungat. 5. Conceperea învăţării şi repetiţia. Problema planificării actului de învăţare şi memorare a constituit o preocupare veche a psihologilor. Au fost astfel enunţate o serie de legi şi de principii, susţinute experimental, care conturează procesul învăţării la om. (a) La sfârşitul sec. al XIX-lea, Ebbinghaus a experimentat şi a formulat ipoteza timpului total. Conform acestei ipoteze, cu cât numărul repetiţiilor iniţiale este mai mare, cu atât mai puţin timp este necesar pentru reînvăţare (aducere aminte). Această ipoteză, adevărată de altfel, a fost completată cu alte observaţii. (b) Eficienţa repetării depinde de participarea activă a subiectului. Repetarea nu trebuie să fie una mecanică, automată ci prin repetare trebuie să se realizeze legături de înţeles cu informaţii anterior achiziţionate şi, de asemenea, noile conţinuturi de memorat trebuie să fie utilizate în direcţia rezolvării de probleme, realizării unor interpretări sau sinteze (transformarea cunoştinţelor declarative în elemente pentru cunoştinţele procedurale). (c) Repetarea unui material trebuie să fie realizată în timp. Este vorba despre efectul distribuţiei învăţării (propus tot de către Ebbinghaus) conform căruia este preferabil ca şedinţele de învăţare să fie distribuite într-o anumită perioadă de timp, decât să fie comasate într-o singură şedinţă de învăţare în bloc. Aici, poate fi aplicat cu succes principiul „puţin şi des”. Plecând de la acest efect a fost formulată „legea lui Jost” (1897) conform căreia: sunt necesare mai puţine repetări dar cu intervale relativ mai mari între ele decât mai multe repetări dar cu intervale mai mici sau fără pauze. Evident, apare întrebarea, care ar fi intervalul optim între două repetări. În funcţie de complexitatea şi de volumul materialului ce urmează a fi memorat, timpul dintre două repetări poate fi între 5 min şi 24 de ore. (d) Repetarea unei materii se poate realiza în mai multe moduri; fie global (de la un capăt la celălalt), în cazul unui volum mic de informaţii, fie fragmentar ( pe porţiuni, în cazul unui volum mare de cunoştinţe), fie mixt (fragmentare şi apoi asamblare într-un întreg a cunoştinţelor). Întotdeauna încercările de memorare a unor cunoştinţe trebuie îmbinate cu încercările de reproducere a acestora. În acest fel, se economiseşte timp şi se poate insista asupra fragmentelor care nu au fost memorate. 26 (e) Modelul optim de organizare a învăţării\ memorării unui text de lungime mare şi dificultate sporită, poate urma, în mare, fazele procesului de memorare descrise anterior: - familiarizarea cu textul printr-o lectură rapidă, în diagonală a întregului material; - aprofundarea ideilor prin fragmentarea textului după principalele teme şi sistematizarea acestora, în diferite moduri: scheme, fişe, etc. - memorarea analitică prin reluarea fragmentelor; - fixarea în ansamblu printr-o recapitulare integrală a materialului; - recapitularea schemelor înaintea utilizării cunoştinţelor (examen) (după A.Cosmovici, 1998). 6. Influenţa tonusului asupra memorării şi învăţării. Este evident faptul că în condiţii extreme tonusul are o influenţă serioasă asupra memorării. Astfel, în condiţii de tonus scăzut sau de tonus extrem (panică, de exemplu) memorarea este deficitară. În mod normal, performanţele individuale cresc, pe măsura creşterii tonusului şi atingerii unui punct, după care acestea se deteriorează (legea Yerkes-Dodson). În timpul zilei, tonusul suferă, bineînţeles, fluctuaţii, de obicei acesta are o curbă ascendentă, de dimineaţa, până la un prânz, după amiaza creşte din nou până la începutul serii, pentru ca apoi să scadă. Experimental a fost pus în evidenţă faptul că învăţarea realizată în cursul dimineţii este mai puţin durabilă în timp decât cea realizată după-amiaza, devreme. Activitate Practică: Comparaţi modalitatea dumneavoastră de învăţare cu exigenţele expuse mai sus. Încercaţi să vă realizaţi un plan individual de învăţare plecând de la aceste principii. 7. Interacţiunea dintre cunoştinţe În cadrul procesului de învăţare şi de memorare intervine, de multe ori problema interacţiunii dintre cunoştinţele deprinse anterior şi cele care urmează să fie învăţate. Aceasta poate avea consecinţe pozitive şi în acest caz se vorbeşte despre transfer, dar şi consecinţe negative şi atunci se vorbeşte despre interferenţă. (a) Transferul În linii mari, termenul transfer se referă la influenţa celor învăţate într-o situaţie sau context asupra învăţării ulterioare într-o alta situaţie sau context. De subliniat faptul că aspectele referitoare la transfer se extind de la situaţia învăţării şi memorării cunoştinţelor spre cazul predării în clasă a materiei. Majoritatea materiilor învăţate în scoală sunt organizate în discipline largi, al căror conţinut este predat şi învăţat în mod secvenţial. Aceasta înseamnă că o noţiune predată şi învăţată astăzi va avea în mod obişnuit o legătura cu o noţiune predată anterior. Acesta este transferul secvenţial ce apare când este vorba despre legătura dintre secvenţele diferitelor materii. Atunci când însă elevul se întâlneşte cu situaţii de învăţare noi, se poate produce transferul lateral, respectiv utilizarea cunoştinţelor deprinse în cadrul unei discipline, pentru învăţarea unor discipline noi. De exemplu, un vorbitor de limbă italiană, va putea, relativ uşor să înveţe limba română tocmai datorită acestui transfer lateral. Transferul va fi posibil şi va fi mult facilitat de o învăţare şi o memorare iniţială temeinică, în cadrul căreia noţiunile sunt bine clarificate şi asimilate. Acestea îl feresc pe elev de confuzii. Aceste două tipuri de transfer sunt fac parte din categoria transferurilor orizontale. Există însă şi un transfer vertical al cunoştinţelor în care elevul utilizează în procesul rezolvării problemelor practice, noţiunile şi generalizările teoretice dobândite anterior. În mod evident, acest tip de transfer depăşeşte cadrul memorării cunoştinţelor şi merge către procesele de învăţare superioare, respectiv către aplicarea celor învăţate. (b) Interferenţa (Uitarea) Este ştiut că multe dintre datele experienţei noastre anterioare se diminuează, se dezagregă, dispar din mintea noastră. Intervine aşa-numitul fenomen al uitării care de cele mai 27 multe ori a fost interpretat ca fiind reversul păstrării informaţiilor. Deşi, la prima vedere, s-ar părea că uitarea este un fenomen relativ simplu, în realitate lucrurile nu stau deloc aşa. Oricât s-ar părea de ciudat, uitarea este, între anumite limite, un fenomen natural, normal şi mai ales relativ necesar. Uitarea intervine ca o supapă care lasă să se scurgă, să se elimine ceea ce nu mai corespunde noilor solicitări apărute în faţa individului. În raport cu memoria care tinde spre fixarea şi păstrarea informaţiilor, uitarea este un fenomen negativ, în schimb în raport cu necesităţile practice, cu solicitările cotidiene, ea este un fenomen pozitiv şi aceasta deoarece uitarea treptată, graduală a anumitor informaţii contribuie la echilibrarea sistemului cognitiv al individului. Uitarea este cea care acordă memoriei caracterul ei selectiv, căci, datorită ei, noi nu păstrăm şi nu reactualizăm absolut totul, ci doar ceea ce ne trebuie sau ceea ce ne interesează. Aşadar, caracterul necesar al uitării decurge din faptul că ea are importante funcţii de reglare şi autoreglare a sistemului mnezic al individului, în sensul că dă posibilitatea „descărcării” şi „eliminării” din memorie a ceea ce este fie inutil, fie balast, pentru a face loc noului material informaţional ce trebuie să fie însuşit. Între memorie şi uitare există deci relaţii dinamice, fiecare dintre ele acţionând una asupra alteia prin intermediul feed-back-ului (a legăturii inverse) şi completându-se sau sprijinindu-se, dar şi împiedicându-se uneori reciproc. În literatura de specialitate sunt descrise trei forme de uitare. Una dintre ele este uitarea totală, bazată pe ştergerea, suprimarea, dispariţia integrală a datelor memorate şi păstrate, care implică, de regulă, imposibilitatea de a reactualiza informaţiile pierdute. Această formă este mai rar întâlnită în cazurile normale şi mai mult în cele patologice. Ea apare uneori şi la indivizii normali dar nu sub forma uitării totale şi complete ci, mai degrabă, fragmentar, insular, adică se uită total, fragmente sau întâmplări; cu toate acestea, nu se poate vorbi despre o ştergere totală a memoriei. Mai răspândită este o altă formă a uitării şi anume aceea care presupune realizarea unor recunoaşteri şi reproduceri parţiale a cunoştinţelor, respectiv o reamintire mai puţin adecvată sau chiar eronată. Diferenţa dintre materialul memorat şi cel reactualizat (ca valoare, ca fidelitate) ne indică tocmai intervenţia uitării. În sfârşit, există şi o altă formă de uitare, momentană, care ţine doar o anumită perioadă de timp (pentru ca apoi să ne reamintim ceea ce ne interesează) şi care poartă denumirea de reminiscenţă. Fiecăruia dintre noi i s-a întâmplat uneori să uite ceva exact atunci când ar fi trebuit să ştie, pentru ca, după o anumită perioadă de timp, să îşi aducă aminte cu uşurinţă informaţiile necesare. Aceasta li se întâmplă uneori şi elevilor, care uită tocmai atunci când sunt ascultaţi; ceva târziu sau a doua zi aducându-şi aminte aproape tot. Cum se explică uitarea? În legătură cu acest fenomen, s-au conturat, de-a lungul timpului două modele explicative. Primul dintre aceste modele se bazează pe aşa-numitele teorii pasive (ale uitării) şi consideră că uitarea s-ar datora ştergerii urmelor mnezice, ca urmare a lipsei de reactivare a lor, datorită lipsei exerciţiului de rememorare. Fără a fi total greşită, această modalitate explicativă este unilaterală, deoarece nu ia în considerare dinamismul vieţii psihice. Tocmai de aceea, cel de-al doilea model, ce pleacă de la teoriile active ale uitării pune un accent deosebit pe dinamica mecanismelor neurocerebrale în explicarea fenomenului. În cadrul acestor teorii, se porneşte de a ipoteza că activitatea nervoasă nu se opreşte după încetarea acţiunii stimulului (a actului de învăţare), ci continuă, facilitând activitatea de consolidare a urmei nervoase lăsată de stimul. Numai că această activitate de consolidare poate fi împiedicată în desfăşurarea ei de o altă activitate, care urmează şi care îngreuiază consolidarea urmei nervoase anterioare. Explicaţia funcţională a acestui fenomen este aceea că celula nervoasă este acaparată aproape în întregime de noua activitate; în acest caz, intervine fenomenul de interferenţă care poate fi de două feluri: (a) retroactivă atunci când elementul A este mai slab reţinut dacă după el urmează B; aici 28 intervenind influenţa negativă a lui B asupra lui A, deci a ulteriorului asupra anteriorului; cu alte cuvinte cunoştinţele noi le acoperă pe cele vechi; (b) proactivă, bazată pe influenţa negativă a anteriorului asupra ulteriorului; cunoştinţele vechi împiedică memorarea cunoştinţelor noi. Toate aceste date ne dau indicaţii preţioase cu privire la organizarea procesului învăţării, în vederea evitării uitării. Ce uităm? De obicei, uităm informaţiile care îşi pierd actualitatea, care se devalorizează, care nu mai au semnificaţie pentru noi şi nici pentru rezolvarea problemelor practice, care nu mai răspund deci unor necesităţi. De asemenea, uităm informaţiile neesenţiale, amănuntele, detaliile, ceea ce, de obicei, reprezintă un balast. Se uită informaţiile care sunt dezagreabile şi care, prin continua lor reamintire, ar produce disconfort psihic; se uită ceea ce nu este utilizat frecvent, ceea ce nu este repetat. Din păcate, noi uităm nu numai astfel de informaţii ci şi unele care ne sunt necesare, utile, care au mare semnificaţie pentru „reuşita” noastră. De ce uităm? Una dintre cauzele cele mai importante o reprezintă proasta organizare a procesului de învăţare. O învăţare neraţională care ia frecvent forma subînvăţării sau forma supraînvăţării este la fel de periculoasă pentru memorie ca şi lipsa ei. De asemenea, unele aspecte funcţionale care ţin de vârstă, de starea individuală, de aspecte personale trebuie avute in vedere ca factori explicativi ai pierderii informaţiilor Care este ritmul uitării? Ebbinghaus, care s-a ocupat printre primii de această problemă, desenat (pe baza unor experimente ce vizau memorarea unui material fără sens) curba uitării. Potrivit acestui grafic, uitarea este destul de mare, masivă chiar, imediat după învăţare şi apoi din ce în ce mai lentă, până se ajunge la un nivel de cunoştinţe care rămâne aproape stagnant pentru o lungă perioadă de timp. O serie de factori, cum ar fi: volumul materialului, lungimea, semnificaţia lui, particularităţile de vârstă şi individuale ale oamenilor vor face ca această curbă să ia forme diferite. Când materialul cu sens şi cel fără sens sunt fie de mici proporţii, fie prea extinse, atunci curbele uitării tind să se asemene; când însă cele două categorii de material au un volum mijlociu, cel fără sens se uită mai repede decât cel cu sens. Intervine apoi şi vârsta: copiii uită, de regulă, evenimentele recent întâmplate, dar le pot evoca bine după câteva zile sau săptămâni; bătrânii uită evenimentele recente, dar le pot evoca pe cele îndepărtate. Uitarea are deci ritmuri diferite, fie în funcţie de particularităţile materialului, fie în funcţie de trăsăturile individuale. Temă de reflexie: De ce supraînvăţarea este considerată a fi negativă? Exerciţii şi Întrebări 1.Care este rolul percepţiei în cadrul activităţii de învăţare? 2. Care este dinamica relaţiei dintre percepţie şi atenţie? 3. Ştiind că mulţi elevi sau studenţi afirmă că ei învaţă logic şi nu mecanic, credeţi că este bine ca profesorii să ceară memorarea anumitor aspecte ale lecţiilor sau cursurilor? Argumentaţi-vă răspunsul. 4. Cum pot utiliza profesorii aspectele privind transferul cunoştinţelor? 29 Capitolul IV CREATIVITATE ŞI IMAGINAŢIE În contrast cu informaţiile existente în literatura ştiinţifică, în cadrul limbajului comun se manifesta o situaţie paradoxala: termenii de creaţie şi creativitate sunt preluaţi şi vehiculaţi cu o anumita ambiguitate semantica. De cele mai multe ori nu de disociază creaţia, ca proces, de creativitate, care este un atribut, o capacitate sau o funcţie a personalităţii, în general, şi a anumitor aptitudini sau procese psihice, în special. Termenul de creativitate a fost introdus în circuitul ştiinţific de către sociologul de origine română J.L.Moreno (1892 – 1974), cu referire la metoda sociometrică pe care acesta a propus-o. Ulterior s-a ajuns la considerarea creativităţii ca facultate a spiritului de a reorganiza elementele câmpului de percepţie intr-o forma originala. În literatura de specialitate, creativitatea este considerata o funcţie a psihicului care face posibilă creaţia, sub forma unui produs nematerial sau material. Numeroşi cercetători susţin că, în psihologie, termenul a fost introdus în anul 1937 de G. Allport, conceptul semnificând capacitatea de a produce noul, sau desemnând predispoziţia generala a personalităţii umane spre nou, precum şi o anumită organizare a proceselor psihice în sistemul personalităţii. Astăzi sunt recunoscute trei criterii pentru definirea unui comportament creator: a) acest comportament trebuie să se caracterizeze prin noutate ; b) comportamentul şi produsul rezultat în urma acestuia trebuie să îndeplinească un scop recognoscibil; c) creaţia trebuie să implice o elaborare a unei intuiţii neaşteptate, care sa fie dezvoltată adecvat. La cealaltă extremă,unii cercetători susţin că fenomenul creativităţii poate fi echivalent cu o gândire flexibilă. Cu toate acestea, chiar dacă o gândire divergentă este un factor component al comportamentului creator, ea nu poate fi confundată cu acest comportament. Mulţi oameni cu o gândire neobişnuita nu au fost niciodată creativi. Din punctul de vedere al profesorului, un elev creator este acela care, cel puţin într-un domeniu de studiu, rezolvă probleme şi oferă soluţii logice, fără ajutor, într-un mod eficient şi într-o manieră neobişnuită. 1. Nivelurile şi factorii creativităţii Nivelurile creativităţii Creativitatea îmbracă mai multe forme de manifestare, în funcţie de specificul domeniului de activitate. Ba, mai mult, chiar în acelaşi domeniu, creativitatea prezintă mai multe faţete diferite. Daca ne ghidăm după domeniul de activitate, atunci putem distinge o creativitate: tehnică, didactică, artistică, militară, etc. Calvin W. Taylor (1915-2000) propune existenţa a cinci niveluri de creativitate: • expresivă, caracterizată printr-o exprimare liberă fără o preocupare accentuată pentru calitatea produsului-constă în esenţă în urmărirea unei anumite idei; implicata predominant în artă; poate fi prezentă de la cele mai fragede vârste; • tehnică sau productivă, manifestată printr-o serie de priceperi şi deprinderi cu totul deosebite care permit realizarea unor produse apropiate de perfecţiune; în cadrul acestora elementele de spontaneitate expresivă sunt extrem de reduse. • inventivă, care se referă la o utilizare ingenioasă a diverselor materiale sau la 30 utilizarea unor produse deja existente în maniere cu totul noi; acest tip de creativitate face posibile invenţiile – produse noi şi utile care însă nu reprezintă contribuţii noi la idei teoretice sau practice de bază; • inovativă, care se referă la abilitatea de a depăşi unele principii de bază formulate de anumite şcoli de gândire sau care deschid căi noi de interpretare a realităţii; acest tip de creativitate este specifică unei minorităţi; • emergentă care se manifestă la genii şi care încorporează calitatea excelenţei deosebite; realizările acestora depăşesc graniţele unui singur domeniu de activitate, putând dobândi caracter de universalitate şi de perenitate. Temă de reflexie: Ce tip de creativitate credeţi că este caracteristică activităţilor de programare? Factorii creativităţii T. Amabile vorbeşte despre trei factori de care depinde creativitatea unei persoane într-un anumit domeniu: Deprinderile specifice domeniului Aceste elemente sunt "materia primă"pentru talentul, educaţia şi experienţa într-o anumită sferă a cunoaşterii; într-o anumită măsură, aceste elemente sunt înnăscute; evident, copiii se nasc cu diferite niveluri de talent. Educaţia şi experienţa pot face mult pentru dezvoltarea unor talente; pe de altă parte, chiar şi talentele de nivel foarte înalt trebuie să fie dezvoltate. Gândirea creativă şi deprinderile de lucru Există anumite stiluri de lucru, stiluri de gândire şi trăsături de personalitate care le dau posibilitatea oamenilor de a-şi folosi deprinderile dintr-un domeniu în mod diferit. Se pare că unele facultăţi de gândire sunt înnăscute, dar există şi alte aspecte ale gândirii creative - aşa cum sunt stilurile de lucru - care pot fi ameliorate prin educaţie şi prin experienţă. Un stil de lucru creativ este marcat de: - dăruirea de a face lucrurile bine; - capacitatea de concentrare a eforturilor şi a atenţiei pe perioade lungi de timp; - capacitatea de a abandona ideile neproductive şi de a lăsa temporar deoparte problemele mai dificile; - tenacitatea în faţa dificultăţilor; - dorinţa de a munci cu perseverenţă. Unele persoane sunt în mod natural mai înclinate spre gândirea creativă. Trăsăturile-cheie ale persoanelor cu niveluri înalte de creativitate sunt: - autodisciplina în raport cu munca; - perseverenţa, chiar şi în caz de frustrare; - independenţa; - netolerarea situaţiilor neclare; - nonconformismul în raport cu stereotipurile societăţii; - motivarea proprie pentru o muncă de calitate; - dispoziţia de asumare a riscurilor. Motivaţia intrinsecă Aceasta reprezintă energia ce pune în mişcare activitatea creativă. Motivaţia intrinsecă poate fi şi ea, într-o anumită măsură, înnăscută. Dar acest element depinde foarte mult şi de mediul social. Motivaţia intrinsecă a unei persoane poate să varieze puternic de la o sarcină la alta. depinzând de cât de interesantă este activitatea respectivă pentru acea persoană, dar şi de contextul social. De exemplu, un băiat cu aptitudini pentru matematică s-ar putea să nu manifeste nici un interes pentru rezolvarea problemelor de matematică pe care profesorul i le 31 dă ca temă în fiecare zi. Dar s-ar putea să petreacă ore în şir făcând cu plăcere aceleaşi calcule, ca statistici sportive. Totul depinde, în acest caz, de interes. Interesul reprezintă astfel cel mai important semn distinctiv al motivaţiei intrinseci, un altul, la fel de important este competenţa într-un anume domeniu. Factorii creativităţii pot fi grupaţi şi după alte criterii după cum urmează: A. Factorii de mediu se referă la aspecte cum ar fi: - existenţa unei cereri sociale, în direcţia creaţiei tehnice, ştiinţifice, artistice; - un stadiu corespunzător al dezvoltării disciplinelor sau domeniilor ştiinţifice, tehnice, artistice; - existenţa unor şcoli de gândire pe anumite domenii, în cadrul cărora există o influenţă a predecesorilor şi a profesorilor, a „numelor mari” asupra celor tineri. B. Factorii individuali (psihici) se referă la aspecte care ţin de personalitatea individului. Din această categorie pot fi amintite: 1. Volumul cunoştinţelor înmagazinate, respectiv al memoriei individuale, precum şi volumul experienţei au o mare influenţă mare asupra posibilităţilor de creaţie. În acest context este importantă şi varietatea acestor cunoştinţe. Se cunosc multe cazuri când soluţionarea unor probleme într-un domeniu s-a realizat prin analogie cu fapte constatate în altă disciplină. Acesta este unul din argumentele importante ale educaţiei, pentru formarea unei solide culturi generale în învăţământ. Pot fi distinse două feluri de experienţe: experienţa directă, acumulată prin observarea fenomenelor sau prin discuţii personale cu specialiştii; experienţa indirectă, obţinută prin lectura unor cărţi ori audierea de expuneri. 2. Un alt factor ce poate influenţa creativitatea unei persoane este inteligenţa şi nivelul gândirii sale. Deşi inteligenţa nu se identifică cu creativitatea, aceasta are un rol destul de semnificativ în cadrul actului creator. În general însă, inteligenţa este mai importantă în domeniul creaţiei ştiinţifice, având însă un rol mai redus în artă. 3. Un al treilea factor individual este o voinţă fermă şi perseverenţă. Cine se descurajează uşor şi nu e capabil să dea piept cu greutăţile nu poate ajunge la realizări notabile. Nici în artă, nimeni, chiar marile talente, n-au creat nimic remarcabil fără o luptă îndârjită pentru îmbogăţirea mijlocului de expresie, fie el cuvântul, culoarea sau armonia sunetelor. 4. Un alt factor intelectual ce influenţează creativitatea este stilul perceptiv, aprehensiunea. Acest factor care desemnează modalitatea de reacţie cognitivă la problemele care urmează a fi rezolvate este important deoarece poate oferi perspective noi de interpretare a realităţii 5. Existenţa unei motivaţii puternice constituie un alt factor individual extrem de important în cadrul actului creator. 6. În sfârşit, cel mai important factor individual al creativităţii este considerat a fi imaginaţia. Activitate Practică: Găsiţi exemple practice pentru fiecare dintre factorii creativităţii! 2.Imaginaţia – componentă centrală a creativităţii Una din particularităţile activităţii psihice a omului este abilitatea de prelucrare a impresiilor trăite, a capacităţilor de combinare a reprezentărilor şi de configurare a lor în forme noi. Omul îşi poate reprezenta nu numai obiectele pe care le-a perceput în trecut ci şi fenomenele nepercepute încă sau pe care nu le va percepe niciodată. Procesul de prelucrare a reprezentărilor şi de creare a unor imagini noi pe baza experienţei cognitive anterioare este 32 numit imaginaţie. Prin imaginaţie înţelegem procesul psihic de obţinere a unor reacţii sau fenomene psihice noi, prin combinarea şi recombinarea unor experienţe anterioare. Imaginaţia constituie astfel o modalitate specific umană de reflectare a realităţii. Specifică imaginaţiei este prelucrarea raporturilor realităţii într-o combinaţie nouă, cu exprimarea lor într-o formă deosebită, proprie individului - de regulă într-o formă plastică intuitiv-concretă. Se spune că imaginaţia nu are un profil psihic propriu ci este o combinare a altor procese psihice. Formele imaginaţiei A) Cea mai frecventă formă de imaginaţie solicitată aproape zilnic şi la care se face apel în mod curent în învăţământ este imaginaţia reproductivă. Ea constă în capacitatea de a reprezenta diferite locuri, fenomene, întâmplări numai pe baza unor relatări verbale, fără sprijinul unui material concret, intuitiv. Elevii îşi pot imagina foarte bine cum arată deşertul pe baza descrierilor făcute de profesori, chiar dacă nu li se prezintă o planşă. Tot în această categorie intră şi povestirile uneori exagerate, caracteristice unor vânători sau pescari, îmbogăţite substanţial cu o serie de completări fanteziste. B) Imaginaţia creatoare este cea mai importantă formă a imaginaţiei şi este, la rândul ei, de două feluri: Imaginaţie creatoare involuntară care include: visarea, imaginile hipnogocice (imaginile care apar în timpul adormirii), imaginile hipnopompice (imaginile care intervin la începutul trezirii din somn), visele, halucinaţiile. Imaginaţie creatoare voluntară care se referă la creaţie (artistică, ştiinţifică, tehnică, etc.). În mod evident, pe noi ne interesează imaginaţia creatoare voluntară. Procesele fundamentale şi însuşirile imaginaţiei Imaginarea unor noi obiecte, simboluri, idei implică două procese fundamentale ale gândirii: analiza şi sinteza. Prin analiză se realizează o descompunere a unor reprezentări, care, mai apoi, prin sinteză, sunt reorganizate în alte structuri deosebite de cele percepute sau gândite anterior. Sinteza are loc în diferite moduri numite de obicei procedeele imaginaţiei: a) Aglutinarea se produce când părţi descompuse din diferite obiecte sunt recombinate astfel, dând naştere unor noi obiecte cu aspect eterogen. Aglutinarea, în traducere din limba greacă „încleiere”, se referă la unirea părţilor a două sau mai multe obiecte sau procese care se reunesc în aşa fel încât se obţine imaginea unui nou obiect. Aglutinarea nu cunoaşte neapărat o largă răspândire: cu ajutorul ei se reuşeşte destul de rar crearea unei imagini care mai apoi se materializează într-un obiect real, de exemplu „Sfinxul”. b) Modificarea dimensiunilor iniţiale ale obiectului sau fenomenului. De exemplu, modificarea dimensiunilor umane a adus, în mitologie, la imaginea de uriaşi şi de pitici. c) Multiplicarea obiectelor este relativ asemănătoare cu modificarea dimensiunilor; multiplicarea şerpilor a creat în mitologie imaginea balaurului cu şapte capete. d) Analogia este un procedeu prezent mai ales în ştiinţă şi tehnică. În perioada interbelică, la începutul descoperirilor din microfizică, structura atomului a fost imaginată ca fiind similară cu aceea a sistemului solar. e) Imaginile creatoare se pot obţine prin intermediul accentuării. Aceasta se referă la faptul că în imaginea nou creată se evidenţiază o anumită parte, specifică, ce-i oferă nota distinctă (de exemplu caricatura). f) Procedeul de supraapreciere (subapreciere) se deosebeşte întrucâtva de accentuare. Dacă accentuarea este sublinierea unei părţi a obiectului, atunci sub ori supra-aprecierea se răsfrânge asupra întregului obiect. g) Există opinii care consideră că unul dintre cele mai complicate procedee ale imaginaţiei este tipizarea. Pictorii şi scriitorii se bazează în mare măsură pe acest procedeu. 33 Pentru ca opera să fie veridică, autorul trebuie să exprime în personaj, sau în situaţie, nu persoana sau situaţia singulară ci elementele tipice ale acesteia. Tipizarea este un proces complicat de descompunere şi combinare în urma căruia se cristalizează imaginea (omul, faptele lui, relaţiile cu alţi oameni). Schematizarea poate fi văzută ca fiind o formă particulară a tipizării. În context trebuie amintite o serie de aspecte legate de gândirea creatoare. Însuşirile psihice prin intermediul cărora care se manifestă imaginaţia sunt fluiditatea, plasticitatea şi originalitatea. Dat fiind rolul central, extrem de important pe care-l joacă imaginaţia în cadrul creativităţii, aceste însuşiri au devenit principalele caracteristici ale gândirii creatoare fluiditatea - posibilitatea de a-ţi imagina, în timp scurt, numeroase imagini sau idei, utile sau mai puţin utile; capacitatea de a produce idei; plasticitatea – capacitatea de a schimba cu uşurinţă punctul de vedere, modul de abordare a unei probleme; originalitatea – se referă la caracterul de noutate şi de unicitate a răspunsului dat unei probleme. Fiecare dintre cele trei caracteristici are însemnătatea ei; principală rămâne însă originalitatea, ea fiind aceea care conferă caracterul de specificitate al creativităţii. O gândire creatoare implică dezvoltarea unei serii de abilităţi cum ar fi: evaluarea (capacitatea de a „simţi” problemele şi de a observa elementele lipsă), gândirea divergentă (cea care face posibilă obţinerea de soluţii multiple la o problemă) şi capacitatea de a redefini problemele. O învăţare de tip creator apare atunci când aceasta este ghidată de procesul natural al curiozităţii şi dorinţei de a cunoaşte. În contrast, învăţarea bazată pe autoritate cere elevilor o serie de abilităţi de gândire cum fi: recunoaşterea, memorarea, raţionamentul strict. De cele mai multe ori, copiii preferă învăţarea într-o manieră creativă, decât să încerce să memoreze informaţia oferită de profesori în manieră tradiţională. 3. Dezvoltarea procesului creator Etapele actului creator În desfăşurarea actului creator distingem mai multe faze, pe care majoritatea autorilor le-au stabilit pornind de la analiza propriului proces de creaţie. Semnificative sunt patru etape: preparaţia, incubaţia, inspiraţia şi verificarea. Preparaţia sau munca pregătitoare este faza iniţiala a oricărui act de creaţie. Este necesara o pregătire conştientă, adeseori intensă şi de lungă durată, în cadrul căreia se adună informaţii şi materiale cerute de actul creator, se realizează proiectele generale şi ipotezele de lucru. Incubaţia este perioada de frământări, de căutări a soluţiei. Se fac numeroase încercări şi experimentări. Este o etapă puternic saturată din punct de vedere afectiv, fiind trăita ca o aşteptare plină de nelinişti şi speranţe. Rezultatele noi se lasă aşteptate, uneori pentru perioade foarte îndelungate. Inspiraţia sau iluminarea este momentul apariţiei ideii noi, când procesul creator ajunge la punctul culminant. Ea reprezintă începutul muncii de execuţie, de întruchipare a ideii în forma concretă. Este rezultatul mobilizării tuturor forţelor şi aptitudinilor creatorului, al concentrării totale a atenţiei asupra obiectului creaţiei. Inspiraţia poate sa apară şi în mod brusc, când nu este aşteptată, ca din senin (vezi exemplul lui Arhimede). Verificarea sau revizuirea este stadiul final al actului creator, când rezultatul este confruntat cu realitatea. Nu orice produs al inspiraţiei rezistă în această confruntare şi, de aceea, uneori, ciclul creator trebuie reluat. 34 Stimularea creativităţii şi metode de eliminare a blocajelor acesteia Pentru stimularea creativităţii mai întâi, trebuie combătute anumite piedici care stau în calea manifestării imaginaţiei. Asemenea obstacole exterioare sau inerente individului sunt denumite de obicei blocaje. Pot fi evidenţiate câteva categorii mari de blocaje. Blocajele sociale Conformismul se referă la dorinţa oamenilor ca toţi cei din jur să gândească la fel ca ei. Cei cu idei sau comportări neobişnuite sunt priviţi cu suspiciune şi chiar cu dezaprobare. În general, în anumite tipuri de societăţi se manifestă o neîncredere în fantezie şi o preţuire exagerată a raţiunii şi logicii. Blocajele metodologice Aceste blocaje sunt cele care rezultă din procedeele de gândire. În această categorie pot fi încadrate următoarele aspecte: Rigiditatea algoritmilor anteriori. De multe ori, societatea şi obiceiurile, anumite standarde de gândire, îi fac pe indivizii umani să acţioneze conform unor modele de gândire rigide, a unor algoritmi care răspund unei tendinţe de a simplifica cât mai mult modalităţile individului de a interacţiona cu mediul; aceşti algoritmi, utili din perspectiva interrelaţionării simplificate, nu sunt neapărat cele mai potrivite căi de concepere a realităţii. În ştiinţă, rigiditatea unor algoritmi de gândire anteriori a împiedicat deschiderea unor noi căi de cercetare. Fixitatea funcţională se referă la utilizarea uneltelor, a instrumentelor, a obiectelor, în general, potrivit funcţiei lor obişnuite, şi nu ne vine în minte să le utilizăm altfel. Critica prematură, evidenţiată de Alex Osborn1 (1888-1966), în cadrul unei celebre metode de stimulare a creativităţii, se referă la tendinţa generală de a începe să discutăm critic toate soluţiile propuse pentru rezolvarea unei probleme, fără a se ţine seama de faptul că această critică prematură inhibă şi blochează dezvoltarea altor idei care pot constitui soluţii viabile. Blocajele emotive Această categorie de blocaje se referă la influenţa semnificativă a factorilor emotivi asupra actului creator. Teama de a nu greşi, de a nu se face de râs, poate împiedica pe cineva să exprime şi să dezvolte un punct de vedere creativ. De asemenea, graba de a accepta prima idee este o altă sursă de blocaje deoarece în multe cazuri soluţia unei probleme poate apare mai târziu. În sfârşit, unii indivizi se descurajează rapid, nu rezistă presiunilor emoţionale, ştiut fiind faptul că munca de creaţie, este dificilă şi solicită eforturi de lungă durată. Cum pot fi înlăturate aceste blocaje? Pentru înlăturarea acestor blocaje şi pentru stimularea creativităţii pot fi evidenţiate două categorii importante de căi de acţiune. (1). În primul rând este vorba înlăturarea barierelor menţionate mai sus, de la o vârstă cât mai fragedă, din şcoală, din familie printr-o intervenţie directă asupra copiilor. Aşadar, un rol important revine, în acest caz, părinţilor şi profesorilor. Pot fi evidenţiate câteva atitudini ale părinţilor şi profesorilor care pot încuraja creativitatea copiilor: Libertatea acordată copiilor. Aceşti părinţi şi profesori nu sunt autoritari, nu încearcă să-şi controleze, în mod constant, copiii şi nu impun restricţii prea mari asupra activităţilor acestora. Respectul acordat capacităţilor copiilor – părinţii au încredere în capacităţile copiilor şi cred în unicitatea personalităţii lor. Aceşti copii îşi dezvoltă în mod natural încrederea în sine în ce priveşte asumarea riscurilor şi originalitatea. 1 Alex Osborn, la început reporter la Buffalo Times şi Buffalo Express a intrat, în perioada interbelică, în afaceri în domeniul publicităţii şi reclamei; în această perioadă a pus la punct una dintre cele mai cunoscute metode de stimulare a creativităţii de grup – brainstormingul. Mai târziu, prin asocierea cu o serie de parteneri a pus bazele uneia dintre cele mai mari companii din lume in domeniul publicităţii: BBDO (Batten, Barton, Durstine & Osborn). 35 O apropiere emoţională nu foarte mare - copiii nu trebuie să depindă exagerat de mult de părinţi, dar trebuie să ştie că sunt iubiţi şi acceptaţi. Copiilor trebuie să li se predea valori nu reguli - în loc să emită reguli specifice, părinţii şi profesorii trebuie să ofere un set clar de valori asupra a ceea ce este bine sau rău; adulţii trebuie să demonstreze acele valori prin exemplul personal şi încurajează copiii să stabilească singuri care este comportamentul conform cu acele valori. Nu există, deci constrângere. Aprecierea creativităţii - copiii înalt creativi spun că se simt puternic încurajaţi de părinţi în realizarea activităţilor creative, iar părinţii declară că sunt încântaţi să-şi vadă copiii manifestându-se creativ. Umorul - s-a constatat într-un studiu, că în familiile cu copii creativi, simţul umorului este foarte prezent. Această atmosferă are rolul de a întreţine un tonus psihic crescut, de eliminare a oricărui fel de stres. În ce priveşte rolul şcolii în eliminarea blocajelor şi cultivarea creativităţii, se poate vorbi despre o filosofie a predării care încurajează creativitatea copiilor: • Copiilor trebuie să li se creeze imaginea că învăţarea este foarte importantă şi foarte plăcută; • Copiii trebuie să înveţe activ. Ei ar trebui să fie încurajaţi să vină în clasă cu propriile lor interese, experienţe, idei. • Copiii trebuie să se simtă atât relaxaţi, cât şi stimulaţi în clasă. Nu trebuie să existe tensiuni şi presiuni. • Pentru elevi, profesorii reprezintă resurse, nu poliţişti sau zei. Copiii trebuie să-şi respecte profesorii, dar trebuie să se şi simtă bine în preajma lor. • Copiii trebuie să se simtă liberi să-şi discute problemele atât cu profesorii, cât şi cu egalii lor. • Când este vorba despre clasa lor, ei au responsabilitatea de a ajuta ca lucrurile să meargă bine şi întotdeauna cooperarea este preferabilă competiţiei. • Experienţele educative ar trebui să fie cât mai apropiate de experienţele cotidiene ale copiilor. Ei trebuie să aibă atât putere, cât şi responsabilităţi în clasă. (2). Cea de-a doua modalitate de înlăturare a blocajelor creativităţii se referă la utilizarea unor metode de stimulare a creativităţii de grup, care favorizează asociaţia liberă a ideilor, ajută indivizii să se relaxeze, să elimine spiritul critic şi să producă idei cât mai noi şi interesante. Cele mai importante pentru stimularea creativităţii de grup sunt următoarele: • Brainstorming-ul sau „evaluarea amânată” ori „furtuna de creiere” este o metodă interactivă de dezvoltare de idei noi ce rezultă din discuţiile purtate între mai mulţi participanţi, în cadrul căreia fiecare vine cu o mulţime de sugestii. Rezultatul acestor discuţii se soldează cu alegerea celei mai bune soluţii de rezolvare a situaţiei dezbătute. Ca metodă de discuţie şi de creaţie în grup, brainstorming-ul (brain =creier, storming = furtunos) a fost sistematizat în 1948 de către profesorul de la Universitateadin Buffalo (SUA), Alexander Osborn. Rezultatele experimentelor au fost publicate de Osborn în 1961 în lucrarea Applied imagination. • Sinectica numită şi metoda analogiilor sau metoda asociaţiilor de idei, a fost elaborată de profesorul William J. Gordon (Operational Approach to Creativity) în 1961, când a înfiinţat primul grup sinectic la Universitatea Harvard. Termenul de sinectică provine din grecescul synecticos („syn” – „a aduce împreună” şi „ecticos” – „elemente diverse”) şi sugerează principiul fundamental al metodei: asocierea unor idei aparent fără legătură între ele. Metoda Gordon are în vedere stimularea creativităţii participanţilor pentru formularea de idei şi ipoteze, folosind raţionamentul prin analogie. 36 • Tehnica 6/3/5 este asemănătoare branstorming-ului. Ideile noi însă se scriu pe foile de hârtie care circulă între participanţi, şi de aceea se mai numeşte şi metoda brainwriting. Tehnica se numeşte 6/3/5 pentru că există: − 6 membri în grupul de lucru, care notează pe o foaie de hârtie câte − 3 soluţii fiecare, la o problemă dată, timp de − 5 minute - timpul de lucru la o problemă. • Metoda Philips 6/6 a fost elaborată de către profesorul de literatură J. Donald Philips (de unde provine şi numele) care a testat-o la Universitatea din Michigan. Este similară brainstorming-ului şi tehnicii 6/3/5, însă se individualizează prin limitarea discuţiei celor 6 participanţi la 6 minute. Acest fapt are ca scop intensificarea producţiei creative, ca şi în cazul tehnicii 6/3/5. • Metoda panel – este o metodă de stimulare a creativităţii prin folosirea unui grup de experţi. Numele vine din cuvântul de origine engleză panel care înseamnă „element stratificat, panou”. Practic, este vorba despre utilizarea unor experţi din domenii diferite, angrenaţi în rezolvarea unei probleme care nu are legătură cu domeniul lor de competenţă. În clasă, această metodă poate fi realizată prin antrenarea unor grupe de elevi, care, după o documentare prealabilă în domenii diferite, pot încerca soluţionarea unor probleme propuse de către profesor. Temă de reflexie: De ce este importantă stimularea creativităţii la elevi? Cum puteţi stimula creativitatea elevilor în calitate de profesori de informatică? 4. Predicţia şi diagnoza capacităţii creative a elevilor Astăzi nu se mai face o separare netă între individul obişnuit şi cel creator. Orice om normal poate realiza o îmbunătăţire în munca sa, o mică inovaţie sau invenţie. Plecând de la această premisă, predicţia şi diagnoza capacităţii creative a elevilor este unul dintre aspectele importante ale activităţii profesorilor, indiferent de specialitatea lor. Există o serie de elemente care trebuie avute în vedere în ceea ce priveşte modul de predicţie a creativităţii elevilor cât şi modul în care aceasta se manifestă. 1. Succesul şcolar După ce o perioadă îndelungată, s-a făcut o legătură între succesul şcolar şi capacitatea creatoare, astăzi se consideră că randamentul şcolar nu este un criteriu realist de diagnosticare şi prognozare a creativităţii elevilor. Urmărindu-se corelaţia statistică dintre randamentul şcolar şi creativitate se constată că aceasta este semnificativă la grupele de vârstă 11-12 ani şi 14-15 ani. Altfel spus, la aceste grupe de vârstă se poate vorbi despre o legătură între creativitate şi succes şcolar. Această corelaţie îşi găseşte explicaţia în două premise: dezvoltarea fluidităţii verbale în relaţie cu funcţiile gândirii la categoriile de vârstă menţionate, respectiv faptului că învăţământul nostru este încă preponderent verbal cu sarcini ce implică această aptitudine. Unele studii relevă faptul că, în învăţământul românesc, şansele de a obţine un randament şcolar superior sunt favorabile pentru cei care excelează prin inteligenţă (îndeosebi o inteligenţă de tip logico-matematic) faţă de elevii care sunt creativi. De aici putem trage o concluzie şi anume că dintr-o perspectivă statistică nu există cu necesitate o corelaţie între inteligenţă şi creativitate. Altfel spus, elevii pot fi creativi şi fără a avea o inteligenţă superioară. La elevi, creativitatea se manifestă printr-o serie de comportamente cum ar fi: descoperirea adevărurilor deja cunoscute, pe căi proprii; găsirea de soluţii originale şi inedite în rezolvarea diferitelor probleme; învăţarea de tip logic; aplicarea cu uşurinţă a cunoştinţelor în practică; stabilirea unor legături între cunoştinţele predate la diferite obiecte de învăţământ; formarea rapida a priceperilor şi deprinderilor. 37 În funcţie de modul în care este organizat şi orientat, procesul de învăţământ poate duce fie la dezvoltarea gândirii creatoare, fie la dezvoltarea unei gândiri dominată (limitată) de anumite şabloane sau paradigme. Dacă profesorul se mulţumeşte cu reproducerea textuală, de către elevi sau studenţi, a materialului, fie că este înţeles sau nu, şi acorda calificative mari pentru aceasta reproducere, ei nu se vor strădui sa prezinte materialul consultat (notiţe, manual, bibliografie) într-o forma personală, să gândească asupra lui, să caute soluţii originale etc. Rezultatele vor fi diametral opuse dacă prin notele atribuite şi prin alte căi se va stimula studiul individual al elevului, încercarea de a găsi soluţii originale, de a gândi independent. Numeroase cercetări experimentale au scos în evidenţă faptul că, în grup, eficienţa activităţii creşte; productivitatea gândirii este mai mare în condiţiile rezolvării în grup a problemelor decât în condiţiile rezolvării individuale. Ceea ce determină, în primul rând, productivitatea mai mare a grupului, este creşterea flexibilităţii gândirii subiecţilor în condiţiile lucrului în grup. Dat fiind faptul că orientarea cognitivă a subiecţilor poate fi diferită, în cursul rezolvării are loc o zdruncinare reciprocă a stereotipiei. Această relaţie din cadrul grupului determină o creştere a flexibilităţii gândirii fiecărui membru al grupului, ceea ce are ca efect uşurarea rezolvării problemelor. Urmărind modul de rezolvare al problemelor în grup, se poate constata că adeseori o soluţie abia schiţată de un membru al grupului şi lăsată în suspensie, este preluată de alt membru al grupului şi dezvoltată, eventual dusă până la capăt. 2. Notele la un anumit obiect Un predictor poate mai elocvent şi mai obiectiv decât randamentul şcolar general, se referă la notele de la obiectul preferat. Creativitate poate însemna şi uşurinţa cu care elevul gestionează o anumită materie, respectiv modul de a obţine rezultate deosebite. 3. Activităţile extraşcolare Există diverse studii care demonstrează faptul că modul de petrecere a timpului liber, respectiv activităţile extraşcolare sunt mai edificatoare pentru evidenţierea creativităţii elevilor. În ciuda încercărilor pe care le face pentru a se moderniza, şcoala este destul de limitativă pentru un elev, atât în ceea ce priveşte aria disciplinelor studiate cât şi modalităţile de manifestare a capacităţilor personale. De aceea modul de manifestare al elevului în afara timpului acordat şcolii poate fi un interesant indicator al capacităţii creatoare a acestuia. 4. Relaţia dintre vârstă şi creativitatea elevilor În forma sa artistică, expresivă creativitatea poate fi întâlnită la elevi indiferent de vârsta acestora. Celelalte forme ale creativităţii pot fi evidenţiate urmărindu-se elementele de noutate şi originalitate ale producţiilor elevilor. Tendinţa de creativitate la copil este prezentă chiar şi în cazul în care elementele de originalitate apar într-o proporţie mai redusă decât cele de reproducere. Şcolarul mic este creativ daca încearcă să nu reproducă întocmai schemele sau modelele oferite de învăţător, sau manual, dacă încearcă să găsească singur modalităţi de abordare a noilor situaţii. Astfel, el este creativ daca încheie în alt fel o povestire, dacă găseşte idei în plus într-un text, sau chiar dacă încearcă să coloreze altfel un desen. La vârsta şcolară medie, dezvoltarea psihică şi cognitivă a copilului îi permite să se apropie de nivele destul de înalte de creativitate. La această categorie de vârstă apar elemente evidente ale creativităţii unor elevi, fie în domenii şcolare sau extraşcolare. Există premise favorabile desfăşurării unor activităţi creatoare autentice fapt care oferă elevilor capacităţi pentru producţii noi şi deosebite. La vârsta şcolară mare şi în adolescenţă dezvoltarea diverselor procese psihice şi cognitive care pot contribui la conturarea imaginaţiei se încheie, iar factorii specifici creativităţii adulte sunt gata constituiţi. 5. Alte mijloace de predicţie a creativităţii ar fi: • capacitatea de a-şi ocupa timpul liber în mod atractiv; 38 • preferinţa pentru o vestimentaţie deosebită, care iese din tiparele specifice vârstei; • tendinţa de a depăşi prin preocupări suplimentare sarcinile şcolare; • posibilitatea de a se amuza ingenios cu lucruri simple; • plăcerea de a organiza jocuri; • tendinţa de a desena în timpul orei. Aceşti predictori enumeraţi reprezintă obiectivări ale creativităţii în fenomene palpabile şi, deci, accesibile, dar cu caracter nespecific, care nu pot oferi decât aproximări cu privire la profilul creativ. Într-o manieră mai riguroasă, creativitatea elevilor poate fi apreciată utilizând o serie de metode cum ar fi: 1. Analiza produselor activităţii (se referă atât la activităţile desfăşurate la solicitarea şcolii, cât şi la cele realizate din proprie iniţiativă). 2. Studiul de caz - are dublă utilizare atât ca diagnosticare, cât şi ca metodă de stimulare a creativităţii. 3. Metoda aprecierii (a interevaluării sau autoaprecierii) - are dubla funcţionalitate: este mijloc de identificare a performanţelor creative şi constituie un criteriu de validare a rezultatelor obţinute prin intermediul testelor de creativitate. Aceasta metoda utilizează trei tehnici distincte: - a desemnării cazurilor extreme (care sunt primii sau ultimii dintre colegi în ierarhia clasei în ceea ce priveşte rezultatele dintr-un domeniu); - a clasificării (sunt ierarhizaţi toţi elevii); - a evaluării propriu-zise, când se acordă note în funcţie de o anumita exigenţă comportamentală sau de performanţă. 4. Metoda testelor. Opiniile asupra testelor de creativitate variază de la cele care le consideră variante ale testelor de inteligenţă, până la cele care susţin faptul că sondează o zonă inaccesibila altor probe. Exerciţii şi Întrebări 1. Este necesară imaginaţia în studiul informaticii? Argumentaţi-vă răspunsul! 2.Care sunt cele mai importante metode de stimulare a creativităţii elevilor în şcoală? 3. Realizaţi câte o scurtă fişă de prezentare a fiecăreia dintre metodele de stimulare a creativităţii de grup. 39 Capitolul V GÂNDIREAŞI LIMBAJUL Activitatea umană în ansamblul său presupune implicarea unei multitudini de aspecte ale psihicului uman. Gândirea, constituie procesul central, de maximă complexitate, care coordonează aceste activităţi. Este dificil să definim gândirea astfel încât să putem surprinde imaginea de ansamblu a acesteia şi multitudinea aspectelor implicate. Mai corect pare a fi să concepem gândirea ca o succesiune de operaţii care ne permit cunoaşterea unor aspecte ale realităţii şi rezolvarea unor situaţii problematice. Să ne închipuim că încercaţi să învăţaţi câteva fragmente dintr-un text. Într-o scurtă perioadă de timp, vă afundaţi în lectură şi încercaţi să deprindeţi conţinutul textului. Pare simplu, nu? De fapt, ce aţi făcut în timpul celor câteva minute ? Aţi „gândit” ! Această funcţie înglobează diverse activităţi mintale: să observi, să judeci, să deduci înţelesuri, să-ţi pui întrebări, să-ţi imaginezi răspunsuri, să-ţi aminteşti, să măsori timpul care trece, să reflectezi asupra unei probleme; toate acestea sunt tot atâtea manifestări ale gândirii. Pe de altă parte, gândirea relevă emoţii, credinţe, o anumită cultură, o identitate, o judecată. Iată deci o multitudine de elemente care ne relevă aspectul de complexitate al gândirii. 1.Forme şi operaţii ale gândirii umane Formele gândirii Ca proces psihic de mare complexitate, actul de gândire se poate obiectiva într-o serie de forme specifice: concepte, noţiuni, judecăţi, scheme, raţionamente sau poate interveni în actul înţelegerii sau al rezolvării de probleme. Iată pe scurt, în continuare, principalele forme psihologice ale gândirii umane. Conceptele reprezintă modalităţi de a grupa la un loc sau de a clasifica informaţiile astfel încât pot fi precizate o serie de clase de obiecte. Obiectele pot fi clasificate în două moduri, după caracteristicile comune sau după proprietăţile pe care le împărtăşesc. Conceptele largi pot fi împărţite în subcategorii şi, în acelaşi timp să observăm că unele obiecte aparţin mai multor categorii. Noţiunile permit realizarea de judecăţi referitoare la o clasă de obiecte sau fenomene. Prin intermediul noţiunilor, noi reuşim să diferenţiem esenţialul de neesenţial. În general, se vorbeşte despre două tipuri de noţiuni: concrete şi abstracte. Judecăţile comunică relaţiile dintre noţiuni, respectiv prin intermediul acestora se realizează afirmarea sau negarea unui raport între noţiuni. Ceea ce este interesant de subliniat este faptul că pentru a fi considerată un act de gândire o judecată trebuie să se bucure de atributul convingerii, al adeziunii, din partea celui care o enunţă. Raţionamentul este acea formă de gândire în care, pornind de la câteva judecăţi se poate obţine o altă judecată. Altfel spus, raţionamentul este „o gândire direcţionată”. Această formă de gândire este utilizată în conjuncţie cu alte procese mentale pentru a ajunge la soluţia optimă a unei probleme. Există două tipuri de raţionamente: raţionamentul deductiv, desfăşurat în plan abstract, mergând de la reguli generale către instanţe specifice; raţionamentul inductiv care sumarizează o multitudine de observaţii specifice şi de fapte concrete pentru a ajunge la generalizări. O schemă conţine idei, planuri, evaluări şi amintiri ale acţiunilor anterioare care ne pot ajuta în procesul luării deciziilor. O schemă este extrem de mobilă; ea se schimbă în permanenţă odată cu achiziţionarea unor noi informaţii. Înţelegerea constă în stabilirea unei relaţii importante între un material necunoscut şi altul dinainte cunoscut. În multe cazuri, actul înţelegerii este asociat activităţii de învăţare a 40 unor conţinuturi noi. Există două tipuri de înţelegere: o înţelegere nemijlocită, bazată pe o experienţă anterioară (cuvintele limbii materne, atitudinile celor din jur, fenomenele familiare); înţelegerea mijlocită care se referă la realizarea unor eforturi de gândire, la realizarea de conexiuni şi de legături, menite să ne permită descoperirea esenţei unui act sau fenomen. Din punctul de vedere al activităţii de învăţare este important de ştiut cum decurge înţelegerea unui text ştiinţific. Din această perspectivă au putut fi evidenţiate mai multe etape: - etapa lecturii preliminare şi a fragmentării textului, o grupare a ideilor, o clarificare a sensului general; de multe ori, e vorba despre o lectură „în diagonală”; - etapa lecturii aprofundate în cadrul căreia se desprind ideile principale ale fiecărui fragment; uneori, această idee se materializează sub forma unui (sub)titlu pe care-l primeşte pasajul; - etapa organizării ideilor principale şi a titlurilor, sub forma unui plan mintal cumva asemănător cu un cuprins mai extins al unei cărţi; evident, în acest proces sunt utilizate toate formele gândirii, se deprind concepte şi noţiuni, se realizează judecăţi şi raţionamente; când apar dificultăţi şi nelămuriri este activată controversa interioară; - în sfârşit se poate vorbi şi despre o etapă a înţelegerii depline a materialului; conţinuturile, noţiunile şi conceptele nou deprinse pot fi utilizate pentru realizarea de judecăţi şi raţionamente, pentru rezolvarea de probleme sau pot constitui bază pentru înţelegerea altor cunoştinţe. Rezolvarea de probleme se realizează, în principal printr-o manipulare mintală conştientă a simbolurilor. Uneori e vorba despre o operaţie de transfer (vezi aspectele legate de transferul învăţării) a unor cunoştinţe anterioare pentru rezolvarea situaţiei problematice. Modalităţile de rezolvare ale problemelor pot fi multiple: încercare şi eroare; împărţirea în sub-probleme şi rezolvarea fiecăreia, etc. Este important pentru copii să deprindă algoritmi de rezolvare dar să şi varieze tipurile de probleme pentru a spori plasticitatea gândirii. Uneori, soluţia unei probleme poate apare „de nicăieri” prin aşa numitul proces de „iluminare”. În literatura de specialitate sunt menţionate diferite forme ale gândirii în contextul rezolvării de probleme. De exemplu Guilford a propus diferenţierea între gândirea convergentă (cea care permite pe baza unei însuşiri a algoritmilor, rezolvarea problemei şi găsirea unei singure soluţii) şi gândirea divergentă (care permite obţinerea unei multitudini de rezultate sau găsirea aceluiaşi rezultat prin metode diferite). Fără a susţine superioritatea unei forme în faţa celeilalte trebuie observat faptul că gândirea divergenta trebuie să fie în corelaţie („alimentată pe parcurs”) cu procesul gândirii convergente. Operaţiile generale ale gândirii Gândirea este caracterizată de două categorii mari de operaţii: operaţii generale şi operaţii specifice. Operaţiile generale sunt prezente în toate actele de gândire, pe când operaţiile specifice sunt întâlnite doar în cadrul unor activităţi foarte restrânse. Operaţiile generale ale gândirii sunt: comparaţia, analiza, sinteza, abstractizarea şi generalizarea (A. Cosmovici). Comparaţia constă într-o punere în relaţie pe plan mintal a unor obiecte sau fenomene pentru a preciza asemănările şi deosebirile dintre ele. Deşi se afirmă faptul că scopul acestei alăturări este acela de a preciza asemănările şi deosebirile dintre obiecte, comparaţia se referă doar la momentul iniţial al reflecţiei, nu la găsirea propriu-zisă a acestor asemănări sau deosebiri. Pasul următor în aflarea acestor asemănări sau deosebiri este analiza care se referă la o separare mintală a unor obiecte sau fenomene în elemente, în părţi componente sau însuşiri. 41 După separarea mintală a componentelor, are loc identificarea acestora şi construirea unei imagini generale prin operaţia de sinteză care constă în realizarea unei legături între obiecte, fenomene sau diferitele lor părţi, elemente sau însuşiri. Aceste trei operaţii ale gândirii permit rezolvarea de probleme. Ceea ce trebuie subliniat în mod deosebit este faptul că numai existenţa acestor capacităţi de realizare a operaţiilor gândirii nu este suficientă pentru rezolvarea de probleme. O importanţă deosebită o are modificarea condiţiilor şi a datelor de rezolvare a problemelor. Altfel spus, progresul gândirii este favorizat de variaţia experienţei, de diversitatea obiectelor sau a situaţiilor problematice. O serie de experimente a demonstrat faptul că aceste operaţii ale gândirii sunt întâlnite şi la unele animale (la primatele superioare). Celelalte două operaţii generale ale gândirii sunt întâlnite doar la om. Abstractizarea reprezintă o analiză a esenţialului, o izolare pe plan mintal a unor aspecte sau relaţii esenţiale dintre obiecte şi fenomene. Abstractizarea permite dezvoltarea unor concluzii care leagă obiectul de o clasă întreagă de obiecte care au caracteristici asemănătoare. În strânsă conexiune cu abstractizarea se află generalizarea care este operaţia prin care extindem o relaţie stabilită între două obiecte sau fenomene asupra unei întregi categorii. Altfel spus, generalizarea este operaţia de trecere de la individual-concret la general sau categorial. Contribuţia lui J. Piaget privind operaţiile specifice ale gândirii Conform concepţiei marelui psiholog elveţian, dezvoltarea mintală este văzută ca un proces de construcţie continuă, ca un şir de echilibrări progresive. În decursul construcţiei mintale a cunoaşterii există ceva care se menţine constant, comun pentru toate stadiile şi vârstele. Elementele care sunt constante sunt, după Piaget, funcţiile gândirii, iar elementele care se modifică sunt structurile acesteia. De exemplu, pentru toate vârstele este comună funcţia interesului, ca factor declanşator al acţiunilor. O atenţie deosebită este dată, însă, de Piaget, structurilor. Structurile reprezintă ansambluri de elemente relaţionate spaţio-temporal, cauzal şi implicativ (determinativ), ele putând fi statice sau dinamice, cognitive sau afective. Structurile joacă rolul de antecedent, suport sau premisă a dobândirii oricărei experienţe, rolul de matrice în care se încorporează informaţiile, factorul care realizează asimilarea ca dimensiune fundamentală a dezvoltării. Piaget a demonstrat faptul că operaţiile specifice ale gândirii provin din interiorizarea treptată a unor acţiuni pe care copilul le realizează mai întâi în mod real, în activitatea de zi cu zi şi apoi prin dezbaterea mentală. Astfel, această dezvoltare a operaţiilor gândirii se realizează, spune Piaget, de-a lungul unor stadii de evoluţie. 1. Stadiul senzoriomotor (0-2 ani) este primul stadiu în evoluţia copilului; primele manifestări ale inteligenţei şi gândirii copilului apar în urma activităţii perceptive şi a activităţilor motorii. Copilul va deprinde treptat că el este o entitate diferită de lumea exterioară, va realiza faptul că obiectele pot fi mişcate cu mâna (va deprinde conceptul de cauzalitate), va învăţa să experimenteze (în special prin mişcări) pentru a descoperi lumea şi pentru a-şi atinge scopurile. 2. Stadiul preoperaţional (2-6 ani) este caracterizat printr-o gândire egocentrică; copilul va înţelege greu viaţa din altă perspectivă decât cea proprie. De asemenea, gândirea copilului este dominată de animism (lumea este creată pentru copil şi tot ceea ce-l înconjoară este viu şi controlabil) şi de artificialism (fenomenele naturale sunt create de oameni). Realismul este, la această vârstă, o noţiune absolută, de exemplu numele sunt reale pentru copii, ei neînţelegând că acestea sunt doar nişte „etichete” verbale. Tot în acest stadiu copiii încep să utilizeze simbolurile (nu să le manipuleze). Copilul începe să înţeleagă obiectele ca părţi ale unor grupuri mai largi, face unele clasificări simple, dar cu toate acestea ei nu pot 42 gândi într-o manieră logică. Spre sfârşitul stadiului, încep să facă diferenţa între realitate şi fantezie şi, de asemenea, încep să înţeleagă rolurile de sex. Reversibilitatea, considerată de Piaget principala caracteristică a gândirii umane exprimă capacitatea de reîntoarcere pe plan mental, la punctul de plecare, de a face drumul invers. În această perioadă copilul nu este capabil de reversibilitate, deoarece el rămâne încă legat de percepţiile imediate. Acest lucru a fost demonstrat prin experimentele privind conservarea substanţei, greutăţii şi a volumului. Dacă se toarnă apa dintr-un pahar mai scund şi mai larg într-unul mai înalt şi mai strâmt (care are aceeaşi capacitate), copilul va judeca că este mai mult lichid în cel de-al doilea pahar pentru că nivelul lichidului este mai ridicat. 3. Stadiul operaţiilor concrete (7-12ani) În acest stadiu copilul începe să gândească logic şi să-şi organizeze gândurile în mod coerent; gândirea lui este una situaţională, el neputând să opereze cu unele concepte abstracte. Treptat, dispare perspectiva egocentrică. Copilul începe să înţeleagă problemele legate de conservarea obiectelor (substanţă, greutate, volum), de reversibilitate, etc. 4. Stadiul operaţiilor formale (abstracte) Acest stadiu durează de la aproximativ 12 ani până la maturizarea individului. Uneori, spune Piaget, unii indivizi nu ajung la acest stadiu, gândirea lor nedepăşind etapa operaţiilor concrete. În această etapă, individul poate formula ipoteze, le poate testa şi poate da răspuns problemelor. Dezvoltarea intelectuală este deplină, individul fiind capabil de orice operaţii ale gândirii. Interiorizarea acţiunilor concrete şi transformarea acestora în operaţii specifice a fost pusă în evidenţă de către psihologul rus Galperin (după A. Cosmovici), folosind ca exemplu învăţarea operaţiei de adunare. I. Prima fază este una în care învăţătorul le demonstrează copiilor modalitatea de realizare a operaţiei; de exemplu, li se prezintă copiilor două mulţimi de beţişoare, sunt numărate beţişoarele din fiecare mulţime, apoi acestea se amestecă şi la sfârşit se numără beţişoarele din grămada mare. II. A doua fază este una de familiarizare a copilului cu acţiunea. Copilul va manevra, în mod direct beţişoarele şi va realiza exact aceleaşi activităţi pe care le-a realizat învăţătorul. III. În cea de-a treia etapă, elevii nu vor mai manevra în mod direct obiectele (beţişoarele), în această fază, denumită faza operaţiilor concrete, copiii vor realiza aceeaşi acţiune pe plan verbal, adică vor spune: „X mere plus Y mere egal cu Z mere”. Se observă că deja începe variaţia materialului, copilul începând să facă operaţia cu alte obiecte decât beţişoarele. IV. În cea de-a patra fază, începe interiorizarea operaţiei. Copilul nu va mai rosti cu glas tare operaţia ci va realiza în minte adunările, dar o va face tot la fel de rar ca şi cum le-ar rosti cu glas tare. Acest lucru poate fi observat la unii copii atunci când mişcă uşor din buze, fenomen care poartă numele de exteriorizare a vorbirii interioare. V. Ultima fază este cea a interiorizării depline. Calculul se automatizează iar adunarea se face rapid şi schematic. Nu se mai utilizează limbajul extern ci se utilizează o altă importantă formă a limbajului – limbajul intern. În mod evident, nu este necesară trecerea prin toate aceste faze pentru interiorizarea operaţiilor. Unii indivizi pot trece peste unele etape pentru a ajunge direct în faza interiorizării. Interiorizarea operaţiilor permite realizarea unor aspecte deosebit de importante. Ne referim aici la apariţia posibilităţii de realizare a experimentelor mintale. Prin realizarea acestora, avantajele care apar sunt numeroase: (a) e mai uşor şi mai ieftin de imaginat un experiment decât de realizat în mod real; (b) imaginându-se modificările se pot evita încercările inutile; (c) prelucrările mentale pot acoperi o mare varietate de aspecte şi în plus, 43 variaţia materialului conduce la dezvoltarea gândirii în ansamblu. Tot Piaget a relevat faptul că interiorizarea diverselor acţiuni se realizează într-o ordine dictată de complexitatea acestora. Astfel, ultimele sunt interiorizate discuţiile şi controversele de grup (după 11-12 ani). Treptat, copilul începe să interiorizeze unele conversaţii, apoi discuţiile în contradictoriu. În această perioadă, începe să se manifeste capacitatea de abstractizare şi de generalizare. Asistăm în acest fel la dezvoltarea gândirii abstracte care se desfăşoară sub forma controversei imaginare. Acest proces este susţinut de către dezvoltarea limbajului interior. Temă de reflexie: Ce deosebiri există între operaţiile generale şi operaţiile specifice ale gândirii? 2. Rolul limbajului în dezvoltarea gândirii Limbajul reprezintă funcţia de utilizare a limbii în raporturile cu semenii noştri. Limba este o realitate supraindividuală, consacrată în cărţi şi alcătuită dintr-un sistem de cuvinte, un vocabular, şi anumite reguli de îmbinare acestora. După cum s-a văzut, limbajul are o strânsă legătură cu activitatea de formare a operaţiilor gândirii prin interiorizarea acţiunilor, dar şi cu dezvoltarea gândirii prin intermediul controverselor interiorizate. Deşi cele două procese nu se suprapun, ele sunt intim legate şi au o dezvoltare complementară evidentă. Existenţa limbajului este o expresie a culturii noastre, a uneltelor şi simbolurilor dezvoltate de umanitate. Învăţarea limbajului (a semnelor) este posibilă datorită socializării indivizilor umani. Relaţia gândire-limbaj a fost amplu studiată de către Vîgotski. Savantul rus a susţinut că la copilul foarte mic, odată cu dezvoltarea limbajului începe şi dezvoltarea gândirii acestuia. Vîgotski descrie trei stadii în dezvoltarea limbajului care, pe măsura evoluţiei lor devin tot mai intim legate cu gândirea. Fiecare dintre aceste stadii în dezvoltarea limbajului are funcţii proprii. Primul stadiu (0-2 ani) – stadiul limbajului social sau al vorbirii externe. În acest stadiu legăturile limbajului cu gândirea sunt mai puţin evidente. Copiii utilizează acest tip de limbaj pentru a controla comportamentul celor din jur şi pentru a exprima gânduri simple, emoţii, dorinţe. Al doilea stadiu (3-7 ani) – stadiul limbajului egocentric. Acest tip de limbaj este „podul” între limbajul primitiv şi public, specific primului stadiu şi limbajul sofisticat, interior, specific celui de-al treilea stadiu. În acest stadiu, copiii îşi vorbesc lor înşişi, fără a ţine cont dacă cineva îi ascultă sau nu. Practic, ei gândesc cu voce tare, în încercarea de a-şi direcţiona propriul comportament. Al treilea stagiu – stadiul limbajului interiorizat, pentru sine. Este tipul de limbaj utilizat de copiii mari şi adulţi. Prin acest tip de limbaj individul îşi poate direcţiona gândirea şi propriul comportament. Dezvoltarea acestui tip de limbaj permite dezvoltarea tuturor formelor gândirii şi desfăşurarea funcţiilor mentale superioare. Pentru a fi capabil de limbaj coerent, copilul trebuie să-şi însuşească limbajul şi acest proces se poate realiza numai în strânsă interdependenţă cu gândirea. La început cuvintele nu spun nimic copilului sunt doar sunete care îi direcţionează atenţia. Prin asocierea cuvintelor cu obiecte reale se înlesnesc operaţiile gândirii: comparaţia, analiza, sinteza. Treptat, fiecare termen devine un punct de cristalizare, de fixare a semnificaţiilor Gândirea poate progresa bazându-se pe anume centre fixe de organizare a sistemului de relaţii în jurul cuvintelor. Astfel iau naştere noţiunile. Unul din obiectivele principale ale educaţiei intelectuale constă în a-i depinde pe tineri să nu se grăbească în a judeca un fenomen după aparenţa sa imediată, ci să caute esenţa lucrurilor. În această direcţie, un rol foarte important îl au controversele. În acest fel se 44 manifestă funcţia dialectică a limbajului, care, prin intermediul acestor controverse ne poate ajuta să găsim adevărul. Treptat, elevul îşi formează un sistem de noţiuni şi de cunoştinţe organizat pe baza relaţiilor de înţeles şi a celor semantice În acest fel, se cristalizează memoria semantică, aceasta creând posibilitatea formulării de judecăţi şi raţionamente. Plasarea cuvintelor în cadrul vastei reţele semantice dezvoltate în timp, permite comunicarea şi înţelegerea. Temă de reflexie: De ce se afirmă că există o legătură foarte strânsă între gândire şi limbaj? 3. Dezvoltarea gândirii elevilor în contextul şcolii De multe ori, una dintre principalele metode de lucru în clasă o constituie expunerea didactică. Fără a o absolutiza sau a-i nega unele valenţe, această metodă nu este suficientă pentru asimilarea cunoştinţelor. De fapt, învăţarea presupune mult mai mult. Învăţământul centrat pe această metodă a fost aspru criticat de multe ori, mai ales datorită rupturii dintre cunoştinţele achiziţionate în şcoală şi realitatea din afara acesteia. Acest lucru s-a datorat şi se datorează, încă, rolului pasiv pe care-l au elevii, precum şi modului de evaluare, care de multe ori este centrat pe reproducerea mecanică a unor conţinuturi. Gradul înalt de generalitate al lecţiilor, abstractizarea excesivă, tendinţa unor profesori de a preda cât mai multă informaţie, deseori depăşind programa şcolară, nu răspund nevoii de a dezvolta gândirea elevului. De multe ori, creativitatea elevului tradusă printr-un nonconformism sau printr-un refuz de a se încadra în modelul de mai sus, este considerată o gravă abatere de la nişte reguli de mult încetăţenite. Ca o reacţie la aceste tendinţe, încă de la începutul sec. al XX-lea, o serie de pedagogi celebri John Dewey, Maria Montessori, Ovide Decroly au criticat aspru rolul pasiv al elevului şi insuficienta solicitare a gândirii lor. Şcoala a fost considerată a fi un mediu artificial lipsit de „provocările” realităţii iar planurile şi programele de învăţământ erau prea rigide. Ca o reacţie la aceste critici au fost dezvoltate metode şi modele noi, printre care şi aşa numita metodă a proiectelor. Elevii erau îndemnaţi şi susţinuţi să-şi exprime interesele de studiu în mod deschis, fără nici o limitare care ţine de materie sau de programă. Apoi, cu sprijinul profesorilor elevul începea să dezvolte un „proiect” în cadrul căruia trata problema aleasă. Erau utilizate diverse surse bibliografice şi de informare. După ce era terminat un astfel de proiect, elevul îşi alegea un altul. Deşi considerată a fi superioară, deoarece răspundea intereselor elevului şi dezvoltă gândirea acestuia, această metodă introducea un relativism prea ridicat în ceea ce priveşte învăţământul. Copiii îşi exprimau interesele, dar acestea se îndreptau mai ales spre domenii care nu permiteau formarea intereselor superioare Timpul a confirmat faptul că această metodă nu este viabilă şi s-a renunţat la această formă de organizare. O variantă mult îmbunătăţită a acestei metode este utilizată în cadrul unor sisteme educaţionale. Astfel, metoda proiectelor individuale este utilizată pentru parcurgerea, în ritm individualizat, a unor conţinuturi de învăţare clare şi bine precizate prin programe. Manualele sunt concepute să ofere sprijin pentru a găsi surse de informaţii suplimentare, inclusiv surse web. Elevii realizează proiectele sub stricta îndrumare a profesorului, în funcţie de capacitatea proprie, de interesele cognitive dar şi de capacităţile individuale. Validarea activităţii permite trecerea la realizarea unui nou proiect. Această modalitate, ca şi altele asemenea, permite dezvoltarea gândirii elevilor, şi participarea activă a acestora la formarea proprie. Modelul mai sus expus reprezintă una dintre formele de organizare a învăţământului: forma individuală. Pe lângă aceasta, poate fi utilizată şi o formă de organizare a activităţii pe grupe mici (4-5 elevi). Aceste două modele 45 sunt o contrapondere la forma frontală de organizare a învăţământului, în care profesorul lucrează cu întreaga clasă simultan şi elevul e prea puţin activ. Pentru a schimba această stare de lucruri, ca metode principale de predare-învăţare au fost propuse problematizarea şi învăţarea prin descoperire. În acest caz preocuparea dominantă este ca noile cunoştinţe să nu fie prezentate copiilor în forma lor finală, generalizată, pe deplin explicită, ci în situaţii practice care să ridice probleme. Elevii trebuie, în plus, să fie obişnuiţi să găsească ei probleme pe care apoi să le rezolve. Psihologia contemporană a scos în evidenţă avantajele lucrului în grup şi a învăţării prin cooperare. Mai întâi s-a constatat că lucrând în grup se găsesc mai multe idei decât dacă membrii grupului ar lucra separat. Ideile emise de către cineva pot schimba punctul de vedere al celuilalt, care poate să le continue, să le îmbogăţească. Cele mai importante probleme referitoare la această metodă se referă la faptul că în primul rând, asemenea activităţi cer foarte mult timp şi în al doilea rând se impune o regândire şi o decantare a conţinuturilor învăţării. În aceste condiţii, expunerea didactică nu poate fi complet eliminată. Mai întâi expunerea didactică este necesară pentru relatarea unor evenimente sau în descrieri; aşa sunt majoritatea lecţiilor de literatură, istorie şi geografie. Apoi este vorba despre lecţiile de recapitulare şi de sistematizare a materiei (indiferent de obiectul de studiu) în cadrul cărora trebuie trecută în revistă o cantitate mare de informaţii în timp scurt. Pe de altă parte, trebuie observat faptul că şi o lecţie bazată pe expunerea profesorului poate fi activă, dacă ea răspunde unei probleme practice, ridicată fie de elevi, fie de profesor. Problematizarea conţinuturilor poate fi astfel o alternativă viabilă pentru a eficientiza metoda expozitivă şi a stimula dezvoltarea gândirii la elevi. Şi în final, trebuie subliniat un alt lucru extrem de important. Modificarea acestor metode de activitate trebuie însoţită de schimbări pe toate palierele procesului educaţional:de la organizare şi dotare materială a învăţământului, până la aspecte privind conţinuturile învăţământului şi evaluarea. Implicaţiile sunt multiple şi numeroase; de exemplu, oricât de mare ar fi efortul depus de profesor pentru activizarea elevilor şi pentru stimularea gândirii acestora dacă se utilizează evaluarea bazată pe reproducerea materialului învăţat, se pierde eficienţa generală a procesului. Exerciţii şi Întrebări 1. Ce contribuţie a dus J. Piaget la dezvoltarea teoriei asupra gândirii la copii? 2. Care sunt stadiile dezvoltării limbajului uman şi ce legături există între acestea şi dezvoltarea gândirii? 3. De ce credeţi că nu a avut „ succes” forma iniţială a metodei proiectelor? 4. Enumeraţi şi alte dezavantaje ale metodei expunerii didactice. 5. Cum poate contribui metoda problematizării la dezvoltarea gândirii elevilor? 46 CAPITOLUL VI TEORII ALE MOTIVAŢIEI ŞI ÎNVĂŢAREA Una dintre întrebările fundamentale pe care şi le pun psihologii se referă la o importantă problemă care ţine de natura umană: ”De ce facem lucrurile pe care le facem?”. Această întrebare devine şi mai presantă atunci când ne referim la domeniul educaţiei. Care sunt motivele care îl fac pe un elev să înveţe? De ce unii elevi sunt mai motivaţi să înveţe decât alţii? 1. Natura motivelor şi a motivaţiei. Motivaţia învăţării Termenul de motivaţiei provine din termenul latin “movere”, care înseamnă “a mişca”. Deci motivarea cuiva înseamnă mişcarea, activarea acestuia. Termeni ca incitat, energizat, activat sunt de obicei folosiţi pentru a descrie o stare motivaţională intensă. Astăzi există, în general, un consens redus, în lumea ştiinţifică, în ceea ce priveşte natura motivaţiei, a factorilor implicaţi în comportamentul motivat sau a relaţiei dintre aceşti factori. În ciuda acestor divergenţe, atunci când se face referire la motivaţie se au în vedere acele mecanisme de activare şi mecanisme energetice care au potenţialul de a facilita sau de a inhiba unele acţiuni umane. Termenul de motivaţie se referă la factori cauzali sau la factori care iniţiază comportamente şi acţiuni directe. Din această perspectivă se poate susţine faptul că motivaţia reprezintă procesul psihic care face posibilă declanşarea, orientarea spre scop şi susţinerea energetică a activităţii individului. Rolul motivaţiei în reglarea comportamentului decurge din însăşi natura omului ca fiinţă vie care, pentru a-şi menţine existenţa, trebuie să realizeze schimburi energetice şi informaţionale cu mediul şi cu ambianţa. Motivaţia este astfel un element de bază al reglării comportamentului uman şi al atingerii succesului. Motivaţia, prezintă trei dimensiuni importante: direcţia, intensitatea şi persistenţa. 1. Direcţia motivaţiei vizează atingerea obiectivului de către individ. În general, se vorbeşte despre modul în care oamenii abordează o sarcină, dacă aceasta se realizează în mod direct sau dacă se încearcă evitarea sarcinii. Unii indivizi îşi pot direcţiona eforturile în false direcţii, îşi pot consuma energia fără a obţine rezultatele scontate. Alţii îşi pot direcţiona energia exact în direcţia dorită, fără mari eforturi. 2. Intensitatea motivaţiei se referă la efortul pe care îl depune individul pentru atingerea obiectivului. Există astfel ţeluri care necesită o intensitate mai mică, altele ce necesită un efort mai mare etc. 3. Persistenţa se referă la durata motivaţiei. Sunt oameni care se pot motiva foarte bine doar pentru o activitate de scurtă durată în timp ce alţii se pot mobiliza pentru timp foarte îndelungat. Studierea motivaţiei a dus întotdeauna către investigarea nevoilor şi a intereselor individuale. Subsumate ariei largi a motivaţiei cele două elemente exprimă: latura biologic-înnăscută a motivaţiei (nevoile), dar şi latura individuală, subiectivă (interesele). Nevoile apar astfel ca fiind determinanţii primari ai comportamentului individual cu o puternică dominare biologică. Au existat o serie de autori, cum a fost A. Maslow, care a pus semnul egalităţii între satisfacerea nevoilor şi motivaţia umană. Interesele sunt mai rafinate decât nevoile. Ele sunt forme particulare ale motivaţiei, concretizate printr-o orientare specifică a cunoaşterii către anumite domenii ale realităţii. Interesele au o importantă încărcătură afectivă şi au un rol determinant în orientarea activităţii umane şi acumularea de noi cunoştinţe. Astfel, interesul pentru o disciplină poate îmbrăca uneori, forma curiozităţii manifestată prin dorinţa de cunoaştere teoretică. Alteori, când 47 intervine într-o măsură mai accentuată şi afectivitatea, poate apare dorinţa de a practica chiar o anumită meserie în relaţie cu interesele exprimate. Motivaţia învăţării este subsumată motivaţiei umane şi se referă la ansamblul elementelor şi aspectelor care îl mobilizează pe elev în cadrul actului de învăţare. În contextul activităţii şcolare motivaţia se poate prezenta într-o triplă ipostază: ca premisă sau factor ce direcţionează elevul spre actul învăţării, ca mijloc cu rol de implicare şi susţinere în învăţare şi ca rezultat sau produs al învăţării, exprimând o stare de concordanţă a elevului cu obiectivele educaţionale. Aceste ipostaze interacţionează, generând în fapt dinamica motivaţiei învăţării. Motivaţia înlesneşte procesul de învăţare din două perspective: (a) în primul rând contribuie la concentrarea atenţiei elevului, prin facilitarea atingerii stării de pregătire intelectuală şi (b) susţine energetic şi menţine starea optimă de activizare pentru o învăţare eficientă. Iată deci motivaţia în postura de factor şi cauză a învăţării. În acelaşi timp însă, după cum am arătat, motivaţia poate fi şi efect al actului de învăţare. A fost prezentată într-o secţiune anterioară importanţa cunoaşterii efectelor şi rezultatelor învăţării, respectiv contribuţia acestei cunoaşteri la motivarea actului de învăţare. Iată deci un rol dublu jucat de motivaţie. Acest fapt confirmă, o dată în plus faptul că profesorii trebuie să cunoască factorii motivaţionali ai activităţii elevilor. 2.Teorii asupra motivaţiei umane Teoria lui Maslow asupra motivaţiei În 1954, psihologul american Abraham Maslow (1908-1970) a dezvoltat o teorie asupra motivaţiei care a pus semnul egalităţii între motivaţie şi trebuinţe. Plecând de la nivelele cele mai scăzute ale trebuinţelor, Maslow a construit o teorie asupra motivaţiei care poartă numele de teoria ierarhică asupra trebuinţelor (motivaţiei). Ideea centrală a acestei teorii este că fiecare individ uman “urcă” pe o scară a motivelor pe măsura satisfacerii fiecărei trebuinţe în parte, plecând de la bază către vârf. Această ierarhie se prezintă astfel: 1. prima noastră prioritate este aceea de a ne satisface trebuinţele fiziologice cum ar fi cele de hrană, de adăpost, nevoi de de căldură; după satisfacerea autoactualizare acestor nevoi se poate trece la: împlinire şi de 2. satisfacerea trebuinţelor de nevoi estetice securitate (nevoia de a avea o familie, o locuinţă ); după ce nevoi intelectuale individul uman dobândeşte un anumit nivel de securitate va nevoi de stimă căuta să-şi satisfacă: 3. trebuinţele afective şi sociale care privesc apartenenţa la nevoi sociale diverse grupuri sociale şi la întreţinerea de relaţii sociale nevoi de securitate cu oamenii; când sunt împlinite nevoile sociale oamenii vor putea să îşi satisfacă: nevoi fiziologice Fig.3 Piramida motivaţională a lui Maslow 48 4. trebuinţele de stimă şi recunoaştere socială prin achiziţionarea de competenţe şi prin căpătarea unei anumite poziţii; pe o treaptă superioară vor fi satisfăcute şi alte tipuri de trebuinţe: 5. trebuinţele intelectuale, de cunoaştere şi înţelegere ce apar după căpătarea stimei celorlalţi; 6. trebuinţele estetice care privesc nevoia de frumos şi de ordine; 7. trebuinţele de autoactualizare şi de împlinire a potenţialului individual,ultima treaptă în ierarhia lui Maslow , cea până la care ajung cei mai puţini oameni. Maslow împarte toate aceste trebuinţe în două categorii: trebuinţe de deficienţă (care apar în urma unei lipse şi includ primele patru trepte ale piramidei) şi trebuinţe de creştere sau dezvoltare (care exprimă dorinţa de a avea succes, de a şti, de a-şi valorifica potenţialul şi aptitudinile - ultimele trei trepte). Activitate Practică: Care dintre aceste trebuinţe sunt satisfăcute în actul de învăţare? Teoria lui Maslow susţine o ordine privind satisfacerea acestor trebuinţe, în sensul că individul va acţiona pentru satisfacerea trebuinţelor fiziologice înaintea celor de securitate, a trebuinţelor de securitate înaintea celor de afectivitate şi apartenenţă etc. În plus, cu cât o trebuinţă se află mai spre vârful piramidei, cu atât ea este mai specific umană iar satisfacerea ei produce mulţumire. Pe de altă parte însă, nu toţi indivizii umani pot ajunge la satisfacerea nevoilor intelectuale sau la cele privind împlinirea şi autoactualizarea. Din perspectiva acestei teorii, profesorii trebuie să cunoască faptul că nu pot fi activate trebuinţele de ordin superior ale elevilor, precum nevoile şi trebuinţele intelectuale şi de a cunoaşte, trebuinţa de performanţă, dacă nu au fost satisfăcute trebuinţele şi nevoile de bază privind confortul fizic (bine alimentaţi şi odihniţi), nevoile de siguranţă, şi de afectivitate, să fie îndrăgiţi, apreciaţi şi să aibă o stimă de sine ridicată. Atmosfera din clasă trebuie să fie prietenoasă, fără ameninţări sau tensiuni. În plus, profesorul îl poate ajuta pe elev să aibă încredere în forţele proprii şi astfel să aibă o stimă de sine ridicată. Teoria asupra nivelelor ierarhice ale motivaţiei O teorie relativ nouă, face o tipologie a tipurilor de motivaţie plasând într-un context precis motivaţia şcolară (Valleraud, Perreault,1999). Această teorie pleacă de la cea mai răspândită clasificare a tipurilor de motivaţie şi care susţine existenţa motivaţiei intrinseci şi a motivaţiei extrinseci. Conform acestei teorii, motivaţia se poate manifesta la trei nivele ierarhice diferite: la nivelul global, unde apare o motivaţie globală, generală; la nivel contextual, unde se manifestă o motivaţie contextuală care ţine cont de anumite condiţii, de un anumit context; în acest caz, pot exista mai multe domenii contextuale la care se manifestă motivaţia dintre care cele mai importante sunt domeniile relaţiilor interpersonale şi motivaţiei şcolare; la nivel situaţional, apare motivaţia situaţională influenţată de starea concretă (vezi figura 4). La fiecare dintre aceste nivele se regăsesc cele două tipuri de motivaţii prezentate, motivaţia extrinsecă şi cea intrinsecă. Motivaţia intrinsecă este aceea care provine dintr-o sursă interioară individului. Activitatea motivată intrinsec se realizează pentru plăcerea şi satisfacţia interioară a subiectului, derivată din participare. Conform acestei teorii, motivaţia intrinsecă are la rândul său trei forme: 49 Motivaţia globală Motivaţia educaţiei Motivaţia relaţiilor interpersonale Motivaţia situaţională Fig.4 Nivele ierarhice ale motivaţiei a) motivaţia intrinsecă pentru a şti; b)motivaţia intrinsecă pentru a îndeplini anumite lucruri; c)motivaţia intrinsecă pentru activarea existenţei. Motivaţia extrinsecă În cazul acestui tip, sursa motivaţiei nu mai este interioară ci exterioară individului. Angajarea în activităţi este văzută ca mijloc de atingere a unor scopuri şi nu ca scop în sine. Motivaţia extrinsecă poate avea ca sursă două mecanisme de reglare: - reglarea exterioară; comportamentul uman se reglează prin intermediul mijloacelor externe cum ar fi recompensele şi constrângerile; - reglarea internă; în acest caz, individul începe să internalizeze parţial motivele propriei acţiuni; oricum această internalizare nu este autodeterminată deoarece individul pleacă tot de la elemente externe; de exemplu: “Sunt sârguincios pentru că mă simt vinovat faţă de părinţi”. În aceste circumstanţe, se poate ajunge la fenomenul de reglare prin identificare, respectiv la internalizarea completă a motivelor extrinseci şi transformarea acestora în motive intrinseci. Pe lângă cele două tipuri de motivaţie se vorbeşte şi despre un al treilea construct motivaţional şi anume a-motivarea sau demotivarea. Acest construct motivaţional vine, împreună cu celelalte, să acopere întreaga paletă a comportamentului uman. Indivizii sunt demotivaţi sau nemotivaţi atunci când nu există nici o legătură între rezultate şi acţiunile desfăşurate iar persoanele nu sunt motivate nici intrinsec, nici extrinsec. Demotivarea poate fi văzută la fel ca şi conceptul de “neajutorare învăţată”. 3. Motivaţie şi realizare în context şcolar În general, se acceptă faptul că învăţarea este susţinută de un ansamblu de motive şi nu doar de unul singur. Motivele pentru care învaţă elevii sunt multiple şi diversificate. Motivaţia pentru învăţare depinde mult de vârsta elevilor, de mediul de provenienţă, de aspectele personalităţii individuale etc. Unii elevi, mai buni la învăţătură, enunţă drept motive pentru care învaţă: obţinerea unor note bune, o poziţie bună în clasă, presiunea părinţilor sau, pe de altă parte, interesul şi pasiunea pentru o disciplină sau alta, dorinţa de afirmare profesională, competenţa într-o anumită arie, în timp ce elevii mai slabi vorbesc despre teama de eşec, despre dorinţa de a obţine note de trecere pentru a promova clasa ori despre evitarea conflictelor cu părinţii. 50 Din perspectiva teoriei nivelelor ierarhice ale motivaţiei, motivele care îi fac pe elevi să înveţe pot fi grupate în cele două categorii largi. Motivele extrinseci în cadrul activităţii educaţionale se referă la: note bune, laude, chiar cadouri, dorinţa de a fi primul în clasă, teama de eşec. Învăţarea cere, în aceste condiţii, voinţă şi eforturi susţinute din partea elevilor motivaţi extrinsec. Motivaţia extrinsecă, preponderentă în situaţiile de instruire bazate pe autoritate excesivă, constrângere, pe sisteme rigide de apreciere, este exterioară acţiunii de învăţare. În realizarea sarcinii, efortul voluntar este mărit şi cere un volum de timp mai mare. Acest tip de motivaţie este, din perspectiva asimilării cunoştinţelor, relativ puţin eficientă, experimentele subliniind că elevii astfel motivaţi nu au rezultate spectaculoase pe termen lung. Motivele intrinseci îşi au sursa în activitatea desfăşurată. Există opinii (Ch. Buhler), conform cărora, la baza acestei motivaţii este curiozitatea, care exprimă nevoia de a şti a omului. Motivaţia intrinsecă se caracterizează prin aceea că se declanşează în structura continuă a elevului, susţine din interior învăţarea, determină ca elevul sa dorească învăţarea a ceea ce este dat ca sarcină de lucru. În acest fel, motivarea este atât o caracteristica a situaţiei de învăţare, cât şi consecinţa trezirii dorinţei elevului de a învăţa, pregătită de familie şi/sau şcoală, rezultat al identificării cu scopurile educaţionale. Învăţarea motivată intrinsec se realizează cu un efort redus, fapt care contribuie la o bună asimilare a cunoştinţelor, pe termen lung. În cadrul şcolii elevii sunt motivaţi atât intrinsec cât şi extrinsec, fapt de care trebuie să se ţină seama. Profesorii trebuie să ştie că motivaţia intrinsecă permite o asimilare mai bună şi mai de durată a cunoştinţelor şi de aceea trebuie să încerce să îşi motiveze intrinsec elevii. Fenomenul reglării prin identificare poate fi astfel o soluţie pentru transformarea motivaţiei extrinseci în motivaţie intrinsecă. Legătura dintre dorinţa de realizare şi succesul în învăţare este destul de evidentă. O dorinţă puternică de a reuşi va fi un factor foarte important în a stabili câtă muncă intelectuală şi de învăţare se depune. Unii psihologi au susţinut că dorinţa de realizare este înnăscută, alţii că aceasta este achiziţionată prin experienţă, în timp ce o a treia categorie o explică prin dorinţa de a evita eşecul. Cea mai influentă teorie din acest domeniu este teoria McClelland – Atkinson privind nevoia realizării. Această teorie explică şi de ce unii elevi sunt mai motivaţi decât alţii. Motivaţia intrinsecă este concepută ca o motivaţie de realizare, de obţinere a succesului. Activitatea copilului poate fi motivată, pe de o parte, de dorinţa de a reuşi, dar, pe de altă parte, apare şi o motivaţie legată de dorinţa de a evita eşecul. Astfel, comportamentul uman se află sub influenţa directă a celor două motivaţii, dorinţa de a obţine succesul dar şi teama de eşec. Pentru unii dorinţa de succes depăşeşte cu mult teama de eşec, deci au o puternică motivaţie pentru succes. Invers alţi indivizi pot fi dominaţi de motivaţia fricii de eşec. Un cunoscut psiholog american, Martin Seligman (1975) a demonstrat că dacă experienţele copilăriei sunt negative, dominate de eşec, în ciuda eforturilor individuale sau ale educatorilor, copilul poate „învăţa” eşecurile, respectiv că nu mai are rost să fie continuate eforturile deoarece el nu poate face faţă sarcinilor. Odată deprins acest lucru, copilul va adopta o atitudine de neajutorare învăţată. Această neajutorare învăţată poate fi dezvoltată şi mai târziu, nu numai în copilărie, mai ales după o serie de eşecuri succesive. Acesta este un fenomen negativ cu implicaţii dăunătoare în activitatea educaţională. Această teorie a neajutorării învăţate este importantă mai ales pentru reversul ei. Dacă se învaţă neajutorarea, la fel de bine, se poate învăţa şi motivaţia pentru succes, lucru ce se poate realiza prin două metode: (1) prin alocarea unor sarcini uşor de rezolvat de către copii, fapt care poate creşte încrederea în sine; acest succes, dublat şi de o întărire adecvată poate conduce la învăţarea „gustului succesului”; (2)în cazul în care sarcinile de lucru sunt dificile şi elevii dau greş (de obicei 51 elevii care suferă de „neajutorare învăţată” au rezultate slabe la învăţătură), eşecul va fi pus, de către profesor, pe seama altor factori decât propria lor abilitate, de obicei factori externi; în acest fel se declanşează aşa-numitul antrenament de reatribuire motivaţională. Autoeficienţa şi nivelul de aspiraţie În 1982, psihologul Albert Bandura (n.1925) introduce conceptul de autoeficienţă, strâns legat de cel de stimă faţă de sine şi de nivel individual de aspiraţie. Cele trei concepte sunt interconectate şi vin să întregească imaginea asupra complexului domeniu al motivaţiei pentru învăţare. Autoeficienţa se referă la ceea ce credem despre abilităţile şi posibilităţile proprii de realizare a unei sarcini. Nivelul autoeficienţei influenţează în mod decisiv activităţile desfăşurate, respectiv nivelul performanţei atinse şi efortul depus. Stima faţă de sine se referă la ceea ce simţim faţă de noi înşine, în funcţie de imaginea proprie dar şi în funcţie de imaginea pe care o au ceilalţi faţă de noi. Stima faţă de sine influenţează la rândul său nivelul de aspiraţie care se referă la expectanţele şi ţelurile viitoare ale unei persoane. În context, se poate face şi distincţia între nivelul de aspiraţie, care se referă la scopuri fundamentale pe termen lung, şi nivelul de expectanţă, care se referă la nivelul de realizare a unei sarcini concrete. Stima faţă de sine este relativ stabilă în timp, în timp ce autoeficienţa are un caracter situaţional-specific. Autoeficienţa crescută poate exercita un efect puternic de influenţare pozitivă a performanţei în învăţare. La rândul său, autoeficienţa poate fi sporită în urma obţinerii unor rezultate bune şi în urma existenţei unui feed-back asupra învăţării. Nivelul de aspiraţie are un rol important în context educaţional deoarece, pe de o parte, impulsionează realizarea diferitelor sarcini iar, pe de altă parte, rezultatele obţinute influenţează nivelul de aspiraţie. În general, succesul face să crească nivelul de aspiraţie, în timp ce insuccesul îl coboară. Uneori, trăsăturile de personalitate îşi lasă amprenta asupra acestui nivel de aspiraţie. O persoană extrem de ambiţioasă îşi va urmări scopul indiferent de rezultatele obţinute. De asemenea, nivelul de aspiraţie trebuie să fie în concordanţă cu posibilităţile copilului. Un nivel de aspiraţie prea înalt în raport cu posibilităţile reale este dăunător, deoarece elevul va fi antrenat în activităţi pe care nu le poate îndeplini şi din care se va alege doar cu insuccese şi cu decepţii. Acestea atrag după sine pierderea încrederii în forţele proprii, frustrarea sau resemnarea. Eşecul resimţit este cu atât mai puternic, cu cât aspiraţiile sunt mai înalte. La fel, este dăunător şi un nivel scăzut al aspiraţiilor în raport cu posibilităţile reale, deoarece împiedică progresul. Elevul va obţine uşor ceea ce şi-a propus, fără efort şi fără a-şi valorifica posibilităţile. Cu timpul, se pot forma sentimente negative cum ar fi: aversiunea pentru eforturi prelungite, comoditatea, lipsa de ambiţie. Cea mai bună situaţie este aceea în care nivelul de aspiraţie este uşor superior nivelului capacităţilor proprii. În acest fel, elevul va fi totdeauna motivat să atingă un scop superior. În lucrarea „Învăţarea în şcoală”Ausubel şi Robinson (1981) fac o trecere în revistă a problematicii motivaţiei realizărilor în mediul şcolar, care include trei componente: impulsul cognitiv, trebuinţa afirmării puternice a eului, trebuinţa de afiliere. Impulsul cognitiv este focalizat pe trebuinţa de a cunoaşte şi de a stăpâni cunoştinţele, de a formula şi rezolva probleme. Acest impuls este orientat în totalitate către sarcina didactică şi este satisfăcut prin îndeplinirea sarcinii respective. Trebuinţa afirmării puternice a eului se focalizează pe obţinerea unui randament şcolar ridicat, deoarece aceste realizări asigură un prestigiu şi o poziţie dominantă în cadrul grupului şcolar. Aprobarea venită din partea profesorilor satisface trebuinţa afirmării eului în calitatea sa de componentă a motivaţiei activităţii şcolare. Uneori, exagerarea motivaţiei centrată pe autoafirmare duce la dezvoltarea unui sentiment de anxietate manifestat prin teama faţă de un eventual eşec care ar duce la pierderea poziţiei şi a prestigiului. Aceeaşi 52 exagerare poate conduce la aspiraţii şcolare şi profesionale nerealiste care pot duce la eşec şi la scăderea stimei faţă de sine. Trebuinţa de afiliere este orientată spre realizări care să-i asigure individului aprobarea din partea unui grup de referinţă sau a unor persoane (părinţi, profesori) care constituie modele pentru elev. Intensitatea acestor componente ale motivaţiei variază în funcţie de vârstă. Astfel, trebuinţa de afiliere este mai prezentă în perioada micii şcolarităţi, când copiii se străduiesc să obţină rezultate bune la învăţătură pentru a-şi mulţumi părinţii şi educatorii. În perioada pubertăţii şi adolescenţei, trebuinţa de afiliere scade în intensitate şi, în acelaşi timp, este reorientată de la părinţi spre colegii de aceeaşi vârstă. Trebuinţa afirmării puternice a eului este componenta dominantă a motivaţiei activităţii şcolare în adolescenţă şi se menţine şi pe parcursul activităţii profesionale. Impulsul cognitiv este tipul cel mai important de motivaţie a activităţii de învăţare şi este legat de tendinţa înnăscută a omului de a fi curios. Menţinerea trează a acestui impuls şi dezvoltarea lui pe parcursul şcolarităţii depinde de măiestria profesorului şi constituie un factor important al trăiniciei cunoştinţelor asimilate. Sporirea motivaţiei elevilor în cadrul şcolii În contextul atât de complex al structurilor motivaţionale, apare o întrebare logică: care ar trebui să fie nivelul optim al motivării pentru a obţine performanţă în activitatea şcolară? Experimentele au demonstrat că atât un nivel prea ridicat al motivaţiei cât şi unul scăzut duc la eşec. Nivelul ridicat al motivării poate duce la uzură intelectuală şi cognitivă prematură, iar un nivel scăzut conduce către o relativizare a sarcinilor de învăţare şi la eşec. Nivelul optim al motivaţiei este dependent de complexitatea sarcinii, de particularităţile individuale şi de mediul extern. În cazul unor sarcini simple motivaţia trebuie să fie mai înaltă, în timp ce pentru sarcini complexe nivelul de motivare poate fi mai scăzut. De asemenea, un individ care are o personalitate puternică echilibrată poate răspunde mai uşor sarcinii decât unul cu o personalitate disarmonică, neechilibrată. Motivaţia reprezintă astfel, una dintre cele mai importante condiţii ale activităţii de învăţare, care îi pot conferi acesteia atractivitate, calitate, performanta sau satisfacţie. Activitatea de învăţare nu este numai iniţiată sau susţinută energetic, ci şi direcţionată, orientată spre anumite conţinuturi care satisfac mai bine motivaţia învăţării. Dat fiind faptul ca sfera comportamentelor de învăţare este plurimotivată, structura sistemului motivaţional al elevilor este complexă, fiind determinata atât de dimensiunile personalităţii lor, cât şi de condiţiile externe prezente în procesul învăţării. Un mediu şcolar favorizant, în cadrul căruia profesorul joacă un rol facilitator, va stimula atingerea nivelului de motivare optimă pentru îndeplinirea unor sarcini şcolare. Cunoaşterea motivelor elevilor constituie un prim pas spre o intervenţie pedagogica optima pe parcursul activităţii instructiv-educative. În timp ce motivaţia reprezintă cauza comportamentelor de învăţare, satisfacţia învăţării este starea finală ce indică un mod eficient de realizare a motivaţiei. Ca şi motivaţia, satisfacţia învăţării are surse multiple, fiind rezultatul evaluării gradului în care diferite aspecte ale activităţii de elev corespund cu aşteptările şi nevoile personale. Motivaţia este o problemă individuala, dar ea este şi produsul unor contexte de învăţare. Adeseori, profesorii considera lipsa motivaţiei ca fiind principala problema cu care se confrunta în managementul clasei. La rândul lor, elevii se întreabă de ce trebuie să înveţe la anumite materii sau se plâng că orele sunt plictisitoare. Stimularea motivaţiei învăţării devine problemă stringentă, atât pentru profesorii debutanţi, dar şi pentru cei cu experienţă Pe fondul acestor dileme, principiul stimulării şi dezvoltării motivaţiei se impune în practica educaţională ca unul dintre cele mai importante principii ale didacticii moderne, după care profesorii se pot călăuzi în încercarea de a forma şi dezvolta elevilor o motivaţie superioară. Deşi există multiple abordări şi metodologii de stimulare a motivaţiei elevilor, 53 aceasta rămâne, de multe ori, o activitate aproape intuitivă a profesorului, direct condiţionată de talentul şi aptitudinea pedagogică a acestuia. Pot fi schiţate o serie de recomandări generale, care pot fi aplicate în cazurile concrete ale clasei. Insistăm din nou asupra intuiţiei şi talentului profesorului de a-şi cunoaşte elevii şi de a-i motiva individual în funcţie de caracteristicile fiecăruia. O primă grupă de recomandări se referă la utilizarea unor metode de lucru stimulative atât în activitatea pedagogică desfăşurată în clasă cât şi în afara acesteia. În clasă se impune atragerea elevilor prin folosirea metodelor pedagogice active (lucrul pe grupe, activitate individuală şi diferenţiată, descoperirea dirijată, responsabilizarea elevilor), folosirea unor materiale didactice atractive care pot stârni curiozitatea şi interesul. Transformarea expunerilor didactice în activităţi motivante prin problematizarea acestora şi prin oferirea de exemple concrete, reprezintă o altă condiţie esenţială de stimulare a motivaţiei. Activităţile din afara şcolii constituie un cadru excelent pentru stimularea motivaţiei şcolare. Dezvoltarea sentimentului de apartenenţă la grupul şcolar, activităţile realizate în cooperare sunt astfel serioase argumente de stimulare a motivaţiei. O altă categorie de aspecte care pot stimula motivaţia elevilor se referă la evaluarea şcolarilor. Nota trebuie să fie o recompensă care să răsplătească un efort depus. Profesorii care dau note mari foarte uşor îi demotivează puternic pe elevii buni care nu vor mai fi interesaţi să înveţe văzând că alţii mai slabi iau note bune fără muncă. Motivarea prin întărire are şi o specificitate care ţine cont de vârsta elevilor. Astfel elevii mai mici ca vârstă sunt mai motivaţi de o întărire mai mică dar imediată decât de o întărire mai mare dar îndepărtată. La cei mari fenomenul este invers: întărirea mai consistentă este foarte importantă pentru motivare, chiar dacă este mai îndepărtată în timp. În plus evaluarea corectă a efortului depus, prin notă, poate contribui la dezvoltarea fenomenului de autonomie funcţională, respectiv de transformare a motivaţiei extrinseci în motivaţie intrinsecă. De exemplu, un elev care învaţă bine la un obiect pentru a avea o medie generală ridicată, poate ajunge, treptat să îndrăgească respectivul obiect şi să-şi propună să urmeze o carieră în acea direcţie. Astfel, un motiv extrinsec (media generală ridicată) se poate transforma într-un scop internalizat (o carieră în domeniu); altfel spus motivul iniţial a devenit autonom funcţional. Notarea focalizată pe competiţia dintre elevi îi va demotiva pe unii dintre aceştia. Dacă profesorul vrea să scoată în evidenţă activitatea sau rezultatele unui elev, niciodată nu o va face prin comparare cu un alt elev: „X este mai bun decât Y”; profesorul poate face acest lucru la modul general: „Vă rog să observaţi cu toţi modul deosebit în care X a rezolvat problema”. În plus, laudele şi încurajările trebuie să fie prezente totdeauna când este vorba de evaluarea activităţii. S-a observat, de asemenea faptul că autoevaluarea elevilor este importantă în activitatea de motivare. De multe ori elevii sunt mai exigenţi decât profesorii în (auto)evaluare şi cei mici, mai ales, vor fi încântaţi să vadă că evaluarea proprie este cel puţin egală cu evaluarea profesorului. Din această perspectivă, profesorul trebuie să acorde atenţie tuturor elevilor şi celor buni dar şi celor cu rezultate mai slabe. Acestora din urmă, dar şi celor nemotivaţi, profesorul trebuie să le cultive încrederea în forţele proprii, să evidenţieze orice succes al acestora, oricât de mic ar fi el, să evite comparaţiile cu elevii foarte buni, care l-ar pune pe elev într-o situaţie defavorabilă. Exerciţii şi Întrebări 1.Care este importanţa motivaţiei în activitatea educaţională? 2.Ce relaţii pot fi stabilite între motivaţia intrinsecă şi cea extrinsecă în cadrele educaţionale? 3. Comentaţi triada motivaţională: autoeficienţă -stimă faţă de sine-nivel de aspiraţie. 54 Capitolul VII CUNOAŞTEREA PERSONALITĂŢII ELEVULUI 1.Personalitatea Termenul de „personalitate” este des utilizat în limbajul cotidian, astfel încât el apare în situaţii foarte diverse. Din punct de vedere psihologic însă, acest termen a pus şi pune probleme numeroase. Definirea personalităţii umane a evidenţiat o diversitate de opinii şi de concepţii, definiţiile oferite fiind uneori complet divergente. Un punct asupra căruia există o convergenţă de opinii se referă la o serie de elemente caracteristice ale personalităţii umane. 1. Globalitatea. Personalitatea individului uman este constituită dintr-un ansamblu, o structură de elemente specifice, care permit caracterizarea persoanei respective şi identificarea ei. Prin luarea în considerare a acestui ansamblu, a globalităţii personalităţii umane, se poate afirma faptul că nu există două personalităţi identice. 2. Coerenţa. Multe dintre teoriile care încearcă definirea personalităţii umane susţin o anumită organizare a acestei structuri, a elementelor componente ale acesteia. Dacă în comportamentul unei persoane intervin acţiuni neobişnuite, atipice pentru respectiva structură de personalitate, acestea sunt în contradicţie cu principiul coerenţei. 3. Stabilitatea personalităţii. Văzută ca un sistem funcţional, personalitatea umană îşi dezvoltă o serie de legi de organizare cu acţiune permanentă. Astfel, deşi individul uman se transformă, se schimbă, evoluează mereu, în structura personalităţii acestuia există o anumită coerenţă, o anumită stabilitate a structurii acesteia. În acest mod, persoana îşi păstrează identitatea psihică. Această stabilitate a personalităţii face posibilă realizarea de predicţii asupra comportamentului individului în situaţii tipice. Într-o lucrare celebră – „Structura şi dezvoltarea personalităţii” marele psiholog american Gordon Allport (1897-1967) oferă o definiţie „clasică” pentru personalitatea umană, definiţie care evidenţiază foarte bine cele trei caracteristici prezentate: „Personalitatea este organizarea dinamică în cadrul individului a acelor sisteme psihofizice care determină gândirea şi comportamentul său caracteristic”. Personalitatea umană este influenţată, în evoluţia sa de trei factori principali şi anume zestrea ereditară, structura biologică a individului şi factorii sociali. Personalitatea umană este un univers fascinant şi, în acelaşi timp, poate cel mai complicat obiect al cunoaşterii psihologice. Varietatea comportamentelor umane ne indică faptul că fiecare om este unic în felul lui. Din perspectiva psihologiei, nu există omul generic (aşa cum se găseşte în filozofie) ci indivizi umani concreţi şi diferiţi, care pe care trebuie cunoscuţi în toată diversitatea lor. Cum se explică aceste diferenţe individuale dintre oameni? Cunoaşterea laturilor personalităţii umane – temperament, caracter, aptitudini - ne poate ajuta să obţinem un răspuns la această întrebare. Plecând de la aceste elemente, deosebit de importante dar şi din raţiuni practice, simplificatoare, a existat dintotdeauna tendinţa de a interpreta comportamentul uman şi de a recurge la caracterizări şi chiar la clasificări ale persoanelor, în funcţie de personalitatea fiecăruia. Pot fi amintite în acest sens, două categorii de teorii: teoriile tipurilor de personalitate, şi teoriile trăsăturilor psihice. Primul grup de teorii concepe tipurile de personalitate ca fiind configuraţii specifice în care se îmbină aspecte psihice diferite. S-au născut astfel, o serie de tipologii ale personalităţii umane care încearcă să combine parametri fizici cu cei psihici pentru a realiza o clasificare a indivizilor umani. De obicei, aceste teorii ale personalităţii accentuează latura temperamentală a acesteia şi din acest motiv vor fi prezentate în subcapitolul corespunzător. Cel de-al doilea, este grupul teoriilor trăsăturilor psihice. Trăsătura psihică pune în relief acele caracteristici relativ stabile ale unei persoane. Din punct de vedere acţional o 55 trăsătură se traduce printr-o predispoziţie de a răspunde relativ la fel în situaţii diferite, printr-o probabilitate mare de apariţie a unui comportament în circumstanţe diferite şi de-a lungul unei perioade mari de timp. Trăsătura de personalitate se referă la modul de a fi al unei persoane şi la relaţiile pe care le dezvoltă cu ceilalţi. Unele trăsături pot fi observate direct, în timp ce altele nu sunt evidente dar pot fi deduse din comportamentul unei persoane. Reţinem drept caracteristici importante ale trăsăturilor: stabilitatea pentru o perioadă lungă de timp şi capacitatea de a explica şi evalua comportamentul. Temă de reflexie: Care sunt elementele caracteristice ale personalităţii umane? Teoriile trăsăturilor de personalitate Evoluţia psihologiei ca ştiinţă autonomă se identifică, cel puţin în parte, cu studiul personalităţii umane. Astfel, s-au născut o serie de interpretări asupra personalităţii care îşi găsesc originea în cadrele marilor teorii psihologice. Există astfel, teorii psihanalitice asupra personalităţii, teorii behavioriste, teoriile trăsăturilor de personalitate şi în sfârşit teorii umaniste. Există şi o serie de dezvoltări contemporane extrem de interesante, care mai au încă nevoie de sedimentări şi decantări, de confirmări experimentale. Din această ultimă categorie pot fi amintite paradigmele explicative socio-cognitive, abordările biologice şi evoluţioniste. Unele dintre aceste teorii exprimă puncte de vedere care nu sunt susţinute de cercetări experimentale, altele au fost completate sau modificate şi îmbunătăţite. Unele nu au relevanţă în câmpul educaţional, ori sunt prea noi pentru a putea fi confirmate. Din aceste motive am preferat să abordăm doar două dintre teoriile trăsăturilor de personalitate, care ni s-au părut mai relevante în context educaţional. I. Teoriile trăsăturilor de personalitate Există multiple păreri despre tipurile şi numărul trăsăturilor ce caracterizează o personalitate. Dintre acestea, subliniem opinia unui „clasic” al psihologiei - Gordon Allport care susţine că fiecare personalitate se caracterizează prin trei trăsături cardinale care domină şi controlează personalitatea; zece - cincisprezece trăsături principale(caracteristice) şi sute de trăsături secundare mai greu de identificat. Pentru a cunoaşte personalitatea unui individ, trebuie surprinsă configuraţia, structura şi trăsătura sau trăsăturile importante care controlează întregul sistem. Una dintre teoriile cele mai influente care se subsumează acestei orientări este modelul factorial al psihologului american R. Cattell. Bazându-se pe o metodă statistică această teorie identifică un număr de 16 trăsături de bază sau factori ai personalităţii, prezentaţi sub formă bipolară: Rezervat - Deschis; Intelect scăzut – Intelect ridicat; Eul slab – Eul puternic; Modest – Autoritar; Calm – Entuziast; Oportunist – Conştiincios; Timid – Curajos; Insensibil, dur – Sensibil, tandru; Încrezător – Suspicios; Practic – Imaginativ; Fără abilităţi sociale – Abil social, şiret; Senin, liniştit – Anxios; Conservator – Inovator; Dependent (de alţii) – Independent; Necontrolat, neglijent – Controlat, îngrijit; Destins – Tensionat. Aceşti factori, susţine psihologul american, caracterizează personalitatea fiecăruia dintre noi. Ceea ce diferă este gradul de dezvoltare a acestor factori. Pe această bază Catell a construit şi un cunoscut chestionar de personalitate – 16 PF pe baza căruia se pot trasa grafic diferite profiuri de personalitate. Fiecare factor ce caracterizează personalitatea individuală poate fi evaluat şi poate glisa de-a lungul unui continuum ce include note de la 1 la 10. Prin unirea acestor puncte se obţine o reprezentare grafică a profilului de personalitate. Este interesant de remarcat faptul că pe baza chestionarului 16 PF se pot trasa profiluri medii ale personalităţii unor categorii largi de persoane (Cattell a realizat acest lucru pentru piloţi de avion). Prin comparaţia unui profil individual cu profilul mediu al categoriei respective se poate observa rapid în ce sens şi cât de mare este abaterea faţă de media categoriei profesionale corespunzătoare. 56 O dezvoltare contemporană a modelului trăsăturilor de personalitate, extrem de bine apreciată de specialişti, reduce numărul factorilor bipolari la 5: extraversiunea, agreabilitatea, conştiinciozitatea, stabilitatea emoţională şi cultura (intelectul). Acest model poartă numele de modelul celor cinci trăsături ( BIG-FIVE). Iată în continuare, descrierea celor cinci factori componenţi ai modelului Big Five (După D. Salavastru, 2003) Factorul Extraversiune Agreabilitate Conştiinciozitate Stabilitate emoţională Polul pozitiv sociabil, vorbăreţ, entuziast simpatic, gentil, săritor, bun ordonat, disciplinat, responsabil calm, controlat, stăpânit, Polul negativ retras, tăcut, sobru, rezervat suspicios, rece, dur dezorganizat, iresponsabil,neatent neliniştit, nervos, tensionat Cultură (intelect) imaginativ,independent,interesat conformist, interese restrânse Tabelul nr.2 Factorii componenţi ai modelului Big Five În ciuda popularităţii sale, acest model are două limitări serioase exprimate de unii specialişti. În primul rând este vorba despre preocuparea asupra independenţei celor cinci factori, unul faţă de celălalt. Cea de-a doua preocupare, mult mai serioasă se referă la acoperirea celor cinci factori. Altfel spus, ne putem întreba dacă aceşti factori pot acoperi marea varietate de aspecte privind personalitatea umană? Se pare că răspunsul este nu. Deşi cei cinci factori acoperă o mare parte a caracteristicilor personalităţii umane, totuşi sunt aspecte ale personalităţii umane neacoperite de aceştia. 2.Temperamentul În viaţa de zi cu zi, unii oameni sunt rapizi, se angajează imediat într-o activitate în timp ce alţii pot fi lenţi; unii sunt nerăbdători şi agitaţi, în timp ce alţii sunt calmi şi impasibili; unii sunt veseli, optimişti, iar alţii sunt posomorâţi, pesimişti. Toate aceste însuşiri care se referă la comportamentul exterior, aparţin temperamentului. Temperamentul se referă la dimensiunea energetică a personalităţii individului, respectiv atât la particularităţile psihice cât şi la cele ale comportamentului (motricitate, vorbire etc.). Trăsăturile temperamentale se manifestă de la vârste fragede şi rămân aproape neschimbate pe tot parcursul vieţii. Trăsăturile temperamentale sunt cele mai uşor identificabile trăsături ale personalităţii umane. În general, se acceptă faptul că trăsăturile temperamentale sunt înnăscute şi din această cauză activitatea de modelare şi de schimbare a profilului temperamental este dificilă. Mai degrabă se poate vorbi despre sporirea controlului individual (sub presiune socială) asupra trăsăturilor temperamentale, decât despre modificarea acestora. Prin educaţie putem modela anumite trăsături, le putem compensa pe altele, dar nu le putem schimba radical. Tipul temperamental este înnăscut, reprezentând astfel, alături de predispoziţii, elementul ereditar în organizarea internă a personalităţii. Cunoaşterea temperamentului este o condiţie pentru ca omul să-şi poată lua în stăpânire propriile manifestări temperamentale şi să acţioneze pentru modelarea anumitor însuşiri. Între temperament şi celelalte laturi ale personalităţii există strânse condiţionări. Întrucât temperamentul este o caracteristică formală, el nu determină nici bagajul de aptitudini al individului şi nici caracterul acestuia. În fiecare categorie temperamentală pot fi regăsiţi debili mintali şi inteligenţe de vârf. Deci, nu se poate vorbi despre temperamente bune sau rele sau despre superioritatea unui temperament faţă de altul. Temperamentul poate favoriza formarea unor aptitudini şi trăsături de caracter sau poate provoca dificultăţi în dezvoltarea lor. Cunoaşterea temperamentului este deosebit de importantă pentru a putea atenua influenţa negativă a unor trăsături asupra conduitei umane. Identificarea trăsăturilor temperamentale este foarte importantă în activitatea educaţională. Prin aceasta se poate 57 ameliora relaţia profesor-elev, se poate facilita integrarea elevului în clasă. Profesorul poate acţiona pentru a pune în valoare trăsăturile pozitive, favorizante din punct de vedere educaţional şi pentru a compensa, modela sau combate aspectele negative. Tipuri temperamentale Aceste elemente au fost remarcate încă din antichitate şi au fost studiate de o serie de gânditori ai epocii. Poate cele mai „vechi” tipuri temperamentale sunt cele „clasice” propuse de către marele medic al antichităţii Hippocrat (470-377 î.Ch.): coleric sangvinic, flegmatic, melancolic. Trebuie arătat faptul că din concepţia lui Hippocrat au fost păstrate doar denumirile şi descrierile celor patru tipuri, renunţându-se la explicaţiile propuse de marele medic deoarece acestea erau naive. Cele patru tipuri temperamentale sunt: 1. tipul coleric este reprezentat de persoanele emotive, inconstante şi oscilante din punctul de vedere al trăirilor, irascibile, care au tendinţa de a exagera în tot ce fac; foarte expresive, aceste persoane îşi exteriorizează uşor trăirile; 2. tipul sangvinic caracterizează o persoană echilibrată, vioaie, foarte mobilă, dominată de o bună dispoziţie constantă şi care se adaptează uşor; marea mobilitate a sangvinicilor îi poate face uneori nestatornici şi imprevizibili; 3. tipul flegmatic se caracterizează prin calm; este persoana lentă, imperturbabilă, relativ puţin comunicativă şi greu adaptabilă; acest tip are însă o forţă interioară deosebită, prin care poate obţine performanţă în sarcinile de lungă durată; 4. tipul melancolic este asemănător cu flegmaticul, calm, lent, inexpresiv, puţin comunicativ, dar îi lipseşte forţa şi vigoarea; este tipul sensibil, emotiv, cu o viaţă interioară agitată; melancolicii au o încredere redusă în forţele proprii şi, în general, suferă de diverse complexe de inferioritate. În practică, tipurile temperamentale pure sunt rare. Cei mai mulţi dintre oameni au însuşiri combinate ce aparţin mai multor tipuri; cele dominante dau caracteristica temperamentală generală. O altă cunoscută teorie care descrie tipurile temperamentale îi aparţine lui Ernst Kretschmer, care, la sfârşitul sec. al XIX-lea propunea o abordare care realizează un paralelism între constituţia corporală a unei persoane şi manifestările de ordin psihic-temperamental. El distinge între tipul picnic, tipul astenic (leptozom) şi tipul atletic: 1. tipul picnic este reprezentat de individul mijlociu de statură, cu tendinţe de exces ponderal, cu mâini şi picioare scurte, abdomen şi torace bine dezvoltat; din punct de vedere psihic, acestui tip uman îi sunt asociate o serie de trăsături psihice reunite în aşa-numitul tip ciclotimic caracterizat prin: vioiciune, mobilitate, optimism, sociabilitate, dar şi superficialitate în relaţiile sociale, înclinaţie spre concesii şi compromisuri; 2. tipul astenic este slab, înalt, cu mâini şi picioare lungi şi subţiri fiind caracterizat printr-un profil psihologic denumit schizotimic reprezentat printr-o serie de trăsături cum ar fi: interiorizare, sensibilitate, meticulozitate şi ambiţie (care poate însă ascunde anumite complexe de inferioritate); 3. tipul atletic este individul cu o dezvoltare fizică armonioasă, cu un sistem osos masiv şi un sistem muscular bine dezvoltat, rezistent la solicitări şi la efort; din punct de vedere psihic, acest individ uman este echilibrat, fără „asperităţi sau devieri” deosebite. Diferenţele temperamentale între indivizi au fost studiate şi de fiziologul rus Pavlov. În concepţia sa, indivizii umani sunt diferiţi în funcţie de 3 caracteristici ale sistemului nervos central ( 1. forţa sau energia sistemului nervos se exprimă prin rezistenţa la excitanţi sau la conflicte; din această perspectivă vorbim de sistem nervos puternic şi sistem nervos slab; 2. mobilitatea vizează dinamica proceselor nervoase, uşurinţa de a trece de la excitaţie la inhibiţie şi invers; dacă trecerea este rapidă, sistemul nervos este mobil, iar dacă trecerea este lentă, sistemul este inert; 3. echilibrul sistemului nervos se referă la repartiţia excitaţiei şi 58 inhibiţiei; dacă acestea au forţe egale, sistemul nervos este echilibrat iar când predomină excitaţia, sistemul este neechilibrat). Din combinarea acestor însuşiri rezultă patru tipuri de sistem nervos care sunt corelate de Pavlov cu cele patru temperamente descrise de Hippocrate astfel: – tipul puternic – neechilibrat – excitabil (corelat cu temperamentul coleric); – tipul puternic – echilibrat – mobil (corelat cu temperamentul sangvinic); – tipul puternic – echilibrat – inert (corelat cu temperamentul flegmatic); – tipul slab (corelat cu temperamentul melancolic). Pentru a putea descrie mai bine universul complex al temperamentului uman, se cuvine să amintim aici o contribuţie extrem de importantă în ceea ce priveşte conturarea unei imagini asupra tipurilor temperamentale. Psihologul elveţian Karl Jung a pus în evidenţă două caracteristici native ale indivizilor umani: introversiunea şi extroversiunea. Pe această bază, el a descris trei tipuri umane: 1. tipul introvertit, la care predomină preocuparea pentru viaţa interioară; el trăieşte în lumea sa, şi comunică prea puţin cu lumea exterioară; 2. tipul extravertit, care trăieşte în exterior, este comunicativ cu cei din jur, deschis către mediu şi către semeni; 3. tipul ambivert la care există o preocupare egală atât pentru lumea interioară cât şi pentru lumea exterioară. O clasificare ceva mai extinsă, care încearcă să realizeze o discriminare mai fină între tipurile temperamentale a fost propusă de şcoala caracterologică franco-olandeză (Heymans, Wiersma, Le Senne, G. Berger). În esenţă, concepţia acestora porneşte de la faptul că există trei factori care definesc individul uman: emotivitatea, activitatea şi ecoul sau răsunetul. Din această perspectivă, indivizii umani pot fi emotivi sau neemotivi, activi sau neactivi, primari sau secundari. Prin combinarea acestor şase caracteristici pot rezulta opt tipuri temperamentale distincte: pasionat, coleric, sentimental, nervos, flegmatic, sangvinic, apatic şi amorf. Pentru încadrarea indivizilor umani în aceste tipuri, autorii francezi au elaborat şi un chestionar, relativ simplu şi uşor de aplicat. În cazul în care nu există condiţiile pentru aplicarea acestui chestionar, dintr-o perspectivă practică, utilă profesorului sau antrenorului, poate fi evidenţiată o metodă facilă de încadrare în tipurile umane prezentate. Dintre cei trei factori utilizaţi în conturarea tipurilor temperamentale, doi pot fi relativ uşor evidenţiaţi. Astfel, aproape orice profesor poate spune despre un copil dacă este sau nu emotiv, dacă este sau nu activ. Reţinând astfel doar aceşti doi factori (emotivitatea şi activitatea), cele opt tipuri temperamentale se reduc doar la patru: 1. emotivii inactivi includ nervoşii adică indivizii care reacţionează rapid la evenimente şi sentimentalii care reacţionează lent; 2. emotivii activi în care se includ colericii, cu reacţii explozive şi pasionaţii care au reacţii mai lente; 3. neemotivii activi care îi cuprind pe sangvinici care au reacţii echilibrate şi pe flegmatici care au multă forţă dar sunt lenţi; 4. neemotivii inactivi adică amorfii ancoraţi în prezent şi apaticii a căror lipsă de energie este dublată şi de reacţiile extrem de lente. Ţinând seama de faptul că aceste două caracteristici (activitate, emotivitate) sunt evidente încă de la vârste mici, profesorii pot lua din timp măsuri pentru stimularea controlul şi utilizarea acestora. Astfel, activii vor fi direcţionaţi către activităţi care să le potenţeze capacităţile şi să le permită achiziţii pozitive în domeniul psihomotor. În acelaşi timp, inactivii au nevoie de o stimulare permanentă şi de supraveghere, pentru a-şi îndeplini sarcinile. În mod corespunzător, şi în cazul emotivilor activitatea trebuie să fie orientată spre o depăşire a barierelor şi spre o „călire” psihică. Activităţile în grup şi cele orientate spre 59 integrare socială pot fi extrem de eficiente în aceste cazuri. Şi pentru neemotivi, activităţile de grup şi activităţile sociale pot duce la o creştere a responsabilităţii acestor indivizi. Activitate practică: Utilizând tipologiile de mai sus, încercaţi să caracterizaţi din punct de vedere temperamental, copiii din cadrul unei clase şcolare. 3.Caracterul Termenul caracter provine din limba greacă şi înseamnă "pecete". Astfel, caracterul desemnează ansamblul însuşirilor psihice care privesc relaţiile unei persoane cu semenii săi şi valorile după care se conduce. Spre deosebire de temperament, care stabileşte forma manifestărilor noastre, caracterul reflectă latura de conţinut, de esenţă a personalităţii şi impune valorizarea etică a comportamentului. Faţă de temperament, care-şi are determinarea în ereditatea individului, caracterul se referă la partea dobândită a personalităţii umane, la elementele socio – morale şi volitive. În timp ce temperamentul este în cea mai mare parte înnăscut, caracterul se formează pe parcursul vieţii prin integrarea individului în sistemul relaţiilor sociale, prin interiorizarea valorilor promovate de familie, grup de prieteni, societate, prin însuşirea unor modalităţi de comportament. Caracterul este o instanţă de control şi valorificare a trăsăturilor temperamentale. El reglează din interior concordanţa şi compatibilitatea conduitei cu exigenţele şi normele promovate sau impuse la un moment dat de societate. Din perspectiva psihologiei personalităţii, atunci când se vorbeşte despre caracter, se aduce în discuţie, printre altele, sistemul de valori al persoanei. În sens psihologic, caracterul desemnează atributele durabile, care diferenţiază o persoană sau care compun identitatea acelei persoane. Caracterul poate fi văzut ca o dimensiune a eului care este responsabilă de comportamentul etic. Ca latură relaţională a personalităţii, ,,responsabilă” de felul în care oamenii interacţionează unii cu alţii în cadrul societăţii, caracterul a fost definit ca un mod de a fi al omului, ca o structură psihică complexă, prin intermediul căreia se filtrează cerinţele externe şi în funcţie de care se elaborează reacţiile de răspuns. Întrucât caracterul exprimă valoarea morală, personală a omului, a mai fost denumit şi profilul psiho -moral al acestuia, evaluat, în principal, după criterii de unitate, consistenţă şi stabilitate. Caracterul reprezintă configuraţia sau structura psihica individuală, relativ stabilă şi definitorie pentru om, cu mare valoare adaptativă, deoarece pune în contact individul cu realitatea, facilitându-i stabilirea relaţiilor, orientarea şi comportarea potrivit specificului sau individual. În sens restrâns noţiunea de caracter desemnează un ansamblu închegat de atitudini şi trăsături, care determină un mod relativ stabil de orientare şi raportare a omului la ceilalţi semeni, la societate în ansamblu şi la sine însuşi. În accepţiune extinsă, caracterul exprimă schema logică de organizare a profilului psiho - social al personalităţii, considerat din perspectiva unor norme şi criterii valorice. Toate aceste ,,elemente” sunt corelate şi integrate intr-o structură funcţională unitară, prin intermediul unui mecanism de selecţie, apreciere şi valorizare. În stabilirea structurii caracterului, avem în vedere, în primul rând, atitudinile stabile şi trăsăturile caracteriale care sunt proprii unei anumite persoane. Atitudinea exprimă o modalitate de raportare a individului faţă de lumea exterioară şi faţă de sine. Se acceptă, în general, că există trei mari categorii de atitudini: 1. atitudinea faţă de sine (modestie, orgoliu, demnitate sau sentimente de culpabilitate sau inferioritate); 2. atitudinea faţă de ceilalţi şi faţă de societate; 3. atitudinea faţă de activitate. 60 Alături de atitudini, care exprimă orientarea persoanei, în componenţa caracterului intră şi trăsăturile de voinţă, cele care asigură traducerea în fapt a intenţiilor şi mobilizarea resurselor personalităţii pentru a face faţă solicitărilor. Trăsăturile de voinţă constituie componenta executorie a caracterului. Caracterul nu se prezintă ca un simplu conglomerat de trăsături, ci ca un sistem organizat şi bine structurat. Modalitatea cea mai eficientă de cunoaştere şi evaluare a caracterului o reprezintă analiza actelor de conduită în situaţii sociale. Evident, se pot utiliza şi teste de personalitate dar repertoriul acestora privind caracterul este destul de sărac. Preocupările pentru cunoaşterea şi evidenţierea trăsăturilor de caracter şi a relaţiilor dintre ele sunt prezente încă din antichitate. Ceea ce trebuie remarcat este faptul că aceste preocupări s-au materializat mai ales în scrieri şi opere literare. Chiar şi aşa, diverşi autori, plecând de la predominanţa unor trăsături caracteriale asupra altora, au propus adevărate tipologii caracteriale. Caracterul se manifestă numai în situaţiile sociale. El se structurează în interacţiunea individului cu mediul socio-cultural, ca mecanism specific de relaţionare şi adaptare la particularităţile şi exigentele acestui mediu. În formarea trăsăturilor de caracter un rol important îl au: familia prin modelele de conduită pe care le oferă şi prin valorile pe care le promovează, mediul şcolar, grupul de prieteni, mediul social, în general. Integrat în aceste relaţii, copilul găseşte un sistem de norme, valori şi modele de comportament la care caută să se adapteze. Caracterul se formează de-a lungul întregii vieţi a individului astfel că acesta poate fi modelat continuu prin activităţi educative. În primul rând, şcoala are un rol foarte important în modelarea caracterului elevilor. Profesorul trebuie să plece de la ideea că trăsăturile caracteriale au ca suport deprinderile şi obişnuinţele de comportare ale omului în situaţiile concrete de viaţă. Formulând anumite solicitări faţă de elevi şi, mai ales, punându-i în situaţia de a exersa, de a acţiona în consens cu normele promovate de societate, profesorul poate contribui la formarea şi consolidarea unor trăsături pozitive de caracter. Aceste acţiuni sunt cu atât mai eficiente cu cât vârsta elevului este mai mică. La vârste mici, modelarea caracterială, care se desfăşoară pe coordonatele afective şi motivaţionale, este relativ uşor de realizat. În plus, autoritatea adultului este foarte puternică şi permite această modelare. Un alt element important care influenţează caracterul elevilor este modelul oferit de profesor, competenţa şi autoritatea morală a acestuia. Preadolescenţa şi adolescenţa sunt etape de căutare a unor repere, a unor modele, iar profesorul poate fi, de multe ori, un astfel de model. De aceea, atitudinea obiectivă, nepărtinitoare, principialitatea, respectarea cuvântului dat sunt trăsături ce trebuie să-l definească pe profesor în relaţiile cu elevii săi. Influenţarea şi schimbarea caracterului unui copil este mai facilă şi mai rapidă atunci când această activitate se desfăşoară în grup. Grupul şcolar promovează sau sancţionează comportamente ale membrilor, generează valori şi norme de grup. Din această perspectivă, profesorul trebuie să cunoască şi să realizeze activităţi în grupul şi cu grupul şcolar. Temă de reflexie: Cum poate influenţa profesorul formarea caracterului elevilor săi? Argumentaţi! 4. Aptitudinile Problema definirii aptitudinilor În literatura psihologică există o varietate de opinii ce au în vedere descrierea aptitudinilor;astfel, în unele manuale de psihologie, prin aptitudine sunt denumite o serie de "realităţi" psihice şi psihofiziologice, reprezentate de predispoziţii sau de capacităţi; în alte 61 lucrări pot fi întâlnite informaţii referitoare la "măsurarea aptitudinilor", dar nu şi la conceptul general de aptitudine. Ţinând cont de aceste aspecte, aptitudinile pot fi definite în relaţie cu alte concepte psihologice. O primă abordare propusă de către psihologul francez Henri Pieron (1881-1964) defineşte aptitudinile prin opoziţie cu capacităţile: ''Aptitudinea este substratul congenital al unei capacităţi, preexistând acesteia din urmă, care va depinde de dezvoltarea naturală a aptitudinilor, de formaţia educativă, eventual, şi de exerciţiu; numai capacitatea poate fi obiectul unei aprecieri directe, aptitudinea fiind o virtualitate”. O asemenea manieră de definire a aptitudinilor sugerează existenţa unei relaţii ca de la parte la întreg, aptitudinea putând fi considerată doar ca un segment al capacităţii, care alături de aptitudini cuprinde şi alte segmente. Evident că intre aptitudini şi capacităţi nu există doar diferenţe de sferă. O altă manieră de definire raportează aptitudinilor la finalitatea funcţionării lor. Atunci când definesc aptitudinile, cei mai mulţi psihologi se referă la rezultatul obţinut în urma intrării lor în funcţiune. Un celebru reprezentant al psihologiei funcţionaliste, Édouard Claparède (1873-1940) susţinea faptul că finalitatea aptitudinilor reprezintă obţinerea unui randament superior mediei, într-un anume domeniu de activitate: „aptitudinea este orice însuşire psihică sau fizica considerată sub unghiul randamentului”. În acest context, noţiunea de randament se referă atât la cantitatea, calitatea activităţilor subiectului cât şi la rapiditatea cu care se desfăşoară activitatea. Mai recent noţiunea de randament a fost înlocuită cu cea de „comportament eficient”. Cu toate ca accentul pus pe randament sau pe comportamentul eficient, ca note definitorii este ale aptitudinii este binevenit, se pierde din vedere natura şi specificitatea psihologica. În sfârşit, aptitudinile pot fi definite prin sesizarea conţinutului lor specific. În structura aptitudinilor se introduc o multitudine de componente psihice (informaţii, deprinderi, interese, capacitaţi), care îi extind aria de cuprindere şi de explicare. În felul acesta, apare însă un nou pericol: acela de a lărgi nepermis de mult sfera noţiunii de aptitudini, fapt care conduce la confundarea aptitudinilor cu alte componente ale vieţii psihice. Fiecare dintre cele trei maniere de definire a aptitudinilor atrage atenţia asupra unor caracteristici ale acestora, dar nici una dintre ele nu soluţionează complet problema. De aceea o perspectivă raţională este aceea dată de definiţia propusă de M. Zlate2 „aptitudinile reprezintă un complex de procese şi însuşiri psihice individuale, structurate într-un mod original, care permite efectuarea cu succes a anumitor activităţi”. Această definiţie este una operaţională deoarece răspunde la întrebarea: ,,ce poate şi ce face efectiv un anumit individ în cadrul activităţii pe care o desfăşoară?” şi se leagă întotdeauna de performanţa şi eficienţă. De aici rezultă că orice aptitudine pune în evidenţă un aspect absolut şi unul relativ. Aspectul absolut rezidă în ceea ce un subiect luat separat, reuşeşte să facă într-o sarcina sau situaţie dată: (rezultatul nul indică absenţa aptitudinii, în timp ce rezultatul pozitiv indică prezenţa aptitudinii. Aspectul relativ indică faptul cât de mult şi cât de bine realizează subiectul o activitate în raport cu alţii şi ce poziţie ocupă individul într-o clasificare valorică. Putem astfel concluziona că, în sens larg, termenul de aptitudine exprimă potenţialul adaptativ general al individului uman, pe baza căruia el reuşeşte să facă faţă mai mult sau mai puţin bine situaţiilor şi solicitărilor externe şi sa-şi satisfacă stările de necesitate. În sens restrâns, termenul de aptitudine este aplicabil numai omului şi desemnează un potenţial instrumental - adaptativ care permite celui care îl posedă realizarea, într-unul sau în mai multe domenii de activitate recunoscute social, a unor performanţe superioare mediei 2 Profesor la Facultatea de Psihologie a Universităţii din Bucureşti 62 comune. Aptitudinea nu este reductibilă la un proces psihic particular, oricare ar fi acesta: percepţie, memorie, gândire, imaginaţie. Nu orice însuşire psihică este o aptitudine, ci numai cea care îi diferenţiază pe oameni în privinţa posibilităţii de a atinge performanţe superioare în diverse activităţi. Unele însuşiri sau componente psihice ale persoanei (cunoştinţe, priceperi, deprinderi) asigură şi ele îndeplinirea activităţii, însă la un nivel mediu, obişnuit, uneori chiar automatizat şi stereotipizat, de aceea nu trebuie confundate cu aptitudinile. Pot fi considerate aptitudini acele însuşiri aranjate într-o anumită configuraţie, care permit obţinerea de performanţe superioare. Nu însuşirile izolate, separate unele de altele, constituie aptitudini, ci doar cele care se leagă unele de altele, se îmbină şi se sintetizează într-un tot unitar. Aşadar, pentru ca o însuşire psihică să fie aptitudine trebuie sa satisfacă o serie de cerinţe: - să fie individuală, şi să permită diferenţierea în planul randamentului activităţii; - să asigure efectiv finalitatea activităţii; - să contribuie la realizarea unui nivel calitativ superior al activităţii; - să dispună de un mare grad de operaţionalitate şi eficienţă. Un rol aparte, în configurarea unui anumit profil al aptitudinilor, îl au şi deprinderile. Cele două componente psihice par a fi total opuse. Deprinderile sunt componente automatizate ale activităţii care asigură realizarea activităţii la acelaşi nivel şi pe măsură ce se elaborează, îşi reduc numărul proceselor psihice implicate. Aptitudinile sunt componente plastice, maleabile ce conduc la perfecţionarea activităţii, care pe măsură ce se formează îşi amplifică şi îşi complică structura internă. Pentru a fixa mai exact relaţia dintre cele două concepte, trebuie spus că deprinderile sunt încadrate în aptitudini, ele devenind elemente operaţionale ale aptitudinilor, mărind în felul acesta productivitatea. Nu orice deprindere este favorabilă aptitudinilor, ci doar cea corect, adecvat formată; o deprindere insuficient consolidată sau greşit elaborată poate perturba sau inhiba aptitudinile. Dacă luăm viaţa omului în ansamblul ei, putem constata că aptitudinea are o istorie, care poate fi rezumată în trei stadii: de structurare şi maturizare; de optim funcţional; de regresie. Luate în accepţiune restrânsa, aptitudinile au, în general, o apariţie precoce. Viteza lor de dezvoltare nu este identică la toţi indivizii. Evoluţia aptitudinilor nu are un caracter rectiliniu. Există vârste critice, când apariţia unor noi nevoi, a unor tendinţe, este acompaniată de trecerea în stare latentă sau cu regresia temporara a aptitudinilor manifestate anterior. Referitor la fundamentul aptitudinilor, au existat atât partizani ai concepţiei conform căreia acestea ar fi înnăscute, dar şi specialişti care au demonstrat că aptitudinile sunt dobândite sub influenţa mediului şi a activităţii depuse. Evident, adevărul se găseşte undeva la mijloc, atitudinile având atât o componentă înnăscută dar şi una dobândită sub influenţele mediului. Mai mult, trebuie subliniat faptul că în procesul formării aptitudinilor contează nu atât ereditatea sau mediul, cât calitatea lor. O ereditate precară, asociată unor condiţii sociale extrem de favorabile, nu va putea conduce la formarea unor aptitudini. Pe de altă parte, o ereditate superioară va fi neputincioasă dacă condiţiile de mediu sunt nesatisfăcătoare. Astfel, când calitatea celor două categorii de factori (ereditari şi de mediu) este mult prea diferită, polarizată chiar, efectele asupra aptitudinilor sunt nefavorabile. Ideal ar fi ca factorii ereditari şi cei sociali sa coincidă din punct de vedere al calităţii lor, atunci performanţele fiind maxime. Temă de reflexie: Care sunt diferenţele dintre aptitudini şi însuşiri psihice? 63 Clasificarea aptitudinilor În context psihologic pot fi amintite mai multe tipuri de aptitudini. În primul rând, putem vorbi despre: aptitudini complexe şi aptitudini simple. A. Aptitudinile complexe sunt cele care oferă posibilitatea îndeplinirii unor activităţi complexe, cu rezultate deosebite; astfel de aptitudini sunt: aptitudinea tehnică, aptitudinea ştiinţifică, aptitudinea managerială aptitudinea muzicală, aptitudinea sportivă. Ele sunt structuri instrumentale ale personalităţii care asigura obţinerea unor performante deasupra mediei în anumite sfere particulare de activitate profesională. Acest tip de aptitudini sunt susţinute din interior de predispoziţii ereditare pregnant diferenţiate şi de mare intensitate, care dictează direcţia de evoluţie a personalităţii, sensibilizarea în raport cu multitudinea influenţelor mediului extern. Conform modelului multifactorial al personalităţii, ele se bazează pe acţiunea unor factori specifici. Nivelul cel mai înalt la care se poate realiza dezvoltarea şi integrarea aptitudinilor speciale şi a celor generale este cel al talentului şi geniului. Talentul reprezintă o formă calitativ superioară de manifestare a aptitudinilor complexe. El se deosebeşte de aşa numita „aptitudine pentru un domeniu” printr-un grad mult mai înalt de dezvoltare a acestor aptitudini dar, mai ales, prin îmbinarea lor corespunzătoare, ceea ce face posibilă creaţia de valori noi şi originale. În structura talentului, trăsăturile de personalitate (pasiunea, voinţa, interesele, activismul, orientarea axiologică) au o pondere mai mare decât în structura aptitudinilor. O aptitudine bine dezvoltată putem găsi la un număr mare de persoane, dar talente găsim doar uneori. Forma cea mai înaltă de dezvoltare a aptitudinilor o reprezintă geniul. Performanţele geniului se disting nu numai prin noutate şi originalitate, ci şi prin faptul că revoluţionează un anumit domeniu al cunoaşterii umane, pune bazele unui nou curent, unui nou mod de gândire, deschide calea realizării unor produse de importanţă istorică pentru viaţa societăţii. Atât talentul, cât şi geniul se distanţează semnificativ prin performanţele lor de restul reprezentanţilor unui anumit domeniu. Din perspectivă educaţională trebuie amintit faptul că notele şcolare nu au o valoare predictivă în privinţa manifestării unor talente. Prin urmare, uneori talentul se manifestă numai după ce apar anumite condiţii ale activităţii în care personalitatea îşi poate pune în valoare posibilităţile sale reale. B. Aptitudinile simple permit şi favorizează realizarea unui număr foarte mare de activităţi; acestea, la rândul lor, sunt de trei tipuri: (1) aptitudini generale, care sunt prezente în aproape toate domeniile de activitate; (2) aptitudinile de grup care permit atingerea performanţei într-un grup de activităţi; (3) aptitudinile specifice, sunt foarte puţin răspândite şi sunt caracteristice unui domeniu foarte restrâns de activitate şi definesc o capabilitate extrem de restrânsă. Există însă opinii ştiinţifice care contestă existenţa acestui tip de aptitudini şi din acest motiv nu vom insista asupra lor. (1) Aptitudinea generală este socotită acea aptitudine care este solicitată şi intervine în orice fel de activitate a omului sau în rezolvarea unor clase diferite de sarcini. Au existat numeroase controverse şi dezbateri în ceea ce priveşte numărul sau conţinutul aptitudinilor cu caracter general. Astăzi, se acceptă faptul că există doar o singură aptitudine generală şi aceasta este inteligenţa. Inteligenţa reprezintă „o aptitudine generală care contribuie la formarea capacităţilor şi la adaptarea cognitivă a individului la situaţii noi”(Cosmovici, 1974). (2) Aptitudinile de grup sunt acele aptitudini care permit atingerea performanţei într-un grup de activităţi. Dintre acestea fac parte: • factorul verbal (V) care se referă la capacitatea de a înţelege rapid sensul cuvintelor şi frazelor; 64 • factorul fluiditate verbală (W) se traduce prin capacitatea de exprimare verbală; • factorul numeric (N) care exprimă capacitatea de a lucra cu cifrele; • factorul perceptiv (P) care se referă la o capacitate neurosenzorială ce face posibile percepţii rapide şi detaliate; • factorul reprezentare spaţială (S) care exprimă capacitatea de a imagina obiectele în spaţiu; • factorul dexteritate manuală (M) care se traduce prin capacitatea de a mânui şi utiliza diferite obiecte; dintr-un anume punct de vedere aceasta este, mai degrabă, o caracteristică psihomotorie decât una cognitivă. Aspecte concrete privind dezvoltarea aptitudinilor elevilor În formarea şi dezvoltarea aptitudinilor elevilor, un rol foarte important revine profesorului. Preocupările profesorului, indiferent de domeniul specialităţii sale, trebuie orientate într-o serie de direcţii care pot viza aspecte educaţionale concrete. 1. Depistarea potenţialului aptitudinal şi al capacităţilor elevilor cu care lucrează. Acest lucru se face fie direct, de către profesor, prin observarea activităţii elevilor şi prin analiza produselor acestei activităţi, fie prin aplicarea unor teste de aptitudini. Aplicarea acestor teste trebuie să fie realizată de către psihologii şcolari specializaţi. 2. Adaptarea conţinutului disciplinelor de învăţământ şi a metodelor didactice utilizate de către profesor, în funcţie de aptitudinile manifestate de către elevi. 3. Organizarea unor activităţi educative informale variate: olimpiade, concursuri, cercuri ştiinţifice, excursii şi vizite tematice, care să permită dezvoltarea acestor componente aptitudinale ale personalităţii. 4. Intervenţia profesorului în ceea ce priveşte dezvoltarea aptitudinilor elevilor trebuie să ţină cont de o serie de elemente care ţin de caracteristicile de dezvoltare ale copiilor. Au fost astfel evidenţiate o serie de perioade de vârstă care sunt favorabile dezvoltării unor aptitudini. Astfel, aptitudinile artistice (muzică, pictură), aptitudinile sportive (gimnastică) şi aptitudinile lingvistice (învăţarea limbilor străine), se pot dezvolta foarte bine la vârste mici când receptivitatea şi plasticitatea sunt sporite. Cu alte cuvinte, acţiunea educatorului şi a familiei trebuie să aibă loc la momentul optim, altfel riscăm ca un anumit potenţial ereditar, în absenţa exerciţiului, a învăţării, să rămână nevalorificat. Pe de altă parte, unele aptitudini speciale, cum ar fi aptitudinile ştiinţifice, literare, care sunt determinate în mare măsură de factori externi, adică de contactul cu lumea culturii şi a civilizaţiei, se pot dezvolta la vârste mai înaintate. Cunoaşterea aptitudinilor elevilor, crearea condiţiilor favorabile pentru dezvoltarea acestora ţine, în esenţă, de măiestria pedagogică a profesorului. Temă de reflexie: Ce tipuri de aptitudini sunt implicate în cadrul procesului şcolar? Exemplificaţi! 5. Inteligenţa – aptitudine generală Unul dintre marii psihologi ai educaţiei, Lee Cronbach (1916-2001) spunea despre inteligenţă că aceasta „ nu este un lucru (în sensul încercărilor de a determina un contur precis al acesteia) ci este un stil de muncă”. Termenul de inteligenţă provine de la latinescul intelligere, care înseamnă a relaţiona, a organiza sau de la interlegere, care presupune stabilirea de relaţii între relaţii. Chiar terminologia sugerează că inteligenţa depăşeşte gândirea care se limitează la stabilirea relaţiilor dintre însuşirile esenţiale ale obiectelor şi fenomenelor şi nu a relaţiilor dintre relaţii. 65 Când vorbim despre inteligenţă ca sistem complex de operaţii care condiţionează modul general de abordare şi soluţionare a celor mai diverse sarcini şi situaţii problematice, avem în vedere operaţii şi abilităţi, cum ar fi: adaptarea la situaţii noi, generalizarea şi deducţia, corelarea şi integrarea într-un tot unitar a părţilor relativ disparate, anticiparea deznodământului consecinţelor, compararea rapidă a variantelor acţionale şi reţinerea celei optime, rezolvarea uşoară şi corectă a unor probleme cu grad crescânde de dificultate. Toate aceste operaţii şi abilitaţi relevă cel puţin trei caracteristici fundamentale ale inteligenţei: (a) capacitatea ei de a soluţiona situaţiile noi, cele vechi, familiare, fiind soluţionate cu ajutorul deprinderilor, obişnuinţelor; (b)rapiditatea, supleţea, mobilitatea, flexibilitatea ei; (c) adaptabilitatea adecvată şi eficienţa la împrejurări. Inteligenţa apare deci ca o calitate a întregii activităţi mentale, ca expresia organizării superioare a tuturor proceselor psihice. Când vorbim de inteligenţă ca o aptitudine generală, avem în vedere implicarea ei cu succes în foarte multe activităţi şi vizăm nu atât conţinutul şi structura ei psihologică, ci finalitatea ei. O asemenea accepţiune este însă limitată deoarece ştim ca există nu numai o inteligenţă generală, cu ajutorul căreia rezolvam cu succes o multitudine de activităţi, ci şi forme specializate de inteligenţă (teoretică, practică, socială, tehnică, ştiinţifica) ce permit finalizarea cu succes doar a unui singur tip de activităţi. Howard Gardner (n. 1943), un reputat specialist în psihologie educaţională de la Harvard, concepe inteligenţa ca fiind „ capacitatea de a rezolva probleme sau de a modela anumite produse valorizate in unul sau mai multe contexte culturale”. Toate acestea i-au permis lui Gardner să introducă în lucrarea Frames of Mind (1983) conceptul de inteligenţă multiplă (emoţională). Autorul citat susţine că nu este realist să se vorbească doar despre un singur tip de inteligenţă, (aceea de tip logico-matematic) şi că indivizii umani sunt diferiţi în ceea ce priveşte „profilul, înfăţişarea” inteligenţei personale El propune astfel şapte tipuri de inteligenţă: lingvistică, logico-matematică, spaţială, muzicală, kinestezică, interpersonală, intrapersonală. Aceste forme de inteligenţă care variază de la individ la individ şi de la cultură la cultură sunt descrise astfel: - Inteligenţa lingvistică – capacitatea de a învăţa foarte uşor o limba străină sau de a dezvolta un vocabular foarte bogat. - Inteligenţa logico-matematică – capacitatea de a rezolva cu uşurinţă probleme şi de a te simţi foarte confortabil atunci când se lucrează cu numere; aceasta este cea care determină obţinerea unor scoruri foarte mari la testele care măsoară coeficientul de inteligenţă tradiţional. - Inteligenţa muzicală – capacitatea de a identifica şi reţine uşor o melodie, de a recunoaşte stilul unui compozitor sau diverse partituri muzicale. - Inteligenţa kinestezică – capacitatea de a utiliza corpul cu precizie, coordonând mişcările foarte bine şi, în acelaşi timp, putând să înţeleagă rapid toate nuanţele unei mişcări. - Inteligenţa spaţială - capacitatea de a vedea structuri şi forme cu precizie; cei care posedă acest tip de inteligenţă se exprimă foarte uşor prin desene, fotografii sau sculpturi. - Inteligenţa interpersonală – se referă la capacităţile care ajută individul să înţeleagă sentimentele, intenţiile, motivaţiile, dorinţele celor din jur şi care permit o relaţionare de succes cu cei din jur. - Inteligenţa intrapersonală – priveşte capacitatea persoanei de a se înţelege pe sine, de a-şi evalua şi estima corect propriile sentimente şi motivaţii. Acest tip de inteligenţă priveşte dezvoltarea unui model de lucru eficient din perspectivă individuală. Primele două tipuri de inteligenţă sunt cele care sunt valorificate şi valorizate în mod tradiţional în şcoală; următoarele trei sunt, în mod obişnuit asociate cu artele iar ultimele două constituie ceea ce autorul denumea „inteligenţele personale”, responsabile într-o proporţie covârşitoare de succesul profesional. 66 Mai târziu, autorul încearcă să propună şi alte tipuri de inteligenţă. După îndelungate decantări şi reinterpretări, în lucrarea „Intelligence reframed: Multiple intelligences for the 21st century” (1999) Gardner va mai adăuga doar un singur tip de inteligenţă la cele şapte anterior propuse: - Inteligenţa naturalistă – cea care permite individului să recunoască, să categorizeze şi să distingă diverse caracteristici ale mediului; acest tip de inteligenţă combină capacitatea de a reliefa esenţialul şi de a caracteriza rolurile valorizate în diverse culturi. Gardner aduce două categorii de dovezi în sprijinul concepţiei sale. El observă că în cazul unor probleme privind traume fizice (tumori, traume cerebrale) formele de inteligenţă nu sunt afectate în mod egal. Lucrând cu copii supradotaţi, el a constatat că cei care sunt precoci într-o arie (deci într-un tip de inteligenţă) nu sunt înzestraţi în altele. Uneori chiar aşa-numiţii „savanţii idioţi” au, ocazional, abilităţi extraordinare într-o anumită arie corticală (mai ales pentru calculul matematic). El propune, de aceea, înlocuirea coeficientului de inteligenţă Q.I cu un profil intelectual, respectiv cu un coeficient al inteligenţei emoţionale Q.E. Redusă la esenţă, inteligenţa emoţională are trei componente: cunoaşterea propriilor emoţii, „gestionarea” acestora şi înţelegerea şi luarea în considerare a emoţiilor celorlalţi. Presupunând că emoţiile pot fi conştientizate în totalitate, în ciuda faptului că unele dintre ele spun despre noi lucruri pe care nu am vrea sa le auzim, apar o serie de dificultăţi privitoare la dezvoltarea capacităţilor personale de a le gestiona în mod constructiv în vederea atingerii unui anumit scop. În acest proces este esenţială înţelegerea faptului că orice emoţie are atât o latură pozitivă, cât şi una negativă, iar acest lucru este valabil şi în cazul emoţiilor considerate în mod tradiţional negative, aşa cum ar fi, de exemplu mânia. Dacă latura negativă a mâniei este legată de faptul ca îi îndepărtează pe cei din jur, tensionează corpul şi afectează raţiunea, latura pozitiva priveşte funcţia auto-protectoare pe care aceasta o are pentru individ, precum şi capacitatea de a îl mobiliza pentru acţiune. De abia după ce aceste etape sunt parcurse, se poate vorbi de înţelegerea şi luarea în considerare a emoţiilor celor din jur. Un aspect interesant îl reprezintă faptul că, spre deosebire de inteligenţa logico-matematică, cea care suferă modificări nesemnificative o dată cu sfârşitul adolescenţei, inteligenţa emoţională se poate dezvolta de-a lungul timpului, fără limita de vârsta, cu condiţia ca să îi fie acordată atenţia şi eforturile necesare. Temă de reflexie: De ce este considerată inteligenţa unica aptitudine generală? Care dintre tipurile de inteligenţă credeţi că este mai implicat în activitatea informatică? De ce? Modele explicative ale inteligenţei Modelul psihometric îşi are originea în cercetările asupra intelectului copiilor realizate de psihologul francez Alfred Binet (1857-1911). Acesta, împreună cu Theodore Simon (1873-1961), imaginează o suită de probe care aproximează compoziţia operatorie a intelectului (spirit de observaţie, memorie, raţionament, vocabular, cunoştinţe etc.). Acestea sunt dispuse într-un instrument de măsură care poartă denumirea de Scara metrică a inteligenţei Binet-Simon (1905). Câţiva ani mai târziu, în 1912, psihologul german W.Stern a propus măsurarea coeficientului de inteligenţă (QI) care se calculează după formula: vârsta mintală (VMi) QI = X 100 vârsta cronologică (VCr) Acest coeficient oferă o imagine asupra dezvoltării inteligenţei. Astfel, un coeficient de 100 indică o dezvoltare normală a inteligenţei (vârsta mentală este egală cu vârsta 67 cronologică), un QI mai mare de 100 indică o inteligenţă superioară mediei, iar un QI mai mic de 100 indică o inteligenţă inferioară mediei. Ceva mai târziu, psihologul american Lewis Terman (1877-1956) de la Universitatea Stanford, revizuieşte scara lui Binet şi o introduce în America sub numele de Scala Stanford -Binet (1916). Terman arată ca vârsta mentală este distanţa parcursă între vârsta noului născut şi inteligenţa adultă, iar Q.I.-ul este viteza, adică raportul dintre distanţa parcursa şi timpul necesar parcurgerii ei, cu alte cuvinte, raportul dintre vârsta mentală şi vârsta cronologică. Începând din anii '30, psihologul David Wechsler (1896-1981) continuă cercetările lui Terman, realizând o scală a inteligenţei pentru copii (Wechsler Intelligence Scale for Children WISC, 1949) şi mai apoi una pentru adulţi (Wechsler Adult Intelligence Scale WAIS, 1955). Aceste două scale sunt considerate şi astăzi instrumente de bază în stabilirea coeficienţilor de inteligenţă. Cercetările asupra măsurării inteligenţei au marcat într-o manieră semnificativă cercetările psihologice ale primei jumătăţi a sec. al XX-lea. Deşi astăzi psihometria nu mai are aceeaşi „greutate” mai ales odată cu impunerea unor noi modele explicative şi de cercetare privind inteligenţa umană, este cert că introducerea noţiunii de coeficient de inteligenţă (ca raport de vârsta mentală şi vârsta cronologică multiplicat cu 100) rămâne o achiziţie mai mult decât semnificativă în psihologie. Modelul factorial reprezintă o continuare şi adâncire a modelului psihometric. După impunerea modelului psihometric, psihologii au început să fie interesaţi nu numai de instrumentul de măsurare a inteligentei, cât şi de modul de prelucrare a rezultatelor obţinute în urma aplicării testelor de inteligenţă. Una dintre modalităţile concrete de prelucrare a rezultatelor a fost analiza factorială, metodă propusă încă din anul 1904 de către psihologul englez Charles Spearman (1863-1945). Corelând rezultatele obţinute la o serie de teste de inteligenţă Spearman a evidenţiat o relaţie „perfectă” fapt care i-a permis să concluzioneze că activităţile intelectuale, oricât de diverse ar fi, conţin un factor comun, expresie a unei capacităţi intelectuale omogene. Acest factor, pe care l-a denumit factorul „g” se suprapune perfect peste ceea se numeşte „inteligenţă generală”. Cercetări ulterioare i-au permis evidenţierea altor aspecte astfel încât a fost formulată „teoria factorială asupra inteligenţei” (teoria celor doi factori ai inteligenţei). Conform acestei teorii performanţa în orice act intelectual este în fapt o combinaţie între factorul „g” care este acelaşi în toate actele intelectuale şi un factor specific „s” care este diferit de la un act intelectual la altul. Mai târziu, psihologul american L.L. Thurstone (1887-1955), dezvoltând diferite procedee de analiză factorială, a evidenţiat opt factori comuni în spatele factorului „g” (inteligenţa generală) care au fost denumiţi de către el „abilităţi mentale primare”. Cel care a excelat în multiplicarea şi diversificarea factorilor este J.P. Guilford (1897-1988) care a propus un model morfologic al inteligenţei. Mai târziu, s-a impus şi o tendinţă de aşezare ierarhică, preocupată atât de înmulţirea cantitativă a factorilor, dar şi de înlănţuirea şi ierarhizarea lor. Modelele factoriale ale inteligenţei, pe lângă rigurozitatea prelucrărilor matematice, aduc o nouă viziune asupra inteligentei şi anume interpretarea ei dintr-o perspectivă structurală. Modelul genetic depăşeşte viziunile psihometrice şi factoriale, fiind preocupat de problema genezei inteligentei. Cel care ilustrează prin cercetările sale cel mai bine acest model este Jean Piaget, a cărui concepţie a fost prezentată într-un capitol anterior. În lucrarea sa Psihologia inteligentei (1947), Piaget susţine că inteligenţa este o relaţie adaptativă, printre între organism şi lucrurile din mediu. Modelul psihocognitivist este complementar modelelor psihometrice şi factoriale şi în esenţă îşi propune problema descifrării mecanismelor prin care se realizează cunoaşterea, prin care sunt soluţionate problemele. În plus, modelul cognitivist caută să răspundă la întrebarea „de ce?” funcţionează inteligenţa într-un fel sau altul? Inteligenţa are funcţii de culegere de informaţii, de prelucrare a lor şi de decizie, de aceea, ea poate fi tratată în termenii procesării 68 informaţiilor. Din perspectiva acestei teorii în loc de a descrie mintea în termenii unor moduri diferite de inteligenţă, este mai eficace descrierea ei în termenii procesării informaţiilor, unde fiecare pas al procesului reprezintă o componentă diferenţiată a intelectului. Specificul noului model al inteligenţei constă în a descrie paşii sau procesele mentale care dau naştere oricărei instanţe a comportamentului inteligent. Contribuţiile în domeniul psihocognitivist sunt numeroase şi de aceea vom prezenta doar concepţia lui Robert Sternberg (n. 1949) care pleacă de la ideea că inteligenţa depinde de operaţiile cognitive simple, dar nu se identifică cu ele. Autorul american s-a orientat astfel, spre descoperirea componentelor cognitive complexe ale inteligenţei: (a) metacomponentele (procese de mare complexitate care intervin în planificarea, conducerea şi luarea deciziei); (b) componentele performanţei (ca mijloace sau proceduri subordonate strategiilor de soluţionare); (c) componentele achiziţiei informaţiilor (cele care intervin în colectarea, încadrarea selectivă, combinarea şi compararea selectiva a informaţiilor). În 1996, Sternberg propune un nou „profil” al inteligenţei prin intermediul teoriei inteligenţei de succes. Această nouă teorie susţine existenţa a „doar” trei forme ale inteligenţei: analitică, creativă şi practică. În afara acestor modele mai pot fi citate: modelul neuropsihologic ( care descrie inteligenţa în termenii ariilor fizice ale creierului); în această categorie intră şi cercetările lui Howard Gardner care a ajuns la concluzia existenţei „inteligenţelor multiple” la care ne-am referit mai înainte; modelul ecologic (care presupune studiul inteligenţei în contextul ei ambiental, firesc de operare). Temă de reflexie: Care sunt principalele modele explicative ale inteligenţei? Inteligenţa şi dezvoltarea acesteia în context şcolar Deşi inteligenţa este o parte, o latură a personalităţii, ea intră în interacţiune nu doar cu fiecare dintre celelalte laturi ale acesteia, ci şi cu întregul, care este însăşi personalitatea. Din această perspectivă, relaţiile dintre inteligenţă şi personalitate şi forma acestora, ne pot da o serie de sugestii educaţionale foarte interesante. Astfel, precizia îndeplinirii unei activităţi depinde de inteligenţă, în timp ce calitatea rezultatului, depinde de personalitate; tendinţele caracteriale sunt cele care îl fac pe elev să prefere spontan fie securitatea unei metodei verificate, fie riscul căutării unei metode noi şi implicit al progresului; aceasta explică de ce unii elevi inteligenţi fac erori, pe când alţii, cu nivel de inteligenţă mediu, nu comit erori. Rapiditatea în rezolvarea unei probleme depinde de inteligenţă, în timp ce efortul depus pentru rezolvare depinde de personalitate; inteligenţa este cea care determină formularea corectă a unei sarcini (probleme), în schimb, voinţa, perseverenţa, capacitatea de ataşare de sarcină, de a-i consacra cea mai mare parte a timpului vor asigura finalizarea ei corespunzătoare; astfel se explică de ce unii elevi buni la învăţătură nu sunt în mod necesar inteligenţi, în timp ce alţii extrem de inteligenţi, nu strălucesc din punctul de vedere al rezultatelor şcolare. Asocierea imaginilor sau ideilor (creativitatea) depinde de inteligenţă în timp ce supleţea sau rigurozitatea asocierilor depinde de personalitate, de stilul său. La unii elevi, există un flux de operaţii mintale nereglate de ordinea sau de necesitatea obiectivă fapt ce le asigură producţia de idei noi deosebite, pe când la alţii întâlnim un lanţ ordonat şi precis de operaţii fapt ce caracterizează un stil intelectual riguros dar nu neapărat creativ. Nivelul de dezvoltare (înalt, mediu, scăzut) este o trăsătură intrinsecă a inteligenţei, dar modul de utilizare al acesteia este influenţat de personalitate. Sunt elevi cu nivel înalt de inteligenţa pe care îl folosesc, însă, în sarcini minore; alţii, cu nivel mai scăzut de inteligenţă, conştienţi însă de aceste limite, se orientează spre activităţi mai importante dar pe care le pot îndeplini şi de aceea par a fi mult mai productivi decât primii. Nu sunt puţine cazurile în care 69 elevi cu rezultate bune la testul de inteligenţă nu obţin rezultate la învăţătură pe măsura posibilităţilor lor. Şi invers, există elevi cu o capacitate limitată, care însă muncesc din greu şi care pot să realizeze mai mult decât se aşteaptă de la ei. Pentru un educator, apariţia unor discordanţe radicale între nivelul intelectual şi randamentul la învăţătură trebuie să fie un semnal de alarmă asupra existenţei unei situaţii care necesită o investigaţie mai amănunţită. Să nu uităm însă că deşi inteligenţa este un factor important al reuşitei şcolare, ea nu este singurul factor care o influenţează. Motivaţia, deprinderile de a învăţa, calitatea predării, relaţiile profesor-elev, condiţiile din familie, precum şi alte variabile similare influenţează modul în care elevul îşi îndeplineşte sarcinile şcolare. O realitate pe care o scot în evidenţă testele de inteligenţă este aceea a existenţei diferenţelor individuale în ceea ce priveşte nivelul inteligenţei. Coeficienţii de inteligenţă se distribuie pe o linie continuă, de la deficienţa mintală până la capacitate intelectuală înaltă. Aceste diferenţe se constată în mod regulat în şcoală, deoarece copiii cu niveluri intelectuale diferite progresează în ritmuri diferite. Cunoaşterea acestor diferenţe individuale în activitatea intelectuală este o condiţie a desfăşurării cu succes a programelor educaţionale. A nu ţine seama de ele înseamnă a nu obţine efectele calitative aşteptate. Respectarea diferenţelor individuale se poate face de către profesor prin distribuirea unor sarcini de învăţare adaptate nivelului intelectual al elevilor. Este important să se cunoască cât mai devreme posibil copiii care au dificultăţi de învăţare din cauza deficienţei mentale, fie pentru a le oferi o educaţie integrată care să-i facă să beneficieze cât mai mult de posibilităţile lor, fie pentru a-i orienta către un învăţământ special. Aceste cazuri trebuie semnalate psihologului şcolar. În clasa şcolară pot exista şi copii cu un nivel ridicat al inteligenţei (supradotaţii), care, de asemenea, necesită o atenţie specială. Problema educării copiilor supradotaţi este controversată. Există opinii care susţin că aceştia ar trebui să beneficieze de programe educative speciale (clase speciale, instrucţie accelerată, adică posibilitatea de a parcurge două clase într-un an, admiterea devansată în învăţământul superior, cursuri speciale în afara programului şcolar). Alte poziţii afirmă că un astfel de tratament este discriminator pentru elevii obişnuiţi şi că şcolile pentru cei dotaţi le cultivă acestora sentimente de superioritate şi de elitism. Sintetizând, se poate spune că diferenţele individuale în privinţa inteligenţei impun adaptarea conţinuturilor de învăţare la nivelul intelectual al copiilor, elaborarea unor tehnici şi metode adecvate de instruire, precum şi profesori special pregătiţi pentru educarea acestora. Multitudinea interpretărilor şi abordărilor inteligenţei a stârnit, evident şi interesul psihologilor educaţiei. În acest context s-a dezvoltat unul dintre cele mai generoase modele asupra inteligenţei în context educaţional, şi anume cel propus de către M. Martinez, cunoscut sub numele de Modelul celor 3E. „Generozitatea” acestei noi teorii cognitive asupra inteligenţei umane rezidă tocmai în premisele de la care pleacă autorul acesteia. Atunci când inteligenţa este concepută ca un set de competenţe specifice, iar testele de inteligenţă nu fac decât să măsoare nivelul de dezvoltare al acestor competenţe, concluzia este una extrem de atractivă şi de incitantă: inteligenţa poate fi învăţată. Aşa cum în şcoală sunt deprinse şi acumulate diferite cunoştinţe, tot şcoala poate fi cea care ar putea contribui la dezvoltarea competenţelor care stau la baza inteligenţei umane. Altfel spus, inteligenţa nu este doar o condiţie pentru actul educaţional, ci poate fi şi un rezultat al acestuia. Ideea nu este de loc nouă; încă din timpul lui Binet a devenit clar faptul că inteligenţa este şi un produs al educaţiei, sau, mai exact, al tuturor experienţelor care au valoare educativă. În acest context, susţine autorul, scopurile educaţiei s-ar putea transforma astfel încât să includă dezvoltarea inteligenţei elevilor şi studenţilor ca scop principal. Fără a nega determinarea genetică a inteligenţei, autorul depăşeşte uşor această faţetă, accentuând în schimb latura dobândită a acesteia. De aceea se poate vorbi în contextul acestei teorii despre o „educabilitate” a 70 inteligenţei. Modelul propus aduce în discuţie trei calităţi ale inteligenţei considerate esenţiale. În primul rând, autorul vorbeşte despre calitatea inteligenţei de a fi Entelică. Sensul restrâns al acestei calităţi se referă la urmărirea şi la atingerea scopurilor (găsirea soluţiilor) în cazul rezolvării unor probleme. În sens mai larg însă, această calitate generală a inteligenţei poate fi văzută ca fiind una care permite adaptarea dar şi modelarea mediului înconjurător, prin rezolvarea de probleme, în conformitate cu potenţialul individual. Este o viziune generoasă şi deschisă către educaţie, care îmbină rigoarea teoriilor ştiinţifice cu un optimism pedagogic bine fundamentat. Cea de-a doua calitate a inteligenţei umane este Eficienţa. Autorul este de părere că inteligenţa umană se află într-o strânsă relaţie cu sistemul individual de procesare a informaţiilor. Eficienţa acestui sistem depinde de eficienţa parametrilor care au legătură cu obţinerea, prelucrarea şi stocarea informaţiilor. Toţi aceşti parametri pot fi grupaţi, în concepţia autorului, în trei categorii largi care se referă la capacitatea de judecare, la reprezentări şi la memorie. În sfârşit, în concepţia autorului, inteligenţa este Evaluativă. Această calitate a inteligenţei este evidentă, mai ales din perspectiva procesării informaţiilor şi a utilizării acestora. Din punct de vedere strict psihologic, această calitate a inteligenţei pare a fi cea mai speculativă, ea nefiind susţinută ştiinţific. Dintr-o altă perspectivă însă, Martinez susţine, pe bună dreptate, că indivizii umani au tendinţa de a evalua şi de a îmbunătăţi calitatea informaţiilor şi cunoştinţelor pe care le achiziţionează prin construirea unor scheme sau modele cognitive. Acest lucru a fost evidenţiat şi de alţi autori care au susţinut că oamenii au tendinţa de a reduce imensul număr de stimuli şi informaţii care îi “bombardează”, la un număr “manevrabil” de generalizări abstracte sau scheme. De aceea, pare rezonabilă regândirea sensului pe care îl acordăm cuvântului educaţie, pentru a cuprinde întreaga varietate de experienţe care pot ajuta individul uman pentru a-şi educa inteligenţa, pentru fi eficient şi pentru a evolua cu succes într-o societate în continuă căutare de perfecţiune. În acest fel, educatorilor le revine responsabilitatea unor decizii instrucţionale în concordanţă cu nevoia de dezvoltare a inteligenţei umane. Exerciţii şi Întrebări 1.De ce este necesar ca profesorul să cunoască temperamentul elevilor săi? 2. Care sunt principalele atitudini care pot fi dezvoltate în procesul şcolar? 3. În ce direcţie poate acţiona profesorul pentru a cunoaşte şi dezvolta aptitudinile elevilor? 4. Comentaţi adecvarea modelului inteligenţelor emoţionale la mediul educaţional. 5. Comentaţi expresia „ inteligenţa poate fi educată”! 71 Capitolul VIII CARACTERISTICILE VÂRSTELOR ŞCOLARE Cunoaşterea elevilor este, aşa după cum s-a putut observa din cele prezentate până acum, constituie un important atu în activitatea educaţională a profesorilor. În literatura de specialitate sunt utilizate trei delimitări în cadrul vârstelor şcolare: 7-11 ani, 12-15 ani şi 16-18 ani. Deşi cumva artificiale, aceste grupe de vârstă au unele caracteristici care trebuie cunoscute şi de care trebuie să se ţină seama în cadrul activităţilor şcolare. În continuare vor fi prezentate pentru fiecare nivel atât încadrarea generală cât şi caracterizarea analitică, cu observaţia că prima etapă de vârstă, cea a şcolarului mic, va fi prezentată mai sumar, datorită faptului că aceasta corespunde ciclului primar, etapă puţin acoperită de activitatea profesorului. Particularităţile de vârstă ale elevilor, ca prob1emă pedagogică, pun în faţa cercetătorului două probleme esenţiale: stabilirea unui criteriu ştiinţific în vederea delimitării stadiilor sau vârstelor copilului; stabilirea caracteristicilor psiho-fizice ale fiecărei vârste şi elaborarea pe această bază a normelor de educaţie corespunzătoare. 1. Etapa de vârstă 7-11 ani (a şcolarului mic) În acest stadiu al dezvoltării psihosociale copilul este marcat de coordonatele “hărnicie vs. inferioritate” (Cosmovici, Iacob, T. Cozma). În acest sens este important de oferit copiilor o activitate constructivă limitând comparaţiile între cei buni şi cei mai puţin buni. Fondul de dezvoltare fizică şi fiziologică pe care se produce această schimbare trebuie bine cunoscut şi valorificat de către educator. Un puseu de creştere apare acum la majoritatea fetelor şi începe la o parte din băieţi. Fetele trăiesc acest puseu de creştere cu doi ani mai devreme. Unele încep la 9 ani şi jumătate, dar media de vârstă este la 10 ani şi jumătate. Acest decalaj între sexe poate crea sentimente de frustrare pentru ambele categorii. În această perioadă, pe plan fizic şi fiziologic, copilul creşte în înălţime aproximativ cu 4-5 cm anual. Din cauza aceasta sistemul osos este încă fragil şi lesne se pot produce fracturi, luxaţii sau deformări ale coloanei vertebrale. Ca urmare, educatorul va fi atent la sarcini1e fizice la care este supus copilul, la jocurile lui şi la poziţia în bancă. Greutatea capului este prea mare în comparaţie cu rezistenţa vertebre1or gâtu1ui. De aici, tendinţa de aplecare deasupra băncii, favorizând deformarea coloanei vertebrale, ceea ce implică permanenta corectare a poziţiei. Creşterea în înălţime şi greutate reclamă corelarea lor cu dezvoltarea generală a copilului, iar sistemele respirator şi circulator sunt încă insuficient dezvoltate. De aceea, viaţa statică din şcoală trebuie completată cu un regim raţional, în primul rând de educaţie fizică: gimnastică, alergări, jocuri. De asemenea, trebuie ţinut seama de creşterea creierului copilului ajungând către greutatea medie a creierului omului adult, ceea ce îi dă posibilitatea unei activităţi intelectuale sistematice şi din ce în ce mai complete. Trebuie respectate însă anumite regu1i de igienă mintală specifice acestei vârste: să se asigure copilului 9-10 ore de somn, temele pentru acasă să reclame 2-2 1/2 ore, copilul să nu citească seara târziu şi să nu urmărească până la ore târzii emisiunile de televiziune sau filme video etc. Din punct de vedere cognitiv aceasta este vârsta „intereselor tehno-cognitive, socio-concrete şi intelectual-concrete (după Henri Wallon). Este pentru prima oară când copilul trebuie să se supună necesităţii de a memora, a gândi, a clasifica, a participa la emoţiile grupului, renunţând la egocentrismul vârstei anterioare, prin încadrare în viaţa grupului organizat şi prin continuarea socializării primare, începute încă în vârsta anterioară. 72 Pe plan psihologic, copilul este încă în faza de acumulare de cunoştinţe concrete, drept pentru care, învăţământul trebuie să se adreseze în primul rând simţurilor lui, să-i dezvolte capacitatea de a percepe. Ca urmare, se recomandă ca lecţiile să fie însoţite de material didactic – intuitiv, propriu pentru această vârstă. Tendinţa copilului spre cunoaşterea concretă a lumii îi determină o vie capacitate de percepţie. Percepţiile lui sunt încă superficiale şi fluctuante. Educatorul trebuie să-l ajute să treacă la percepţii diferenţiate şi la observarea a ceea ce este esenţial în obiecte şi fenomene. Atenţia copilului este preponderent spontană, provocată de puterea de atracţie a obiectelor exterioare. Educatorul trebuie să-1 ajute să-şi formeze, puţin câte puţin, capacitatea de atenţie voluntară, selectivă, să poată urmări prin efort voluntar lecţia, să fie atent la tema pe care o efectuează. Memoria reprezintă o înclinaţie vizibilă spre înregistrarea mecanică, alături de o mare plasticitate. Copilul poate învăţa repede, dar uită tot atât de repede. Ca urmare, se impune prezenţa zilnică a exerciţiului de repetare şi de orientare a copilului spre memorarea incipient logică. Gândirea copilului la vârsta de 7 ani încă este concretă şi în acelaşi timp superficială, pripită. În cursul primelor clase, copilul trebuie ridicat - prin exerciţiu - la capacitatea de a gândi coerent şi cel puţin ordonat. Calea principală pentru aceasta este îndrumarea spre reproducerea cunoştinţelor prin cuvinte proprii, spre formularea generalizării clare, prin lecţii cu caracter sistematic. Exprimarea rezultatelor gândirii copiilor constă adesea în idei izolate. Pentru îmbunătăţire este indicată îndrumarea lor să susţină, oral sau în scris, mici expuneri închegate. La rândul ei, afectivitatea la această vârstă poate lua forma sentimentelor superioare, de preţuire faţă de adevăr, bine, dreptate, de ataşament faţă de grup sau faţă de prieteni. Lipsindu-le însă puterea de discernământ, copiii pot să comită şi greşeli. Prieteniile, cel puţin, se încheagă pe bază de criterii exterioare: vecinătatea, jocul împreună etc., copilul neputând aprecia şi urmările acestor criterii. În consecinţă, învăţătorul poate interveni în prieteniile copiilor, sprijinindu-le sau desfăcându-le după necesităţile educative. În sfera intereselor copilului trebuie să le avem în vedere pe cele de cunoaştere, aşa cum se pot manifesta la această vârstă. Acestea trebuiesc sporite mereu prin angajarea continuă a gândirii în lecţii şi prin crearea, în cadrul acestora, a ocaziilor de satisfacţie în planul realizării intelectuale. Apar acum şi interesele pentru lectură ale copiilor. Ei preferă, de regulă, cărţi cu conţinut normativ şi emoţional. Întâmpină însă dificultăţi în selectarea şi înţelegerea lor, de unde şi necesitatea sprijinului din partea educatorului, ştiut fiind că, încă de acum trebuie concepută iniţierea copiilor în lectura sistematică, potrivit cu vârsta lor. Acum se formează grupurile de prieteni şi cele de ostilitate. De multe ori ele se constituie pe baza rivalităţii fete – băieţi. La această vârstă copiii agreează jocurile şi activităţile organizate sub formă de joc, în grupuri mici, dar ei sunt prea adesea acaparaţi de respectarea regulilor sau de spiritul de echipă. Centrarea pe sarcină poate cădea pe plan secund. La început copiilor le vine greu să înţeleagă de ce şi cum trebuie adaptate regulile la diferite situaţii. Mai târziu apare înţelegerea şi mai ales stabilirea normelor grupului. După ce copilul atinge vârsta de 10 ani este indicată încurajarea lui de a participa la crearea unor noi reguli. Copiii nu numai că devin mai dispuşi să înţeleagă şi să accepte regulile bazate pe înţelegerile mutuale, între covârstnici, ci pot fi încurajaţi să treacă de la gândirea moral convenţională la cea postconvenţională. Tradiţional această etapă de vârstă este considerată ca fiind una a echilibrului afectiv. Două probleme reţin însă atenţia: delincvenţa juvenilă şi tulburările comportamentale. În ambele cazuri este implicată problematica afectivă şi în principal frustrarea. Astfel unii copii pot căuta recunoaştere şi satisfacţie în alt cadru decât cel şcolar. 73 2. Etapa de vârstă 12-15 ani (preadolescenţa) Din punctul de vedere a dezvoltării psihosociale acest stadiu este caracterizat de identitatea/confuzia rolurilor sociale (Cosmovici, Iacob, 1998). Independenţa crescândă duce la primele gânduri privind identitatea. Preocuparea faţă de prezentarea de sine şi rolurile de sex este mai mare decât aceea pentru orientarea vocaţională. Din punctul de vedere al dezvoltării cognitive are loc debutul operaţiilor formale. Creşte abilitatea de analiză mentală, de testare deductivă a ipotezelor. Creşte posibilitatea de a gândi regulile drept înţelegeri mutuale flexibile. Regulile “oficiale” sunt încă ascultate încă din respect faţă de autoritate sau din dorinţa de a-i impresiona pe ceilalţi. Puseul de creştere şi pubertatea influenţează multe aspecte ale comportamentului. Colegii încep să fie factor de socializare şi influenţare comportamentală într-o mai mare măsură decât părinţii. Acceptarea de către covârstnici reprezintă o miză. Cele mai multe fete îşi încheie puseul de creştere la începutul acestei perioade. În cazul băieţilor însă acesta nu se încheie înainte de 14-15 ani. Regulile grupului devin sursa generală a regulilor de comportament. Dezvoltarea unui cod comportamental specific trebuie văzută ca o tentativă de câştigare a independenţei, obligatorie statutului de adult şi care merită încurajare. Conformismul la normele grupului îmbracă forme diverse, de la îmbrăcăminte şi până la jargonul verbal sau gestual. Această caracteristică îi poate face pe unii preadolescenţi extrem de virulenţi în raportarea la cei aflaţi, sau consideraţi a fi în poziţii minoritare. Devine dificilă menţinerea eficienţei activităţii şi chiar a limitelor bunului simţ într-o interacţiune de grup. În ciuda aparenţelor, la această vârstă elevii sunt preocupaţi foarte mult de ceea ce gândesc ceilalţi despre ei. Prieteniile, dar şi supărările şi certurile sunt mai intense şi cu urmări mai profunde. Această perioadă este caracterizată de stări depresive sau de confuzie şi anxietate. Impulsivitatea, necenzurată încă suficient de autoinhibiţiile impuse de normele sociale, poate fi la originea fenomenelor de vandalism cu care şcoala începe să se confrunte într-o măsură tot mai mare. Definită uneori în termeni de criză, alteori dimpotrivă, preadolescenţa reprezintă totuşi o vârstă de tranziţie între copilărie şi adolescenţa propriu-zisă, marcată de profunde schimbări, atât sub aspect biofizic, cât şi sub aspect psihosocial. Aceste transformări fac ca preadolescenţii să nu mai fie copii în înţelesul strict al cuvântului, dar nici adulţi. Preadolescentul nu mai este copil, el are deja o experienţă destul de mare de viaţă, uneori o experienţă dură, dar nici un adult pentru că dezvoltarea lui nu s-a desăvârşit. Particularitatea specifică psihologiei acestei vârste de trecere constă în faptul că aceasta este psihologia unui semicopil, a unui semiadult. Dezechilibre multiple, începând cu cele de ordin fizic şi neurohormonal care determină şi complică o viaţă psihică până acum liniştită, fac din această vârstă o adevărată “vârstă ingrată”, preadolescentul dorind să se afirme, să fie admis cât mai repede printre adulţi. El nu mai poate trăi cu iluziile cu care trăieşte un copil, el are cu totul alte interese. Faptul că preadolescenţa este privită şi, de cele mai multe ori, tratată ca o vârstă critică, se datorează în special faptului că vârsta anterioară se caracterizează printr-un echilibru fizic şi psihic aproape perfect, reprezentând o etapă din viaţa copilului care se desfăşoară fără prea mari probleme atât pentru şcoală cât şi pentru familie. Tânărul ajuns în pragul maturităţii, nu se mai auto-percepe inferior (are aceeaşi înălţime cu mama, vocea se schimbă şi devine ca a tatălui, etc.) începe să lupte pentru afirmarea, în faţa tuturor, a noului său statut şi o va face copilăreşte, însă plin de seriozitate şi importanţă. M. Debesse, vorbind despre “criza de originalitate juvenilă”, arată că aceasta nu este decât unul din modurile de afirmare alături de altele, în care transformările sunt mai puţin violente şi mai regulate. 74 În afara multiplelor transformări ce au loc la toate nivelele, în această perioadă asistăm la o dezvoltare fizică generală. Caracterul dominant al dezvoltării fizice constă în transformări mari şi bruşte, care au drept consecinţă pe de o parte contradicţii de conduită, pe de altă parte scăderea rezistenţei organismului la îmbolnăviri. Schimbarea aspectului exterior îl face pe preadolescent să-şi orienteze atenţia mai mult spre propriul corp. În această perioadă a vieţii sale băiatul prezintă un amestec incoerent de copilărie şi virilitate, dispoziţii ridicole, pilozitate facială, braţele îi sunt mai lungi decât trunchiul. Fata are picioare lungi, mâini subţiri, corpul rău desenat, întreaga conformaţie lăsând impresia unei fiinţe “deşirate”. Amândoi sunt dizarmonici fizic, dar şi psihic. Se observă astfel treceri de la rapiditatea mişcărilor la încetineală, de la activitate la inactivitate. Brutali, instabili, excesivi sau stângaci, copiii la această vârstă sunt “dovada” rupturii de echilibru. Restructurarea generală (organică şi psihică) se datorează în principal, pe de o parte procesului de maturizare sexuală (au loc în sistemul nervos şi endocrin), iar pe de altă parte procesului de maturizare biopsihică a gândirii. Sub influenţa hormonilor sexuali apar caracterele sexuale secundare. Saltul realizat prin procesul de maturizare sexuală este interpretat de unii autori ca o criză în formarea personalităţii umane – criza pubertară. Dezvoltarea cognitivă capătă noi accente la această vârstă. În sfârşit gândirea face, din punct de vedere structural, saltul la maturitate prin trecerea de la stadiul operaţiilor concrete (concret-intuitive) la stadiul operaţiilor formale, propoziţionale (general-abstracte, formal-logice, verbal-simbolice). Studiată temeinic de J. Piaget, evoluţia intelectuală a copilului de la 11-12 ani la 14-15 ani face un pas hotărâtor care ar fi desprinderea de concret. Preadolescenţa ar fi tocmai această eliberare a concretului în folosul intereselor orientate spre trecut şi spre viitor, vârsta marilor idealuri sau începutul “teoriilor” care se adaugă la adaptările prezente la real. Astfel, saltul afectiv şi social al preadolescenţei este esenţial condiţionat de o transformare a gândirii care să facă posibilă manipularea ipotezelor şi raţionamentelor în propoziţiile desprinse de constatarea concretă şi actuală. Printr-o diferenţiere a formei şi conţinutului, subiectul devine capabil să raţioneze asupra unor propoziţii în care el nu crede încă, adică pe care el le consideră pure ipoteze, el devine capabil să tragă concluziile necesare din adevărurile posibile. Acest fapt este după J. Piaget “începutul gândirii ipotetico-deductive sau formale”, esenţială pentru dezvoltarea funcţiei intelectuale. Alături de maturizarea gândirii, toate celelalte procese psihice cunosc mari transformări, fiind diferite calitativ de cele ale perioadei anterioare. Percepţia, deşi rămâne predominant analitică, se apropie şi mai mult de forma sa dezvoltată, matură, fiind deja mai bine organizată. Memoria logică trece definitiv pe primul loc faţă de cea mecanică. Datorită creşterii în dificultate a sarcinilor şcolare, dezvoltarea memoriei logice apare ca o necesitate, acum subiectul încercând gruparea materialului în unităţi cu sens spre a fi fixat şi reţinut un timp îndelungat. La fel se întâmplă cu imaginaţia creatoare faţă de cea reproductivă. Limbajul devine mai precis, mai nuanţat, incluzând termeni specifici (literari, tehnici, etc.). Voinţa este mai bine orientată, preadolescentul dându-şi seama că orice acţiune se face în vederea atingerii unui scop. Această vârstă se face sub semnul dorinţei de independenţă şi afirmare prin activităţi care solicită eforturi deosebite, traducându-se uneori prin încăpăţânare şi tendinţa spre contradicţie. Viaţa afectivă înregistrează şi ea transformări semnificative. Astfel, încep să se formeze sentimentele morale, precum şi cele intelectuale şi estetice. Sentimentul de prietenie, pe lângă forma de camaraderie, îmbracă şi alte forme, cu totul noi. Pe de o parte, în raport cu acelaşi sex se caută un “prieten adevărat” şi anume un prieten sincer, în care să aibă toată încrederea. Acesta este preferat părinţilor, care încă nu s-au obişnuit să îl trateze ca pe un adult şi care, în viziunea proprie, se opun dorinţei sale de independenţă. De aceea, opoziţia 75 preadolescentului apare mai frecvent faţă de familie. Pe de altă parte, în raport cu sexul opus începe să se manifeste din plin sentimentul de iubire. Dar, instabilitatea afectivă este o marcă a acestei vârste, prieteniile fiind frecvent abandonate. Fenomenul nu ţine atât de tendinţa erotică, cât de sporirea exigenţei faţă de prietenia / iubirea “veritabilă”. În ceea ce priveşte personalitatea, apar o serie de însuşiri care îl diferenţiază net pe tânărul preadolescent de copilul dinainte. Între acestea, ca o caracteristică generală, specifică vârstei, este apariţia unor modificări ale caracterului, prin accentuarea unor însuşiri care, prin permanentizare tind să se transforme în trăsături stabile caracteriale. Dar aceste modificări ale caracterului nu sunt obligatorii, ele există mai mult ca o tendinţă; apariţia, direcţia şi modul lor concret de manifestare în conduită depind de situaţie şi de structura de ansamblu a personalităţii subiectului în care se refractă influenţele exercitate. Pe lângă modificările de caracter care pot lua o direcţie pozitivă sau negativă în forme multiple şi variate, în funcţie de un ansamblu complex de situaţii şi de factori, tot în această perioadă se constată o creştere a sugestibilităţii. Preadolescentul este mai influenţabil decât înainte. În general, sugestibilitatea descreşte continuu din copilărie până la maturitate, dar există două reveniri, două momente de accentuare a sugestibilităţii: la începutul vârstei şcolare şi în pubertate. Astfel, influenţa microgrupului social în care este inclus tânărul trebuie continuu ţinută sub observaţie discretă pentru a evita contagiunea prieteniilor dăunătoare. O altă trăsătură generală caracteristică preadolescenţei o reprezintă structurarea şi diversificarea intereselor. Din momentul în care preadolescentul începe să-şi construiască un sistem propriu de valori, să conştientizeze trebuinţa de cunoaştere ca scop al acţiunii prezentă la majoritatea tinerilor din jurul vârstei de 13-14 ani se poate vorbi de interes. Dezvoltarea morală în preadolescenţă este strâns legată de procesul de maturizare a gândirii. Astfel, dezvoltarea capacităţilor cognitive de judecată abstractă şi a posibilităţii de considerare a efectelor viitoare a acţiunilor personale are un impact major asupra judecăţii morale a preadolescentului. La această vârstă se face tot mai resimţită iniţiativa în aprecierea faptelor morale, în special ale celorlalţi. Orice atitudine şi judecată umană se structurează şi se orientează în raport cu o valoare, iar valoarea morală explică din punct de vedere generic relaţia individ – societate. Atitudinea morală constituie expresia integrării la nivel individual a valorilor morale ale societăţii în care trăieşte şi a echilibrării acestora în raporturile interpersonale. Făcând referire la perioada adolescenţei, Rousselet o cuprinde prin sintagma “criză morală”. După el, această “criză” comportă trei etape (perioade): perioada revoltei, perioada închiderii în sine, perioada exaltării. Preadolescenţa cuprinde prima etapă a acestei periodizări – revolta. Această “revoltă” juvenilă nu-şi limitează manifestările la refuzul de a se supune, ci îmbracă diferite forme, fuga de acasă devenind o modalitate extremă şi frecventă de manifestare. Dar, tânărul nu se revoltă numai împotriva familiei, ci şi împotriva moralei, a politeţei. Ajuns la această vârstă el se străduieşte să scape de toate constrângerile sociale şi morale susceptibile de a “sugruma” personalitatea lui născândă. Revoltându-se contra “tabuurilor” şi interdicţiilor care i s-au impus în perioada copilăriei, viitorul adult îşi formează conştiinţa normativă şi motivaţională orientată către negarea şi respingerea modelelor adultului şi implicit căutarea şi afirmarea unor modele culturale proprii. Am putea afirma că, însoţită de modificări ale inteligenţei, afectivităţii şi personalităţii de adaptare a unor noi roluri sociale, acum se formează adevărata conştiinţă socială. Kohlberg (1981), analizând dezvoltarea morală la diferite vârste, afirmă că indivizii trec prin stadii de moralitate diferite, la fel ca şi în dezvoltarea cognitivă. Teoria lui cuprinde trei nivele: preconvenţional, convenţional şi postconvenţional. Majoritatea preadolescenţilor, afirmă L. Kohlberg, se situează la nivelul convenţional al judecăţii morale. Judecata convenţională a preadolescentului, în contrast cu judecata preconvenţională a copilului, care 76 în esenţă este nonmorală, are acceptate valorile şi standardele morale ale culturii în care individul trăieşte. Preadolescentul ştie când un act este drept, iar un act este drept când este în concordanţă cu regulile stabilite de societate. Comportamentul este “bun” când este în acord cu cererile promovate de membrii societăţii. Mai târziu, în adolescenţa propriu-zisă, tânărul va încerca să completeze sensul datoriei cu cel intern al onoarei. Decizia de supunere faţă de norma socială implică nu numai grija de a fi aprobat sau dezaprobat de ceilalţi, ci şi asumarea propriei vinovăţii. Analizând aceste puncte de vedere am putea afirma că dacă preadolescenţii resping uneori principiile morale şi uneori se comportă “pe dos”, ei nu fac aceasta pentru că neagă valoarea lor, ci pentru că vor să înţeleagă sensul acestora, acest fapt fiind o dovadă a interesului manifestat faţă de problemele morale mai degrabă decât reflectarea unor tendinţe antisociale profunde. Prin toate aceste accese stângace, însă, tânărul preadolescent încearcă să caute mai ales adevărul lucrurilor. El caută înţelegere şi ajutor pentru a scăpa de angoasa îndoielii de sine, iar indiferenţa este singura atitudine de care copiii au cu adevărat teamă (A. Berge). Activităţile centrate pe interesele reale ale vârstei, iniţiate de profesori pentru valorificarea timpului şcolar sau al celui liber al elevilor poate fi un factor de prevenire. Cheia reuşitei unui astfel de demers este excluderea formalismului şi a poziţiei autoritare, dorinţa reală a educatorului de a afla ce stimulează acum impulsivitatea, precum şi tactul relaţional, atitudini ce sunt percepute şi apreciate de elevi. 3. Etapa de vârstă 16-18 ani (adolescenţa) Mulţi adolescenţi ating în această perioadă parametrii maturizării fizice şi, virtual, aproape toţi îşi încheie puseul pubertar. În plan fizic şi fiziologic adolescentul este deja la nivelul omului matur, deşi aceasta nu înseamnă încheierea definitivă a dezvoltării. Este vorba de componentele care îl fac apt de activitate ca şi pe omul matur: sistemul osos, muscular, respirator, circulator, genital, nervos, ele urmând să se mai dezvolte încă în plan cantitativ. Modificările fizice din timpul pubertăţii au un impact puternic asupra psihicului, comportamentului şi relaţionării adolescentului. Un aspect ce este puternic influenţat este imaginea corporală. Perceperea greutăţii este importantă pentru fete, însă nu şi pentru băieţi. Pentru băieţi, maturizarea precoce are un impact pozitiv asupra imaginii de sine. Este o perioadă în care creşte interesul pentru sexul opus. În ce priveşte dezvoltarea psihică ea cunoaşte încheierea unor restructurări esenţiale, continuând din stadiile anterioare. Cunoaşterea pe ansamblu devine preponderent abstractă (dacă educaţia anterioară s-a desfăşurat normal), iar deprinderile de activitate intelectuală pot ajunge la performanţe apreciabile. Adolescentul este deja capabil să analizeze profund textul citit, să extragă idei, să formuleze planuri sau să se fo1osească de diverse modalităţi de uşurare a memorării (scheme mnemotehnice) sau de orientare strictă a ei în sens logic, în interesul durabilităţii. În relaţiile de prietenie ale perioadei, fetele simt nevoia angajării reale, fiind mult mai atente şi mai critice la aspectele pozitive şi negative ale unei relaţii. Anxietatea în legătură cu relaţionarea socială pare să fie mai prezentă în rândul lor, şi nu numai în cazul raportării la sexul opus. Abilităţile cognitive sunt mult mai dezvoltate acum. Este folosit raţionamentul ipotetico-deductiv, care implică găsirea unor soluţii ipotetice şi apoi formularea logică şi sistematică a unui plan pentru identificarea soluţiei corecte. Noile abilităţi cognitive le permit mai mult adolescenţilor decât să gândească sistematic şi logic. Ele au un impact puternic şi asupra multor alte aspecte. În adolescenţă se dezvoltă un egocentrism diferit de cel al copilului. Ei se simt observaţi şi consideră că ceilalţi îi judecă în mod critic. Aceasta explică şi 77 nevoia adolescenţilor de intimitate. Apar modificări şi la nivelul judecăţii morale. Acum problemele nu mai sunt privite “alb-negru” ci apar relativizările în funcţie de situaţie. Este vârsta unei adevărate explozii de interese: ştiinţifice, tehnice, artistice, politico-sociale, filosofice, profesionale, urmărind să descopere valorile general umane, iar prin intermediul lor să-şi găsească valoarea proprie. Interesele multiple ale adolescentului determină atracţia către o literatură de mare diversitate: literatura ştiinţifică şi istorică, filosofică, romanul social, sperând să-şi satisfacă astfel interesul de cunoaştere a problemelor mari ale lumii; biografiile oamenilor de seamă, romanul psihologic, poezia lirică, fiindcă în ele îşi caută lămurirea cu privire la propriile trăiri şi aspiraţii, încă insuficient conturate şi mai ales orientate spre sfere înalte, adesea nu destul de realiste. Un semn al acestei orientări spre singularitate este însăşi vorbirea, care devine nu rareori în mod deliberat şocantă, împestriţată, preţioasă, abundând în neologisme, existente sau inventate. Una dintre sarcinile majore în adolescenţă este formarea identităţii personale, o nouă înţelegere a sinelui ca fiind diferit de ceilalţi, dar în acelaşi timp integrat şi coerent de-a lungul timpului. Adolescenţii adoptă diferite strategii în stabilirea identităţii. Unii se retrag din calea provocărilor şi acceptă identitatea impusă de părinţi, alţii sunt copleşiţi de această sarcină, iar alţii progresează spre găsirea identităţii cu mai multe sau mai puţine ezitări. În timpul adolescenţei relaţia cu covârstnicii devine din ce în ce mai importantă pentru auto-explorarea sinelui şi achiziţiile identitare (Cosmovici, Iacob). Comparativ cu copiii mai mici, adolescenţii au o mai mare capacitate de înţelegere mutuală reală. Această capacitate este legată de noua dorinţă de împărtăşire în prietenii apropiate. Se restabilesc relaţiile intre sexe, mai întâi în grupuri apoi în cupluri. Trebuie menţionat, de asemenea, că în perioada adolescenţei, omul se află în perspectiva alegerii unei profesii. Ca urmare, lecţiile trebuie să constituie un mijloc de observare a posibilităţilor lui, iar activitatea dirigintelui trebuie să fie destinată, între altele, îndrumării în acest sens. Atenţia trebuie îndreptată cu deosebire spre adoptarea unei atitudini realiste de către adolescent. Căci vârsta, prin ea însăşi, îl îndeamnă, de regulă, spre ocupaţii de mare rezonanţă, nu întotdeauna potrivite cu posibilităţile lui, ceea ce nu o dată îl expune eşecului. Şi cum eşecul poate genera mai departe eşec, ne putem închipui cât de păgubitoare ar putea fi indiferenţa factorilor educogeni, faţă de nivelul de aspiraţie al adolescentului. În adolescenţă, influenţa exercitată de prieteni nu o înlocuieşte pe cea a părinţilor. Influenţa parentală rămâne importantă deşi cea a prietenilor creşte. Rolurile şi patern-urile interacţiunilor în cadrul familiei trebuie să se schimbe pentru a se adapta nevoilor adultului în devenire. Nevoia înţelegerii şi a sprijinului discret, dar eficient, al adultului, respectiv profesorului, rămâne o resursă preţioasă. Exerciţii şi Întrebări 1. De ce este necesară cunoaşterea de către profesor a caracteristicilor principalelor categorii de vârstă ale elevilor? 78 BIBLIOGRAFIE RECOMANDATĂ Ausubel D., Robinson, F. (1981). Învăţarea în şcoală, E.D.P., Bucureşti. Cosmovici, A., Iacob, L., (coord.). (1998). Psihologie şcolară, Ed. Polirom, Iaşi. Davitz, J. R. , Ball, S., (1978). Psihologia procesului educaţional, E.D.P., Bucureşti. Debbese, M., (1981). Etapele educaţiei, E.D.P., Bucureşti Gagné, R., (1975). Condiţiile învăţării, E.D.P., Bucureşti. Neacşu I., (1990). Instruire şi învăţare, Ed. Ştiinţifică, Bucureşti. Roco, M., (2001). Creativitate şi inteligenţă emoţională, Ed. Polirom, Iaşi. Sălăvăstru, D. (2004) Psihologia educaţiei, Ed. Polirom, Iaşi. ATENŢIE ! Pentru a putea parcurge cu succes prezentul curs citiţi cu atenţie toate temele prezentate. Notaţi elementele esenţiale. Răspundeţi la toate întrebările şi efectuaţi toate activităţile practice. Citiţi cât mai multe dintre lucrările indicate ca bibliografie. Utilizaţi propria experienţă (de elev/student sau didactică), încercând să îmbinaţi elementele teoretice prezentate în curs, cu cele practice. Activitatea dumneavoastră va fi evaluată în felul următor: - temele de evaluare reprezintă 50% din nota finală; - examenul scris reprezintă 50% din nota finală. TEME DE EVALUARE OBLIGATORII 1. Care sunt particularităţile de vârstă şi individuale ale preadolescenţilor, pe care ne putem baza în activitatea educativă? 2. Care este rolul aptitudinilor în cadrul actului de învăţare? De ce este considerata inteligenţa aptitudine generală? 3. De ce teoria stadială a lui Piaget este considerată a fi una dintre cele mai influente teorii referitoare la învăţarea umană? Atenţie! Temele vor fi tehnoredactate şi va fi trimise către secretariatul facultăţii cu minim două săptămâni înaintea datei examenului. 79 